
Π Ρ Α Κ Τ Ι Κ Ο

(Άρθρο 40 παρ. 1 Κ.τ.Β.)

Στην Αθήνα, σήμερα, 03 Ιουνίου 2026, ημέρα Τετάρτη και ώρα 15.40΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου της, κ. Αναστασίου Μπαρτζώκα με θέμα ημερήσιας διάταξης, την επεξεργασία και εξέταση του σχεδίου νόμου του Υφυπουργού στον Πρωθυπουργό «Αδειοδότηση παρόχων περιεχομένου επίγειας ψηφιακής τηλεοπτικής ευρυεκπομπής ελεύθερης λήψης περιφερειακής εμβέλειας και λοιπές διατάξεις». 

Στη συνεδρίαση παρέστησαν ο Υφυπουργός στον Πρωθυπουργό, κ. Παύλος Μαρινάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ.: Αθανασίου Χαράλαμπος, Αντωνίου Μαρία, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Κεδίκογλου Συμεών (Σίμος), Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Ράπτη Ζωή, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Μπιάγκης Δημήτριος, Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μάντζος Δημήτριος, Μουλκιώτης Γεώργιος, Πάνας Απόστολος, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Φωτίου Θεανώ, Γραμμένος Βασίλειος, Χήτας Κωνσταντίνος, Κουρουπάκη Ασπασία, Ρούσσου Έλλη, Βαλτογιάννης Διονύσιος, Δημητροκάλλης Ιωάννης, Καραγεωργοπούλου Ελένη, Κατσιβαρδάς Χαράλαμπος, Σαρακιώτης Ιωάννης και Χρηστίδου Ραλλία. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υφυπουργού στον Πρωθυπουργό, κ. Παύλου Μαρινάκη, με τίτλο «Αδειοδότηση παρόχων περιεχομένου επίγειας ψηφιακής τηλεοπτικής ευρυεκπομπής ελεύθερης λήψης περιφερειακής εμβέλειας και λοιπές διατάξεις». 
Στη συνεδρίαση παρίστανται ο Υφυπουργός στον Πρωθυπουργό, κ. Παύλος Μαρινάκης καθώς και αρμόδιοι υπηρεσιακοί παράγοντες .

Ως προς τον προγραμματισμό των επόμενων συνεδριάσεων, η πρότασή μου είναι να συνεχίσουμε την επεξεργασία του σχεδίου νόμου την Παρασκευή 5 Ιουνίου και ώρα 10.00΄ με την ακρόαση των εξωκοινοβουλευτικών προσώπων. 

Τη Δευτέρα 8 Ιουνίου και ώρα 16.00΄με τη συζήτηση επί των άρθρων και την Τετάρτη 10 Ιουνίου και ώρα 10.00΄ με τη δεύτερη ανάγνωση του νομοσχεδίου. 

Στο σημείο αυτό θα ήθελα οι Εισηγητές και οι Ειδικοί Αγορητές να προτείνουν τους φορείς που θα κληθούν στην επόμενη συνεδρίασή μας. 

Οι προτάσεις παρακαλώ να κατατεθούν και γραπτώς στη Γραμματεία της Επιτροπής ώστε να καταρτιστεί ο σχετικός κατάλογος των φορέων σύμφωνα με τα οριζόμενα στην παράγραφο 5 του άρθρου 38 του Κανονισμού της Βουλής τον οποίο θα σας ανακοινώσω στη συνέχεια.

Τον λόγο για τις προτάσεις της έχει η Εισηγήτρια της Πλειοψηφίας, κυρία Σοφία Βούλτεψη.

ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας): Από τις Ενώσεις Περιφερειακών και Τηλεοπτικών Σταθμών την ΕΕΤΕΠ, Ένωση Ενημερωτικών Τηλεοράσεων Ελληνικής Περιφέρειας και την ΕΝΙΠΕΤ, Ένωση Ιδιοκτητών Περιφερειακής Τηλεόρασης.

Από τις Ενώσεις των δημοσιογράφων, η ΠΟΕΣΥ, η ΕΣΗΕΑ, η ΕΣΗΕΜΘ, η ΕΣΗΕΘΣτΕ-Ε, Ένωση Συντακτών Θεσσαλίας, Στερεάς Ελλάδας & Εύβοιας, η ΕΣΗΕΠΗΝ, Ένωση Συντακτών Πελοποννήσου, Ηπείρου & Νήσων, η ΕΣΠΗΤ, Ένωση Συντακτών Περιοδικού και Ηλεκτρονικού Τύπου.

Από τις Ανεξάρτητες Αρχές το Εθνικό Συμβούλιο Ραδιοτηλεόρασης και η Εθνική Επιτροπή Τηλεπικοινωνιών και Ταχυδρομείων ΕΕΤΤ, και επίσης ο πάροχος του δικτύου, η Digea και η ΕΙΤΗΣΕΕ, δηλαδή η Ένωση Ιδιωτικών Τηλεοπτικών Σταθμών Εθνικής Εμβέλειας.

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο Εισηγητής της Μειοψηφίας, κ. Δημήτριος Μπιάγκης.

ΔΗΜΗΤΡΙΟΣ ΜΠΙΑΓΚΗΣ (Εισηγητής της Μειοψηφίας): Κύριε Πρόεδρε, έχω την εντύπωση ότι έχουμε καταθέσει ήδη εμείς τις προτάσεις μας, τις έχετε, δεν χρειάζεται να τις επαναλάβουμε νομίζω.

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κύριε Μπιάγκη, αν είναι εύκολο, μπορείτε να το κάνετε στην πορεία;

ΔΗΜΗΤΡΙΟΣ ΜΠΙΑΓΚΗΣ (Εισηγητής της Μειοψηφίας): Θα τις βρω.
Είπατε την Παρασκευή στις 10.00’, ως προς τις άλλες Επιτροπές, τη Δευτέρα στις 16.00΄ και την Τετάρτη;

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τετάρτη, 10.00΄.
ΔΗΜΗΤΡΙΟΣ ΜΠΙΑΓΚΗΣ (Εισηγητής της Μειοψηφίας): 10.00΄. Συνεχίστε και θα ψάξω να τις βρω.

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Οπότε, αργότερα θα τους ανακοινώσετε.

Τον λόγο έχει ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ», κ. Θεόφιλος Ξανθόπουλος. 

ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»): Κύριε Πρόεδρε, έχουμε στείλει στην Επιτροπή τον κατάλογο, αλλά θα το πω για τα πρακτικά.

Πανελλήνια Ομοσπονδία Ενώσεων Συντακτών ΠΟΕΣΥ, Πανελλήνια Ομοσπονδία Συλλόγων Προσωπικού Επιχειρήσεων Ραδιοφωνίας Τηλεόρασης ΠΟΣΠΕΡΤ, Ένωση Τεχνικών Ιδιωτικής Τηλεόρασης Αττικής ΕΤΙΤΑ, Ένωση Τεχνικών Ιδιωτικής Τηλεόρασης Βορείου Ελλάδος ΕΤΙΤΒΕ, Ένωση Τεχνικών Ιδιωτικής Τηλεόρασης Κρήτης ΕΤΙΚΤ, Ένωση Ιδιοκτητών Περιφερειακής Τηλεόρασης ΕΝΙΠΕΤ, Εθνική Συνομοσπονδία Ατόμων με Αναπηρία ΕΣΑμεΑ, Ομοσπονδία Εργαζομένων Ανεξάρτητων Αρχών ΟΕΑΑ, Αστικός μη Κερδοσκοπικός Οργανισμός Συλλογικής Διαχείρισης και είσπραξης των συγγενικών δικαιωμάτων των παραγωγών, των τραγουδιστών και των μουσικών, GEA,GRAMMO, ΕΡΑΤΩ, ΑΠΟΛΛΩΝ και Σύλλογος Υπαλλήλων του ΕΣΡ .

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Μπιάγκης. 

ΔΗΜΗΤΡΙΟΣ ΜΠΙΑΓΚΗΣ (Εισηγητής της Μειοψηφίας): Εθνικό Συμβούλιο ραδιοτηλεόρασης, εθνική επιτροπή τηλεπικοινωνιών και ταχυδρομείων, γενική γραμματεία επικοινωνίας και ενημέρωσης, ένωση ιδιοκτητών περιφερειακής τηλεόρασης, ένωση ενημερωτικών τηλεοράσεων ελληνικής περιφέρειας, ο ψηφιακός πάροχος Α.Ε., πανελλήνια ομοσπονδία ενώσεων συντακτών, ένωση συντακτών ημερησίων εφημερίδων Αθηνών, πανελλήνια ομοσπονδία συλλόγων προσωπικού ελληνικής ραδιοφωνίας και τηλεόρασης, ένωσης τεχνικών ιδιωτικής τηλεόρασης αττικής, ένωση τεχνικών ιδιωτικής τηλεόρασης βορείου Ελλάδας, εθνική συνομοσπονδία ατόμων με αναπηρία, ομοσπονδία κωφών Ελλάδος, αρχή προστασίας δεδομένων προσωπικού χαρακτήρα, σύνδεσμος ημερήσιων περιφερειακών εφημερίδων, ένωση ιδιοκτητών ημερησίων επαρχιακών εφημερίδων, ανώνυμη εταιρεία πρακτόρευσης, διαχείρισης και μεταφοράς, ελληνική ραδιοφωνία τηλεόραση Α.Ε.. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο Ειδικός Αγορητής του Κομμουνιστικού Κόμματος Ελλάδος, κ. Μανώλης Συντυχάκης. 

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΥΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Κύριε Πρόεδρε, έχουμε στείλει και εμείς σχετικό έγγραφο. Να τα πω και εγώ για τις ανάγκες των πρακτικών. Ένωση συντακτών ημερησίων εφημερίδων Αθηνών, ένωση τεχνικών ιδιωτικής τηλεόρασης αττικής, εθνικό συμβούλιο ραδιοτηλεόρασης, πανελλήνια ομοσπονδία ενώσεων συντακτών, ένωση συντακτών επαρχιακού τύπου, σύνδεσμος ημερησίων περιφερειακών εφημερίδων και η ένωση περιφερειακού τύπου Ελλάδας. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο Ειδικός Αγορητής της Ελληνικής Λύσης, κύριος Βασίλειος Γραμμένος. 

ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΜΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Κύριε Πρόεδρε, ακούστηκαν οι περισσότεροι, αλλά η ανάγκη να καταγραφούν στα πρακτικά θα τους πούμε και εμείς. Έχουμε αποστείλει και mail. Καλούμε λοιπόν, την ένωση ιδιοκτητών τηλεοπτικών σταθμών εθνικής εμβέλειας, την ένωση συντακτών ημερησίων εφημερίδων Αθηνών - την ΕΣΗΕΑ, την ΠΟΕΣΥ - την πανελλήνια ομοσπονδία ενώσεων συντακτών, την ένωση ιδιοκτητών περιφερειακής τηλεόρασης, κύριε Υπουργέ θα θέλαμε πολύ να είναι εδώ, και σας ευχαριστούμε. Και την εθνική επιτροπή τηλεπικοινωνιών και ταχυδρομείων. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει η Eιδική Αγορήτρια της Νίκης, κυρία Ασπασία Κουρουπάκη. 

ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»): Κύριε Πρόεδρε, ξεκινάω με την Ένωση Συντακτών Ημερησίων Εφημερίδων Αθηνών την Ένωση Συντακτών Περιοδικού και Ηλεκτρονικού Τύπου, την Πανελλήνια Ομοσπονδία Ενώσεων Συντακτών τεχνικοί τηλεόρασης ΠΟΣΠΕΡΤ, την Εθνική Συνομοσπονδία Ατόμων με Αναπηρία και την Ένωση Ενημερωτικών Τηλεοράσεων Ελληνικής Περιφέρειας.

ΑΝΑΣΤΑΣΙΟΣ ΜΠΑΡΤΖΩΚΑΣ(Πρόεδρος της Επιτροπής): Τον λόγο έχει ο κ. Καζαμίας.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Κύριε Πρόεδρε, θα ήθελα καταρχάς να εκφράσω την αντίθεσή μας, στον προγραμματισμό που προτείνατε στην αρχή της συνεδρίασης. Προτείνατε να κληθούν οι φορείς και να συνεδριάσουν την Παρασκευή 5/6, αλλά το πρόβλημα που προκύπτει εμφανώς, είναι ότι η Επιτροπή αυτή συνεδριάζει ταυτόχρονα και για άλλο νομοσχέδιο και αυτό δεν είθισται, γιατί ακόμη δεν έχουμε τελειώσει με το προηγούμενο νομοσχέδιο. Το νομοσχέδιο εννοώ του Υπουργείου Μετανάστευσης και Ασύλου και ξεκινάει μια συνεδρίαση για ένα νομοσχέδιο, το οποίο δεν έχει τίποτα κατεπείγον. Πρώτον.

Δεύτερον, προτείνετε την ακρόαση φορέων την Παρασκευή και την Δευτέρα αμέσως την τρίτη συνεδρίαση και μετά από την τρίτη συνεδρίαση στη β΄ ανάγνωση, υπάρχουν 48 ώρες. Με βάση τον Κανονισμό, πρέπει να μεσολαβεί μεγαλύτερο χρονικό διάστημα και αυτό το παραβιάζετε συστηματικά. Αν παραβιαστεί θα πρέπει να έρθει ο κ. Μαρινάκης εδώ και να μας πει τι είναι το κατεπείγον και ο Υπουργός πρέπει να υποστηρίξει γιατί χρησιμοποιούμε κατεπείγουσα ή επείγουσα διαδικασία ή εν πάση περιπτώσει μια διαδικασία fast track με τον τρόπο που τα έχετε εφεύρει γιατί αυτά τα πράγματα δεν έχουν νόημα δεν υπάρχουν ούτε στον κανονισμό ούτε ανταποκρίνονται σε μία διαδικασία κατεπείγοντος όπως θα έπρεπε να είναι. Ούτε το ένα είναι, ούτε το άλλο. Είναι εφευρέσεις των Πρόεδρων της Επιτροπής σε αυτή την κοινοβουλευτική περίοδο, γιατί για τις προηγούμενες δεν ξέρω. Και εν πάση περίπτωση, θα ήθελα να πω ότι έχουμε ζητήσει πάρα πολλές φορές να συνεδριάσει η Επιτροπή για να συζητήσει το πρόβλημα των γυναικοκτονιών. Είχαμε πάλι προσφάτως μια άλλη γυναικοκτονία και η «Πλεύση Ελευθερίας» έχει κατ’ επανάληψη ζητήσει να υπάρξει ειδική νομοθέτηση για τις γυναικοκτονίες και η Κυβέρνηση το αγνοεί παντελώς και το ξανά ζητάμε τώρα. Μέχρι πότε θα αγνοείτε αυτό το θέμα και θα θεωρείτε ότι όλα είναι καλά και ότι δεν πρέπει να υπάρξει ούτε μια ειδική συζήτηση για τις γυναικοκτονίες. Δεν πρέπει να υπάρξει νομοθέτηση; Ο Πρωθυπουργός ποτέ δεν απάντησε σε δεκάδες ερωτήσεις που του έθεσε η κ. Κωνσταντοπούλου, παρά το γεγονός ότι είναι υποχρεωμένος με βάση τον Κανονισμό της Βουλής να έρχεται κάθε Παρασκευή και να απαντάει σε δύο ερωτήσεις πολιτικών αρχηγών, και δεν το κάνει. Μέχρι πού θα φτάσει αυτό; 

Επομένως, αντιλέγουμε και στον προγραμματισμό, αντιλέγουμε και στο γεγονός ότι η Επιτροπή συνεδριάζει να συζητήσει παράλληλα δύο νομοσχέδια, κάτι το οποίο δεν πρέπει να γίνεται και περιμένω να ακούσω την απάντηση σας. Ευχαριστώ.

Τώρα για τους φορείς, κάποιοι έχουν προταθεί και από άλλους εκπροσώπους κομμάτων. Προτείνουμε Το Εθνικό Συμβούλιο Ραδιοτηλεόρασης το ΕΣΡ, την Ένωση Περιφερειακών Τηλεοπτικών Σταθμών Ελλάδας, την Ένωση Συντακτών Ημερησίων Εφημερίδων Αθηνών την ΕΣΗΕΑ, την Πανελλήνια Ομοσπονδία Ενώσεων Συντακτών την  ΠΟΕΣΥ, την Ένωση Τεχνικών Ιδιωτικής Τηλεόρασης ΕΤΙΤΑ, την Πανελλήνια Ομοσπονδία Συλλόγων Προσωπικού Ελληνικής Ραδιοφωνίας Τηλεόρασης ΠΟΣΠΕΡΤ, την Ένωση Ιδιοκτητών Περιφερειακής Τηλεόρασης ΕΝΙΠΕΤ, την Ένωση Ενημερωτικών Τηλεοράσεων Ελληνικής Περιφέρειας ΕΤΕΠ την Ένωση Συντακτών Ημερησίων Εφημερίδων Θεσσαλονίκης και την Ένωση Συντακτών Ημερησίων Εφημερίδων Θεσσαλίας Στερεάς Ελλάδας, καθώς και τον Οργανισμό Πνευματικών Δικαιωμάτων GEA. 

ΑΝΑΣΤΑΣΙΟΣ ΜΠΑΡΤΖΩΚΑΣ(Πρόεδρος της Επιτροπής): Κατά αρχάς, να πω εγώ μια προσωπική άποψη στα θέματα αυτά που θέσατε. Η Επιτροπή μας, καλώς ή κακώς, κύριε Καζαμία, έχει να κάνει με πολλά Υπουργεία. Αυτό που αναφέρατε πριν λίγο το γνωρίζουμε όλοι μας. Ναι, η Επιτροπή επεξεργάζεται ένα άλλο νομοσχέδιο, ενός άλλου Υπουργείου και όπως αντιλαμβάνεστε η Επιτροπή μας έχει πέντε Υπουργεία στην αρμοδιότητά της και δεν μπορούν να περιμένουν ούτε τα νομοσχέδια ούτε το ένα Υπουργείο να περιμένει το άλλο. Από την στιγμή λοιπόν, που κατατίθενται διαφορετικών Υπουργείων νομοσχέδια τηρείται ο Κανονισμός, τον έχω μπροστά μου και φαντάζομαι και εσείς το γνωρίζετε και υπάρχουν τα διαστήματα που πρέπει να υπάρξουν μεταξύ των συνεδριάσεων της επεξεργασίας του νομοσχεδίου της ίδιας Επιτροπής του ίδιου Υπουργείου. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Άρα, λοιπόν, με βάση τον Κανονισμό είμαστε τυπικότατοι και μάλιστα, σε σχέση με άλλα νομοσχέδια έχουμε αφήσει πολύ περισσότερες μέρες, ανάμεσα στις Επιτροπές. Το γνωρίζετε αυτό. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Αν μου επιτρέπετε; 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Και οι 7 μέρες, λοιπόν, τηρούνται που ορίζει ο Κανονισμός και οι δυο μέρες ανάμεσα στα δύο στάδια. Ο Κανονισμός είναι ρητώς και τηρείται. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Αν μου επιτρέπετε είμαι μέλος της Επιτροπής Παραγωγής και Εμπορίου. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Άλλο αυτό, δεν το γνωρίζω  αυτό και δεν είναι δικιά μου αρμοδιότητα. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Δεν λέω αυτό, λέω ότι η Επιτροπή αυτή, συζητά νομοσχέδια όχι από 5, από 8 Υπουργεία και ποτέ δεν έχει γίνει αυτό που γίνεται εδώ, τώρα. Ποτέ, δεν έχει γίνει αυτό. Συζητάμε το ένα νομοσχέδιο τελειώνει και έρχεται το άλλο,  δεν υπάρχει τίποτε επείγον στο παρόν νομοσχέδιο. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Είναι δουλειά μας, να νομοθετούμε. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Όχι κ. Πρόεδρε, αυτό που συμβαίνει είναι ότι η Κυβέρνηση υπαγορεύει στη Βουλή το δικό της πρόγραμμα. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Το έχω ξανά πει. Καλώς κατά τη γνώμη μου η Κυβέρνηση νομοθετεί.  

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Η Κυβέρνηση είναι εκτελεστική εξουσία κ. Πρόεδρε 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Αυτή η Κυβέρνηση νομοθετεί χωρίς να κοιτάει ούτε διακοπές ούτε να αφήνει πράγματα. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Η Βουλή πρέπει να επιβάλει το δικό της πρόγραμμα στην Κυβέρνηση. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τυχαίνει πολλές φορές, λοιπόν, ως μια Επιτροπή με πολλά Υπουργεία που είναι στην φροντίδα μας αυτή της επιτροπής, να συνεδριάζουν τις ίδιες ημέρες. Αυτό όμως δεν έχει να κάνει με τη νομοθέτηση. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Η κυβέρνηση σας επιβάλλει το πρόγραμμά της. Αυτό είναι θλιβερό δεν πρέπει να γίνεται. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Καλά αυτό είναι δική σας άποψη. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Όχι.

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Αυτό είναι δική σας άποψη 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Όχι, είναι η αλήθεια που λέτε ότι έρχονται τα νομοσχέδια από την Κυβέρνηση και είστε υποχρεωμένος, αυτό μου είπατε. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Είναι υποτιμητικό το λιγότερο, εσείς ως Κοινοβουλευτικός άνδρας και όλοι εμείς, οι υπόλοιποι, να λέτε ότι η Κυβέρνηση επιβάλλει στη Βουλή οτιδήποτε. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Το πρόγραμμα της επιβάλλει, βεβαίως. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Η Βουλή λειτουργεί με βάση είναι τον κανονισμό, 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Είναι υποτιμητικό για το προεδρείο όχι για μένα. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Με βάση τον κανονισμό λειτουργεί απαρέγκλιτα, χωρίς κανένας να παρεμβαίνει σε αυτό το θέμα.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Δεν είναι απάντηση ότι έρχονται τα νομοσχέδια από την Κυβέρνηση που είναι αυτό που μου είπατε και λυπάμαι πολύ. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Η Κυβέρνηση νομοθετεί. Τι θέλατε να κάνει; 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Η Βουλή νομοθετεί κ. Πρόεδρε, η Κυβέρνηση προτείνει νομοσχέδια τα έχετε πλέξει, είναι νομοθετική εξουσία η Βουλή, η Κυβέρνηση είναι εκτελεστική δεν είναι νομοθετική εξουσία, μη μου λέτε ότι η Κυβέρνηση νομοθετεί, έλεος. Είναι στοιχειώδη πράγματα που μαθαίνουν οι φοιτητές στο πανεπιστήμιο. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Καλά εντάξει, στο οποίο  φαντάζομαι έχετε πάει και εσείς, έχουμε πάει και όλοι μας. Εκ παραδρομής … 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Αμφισβητείται αν έχω πάει στο πανεπιστήμιο; 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Προφανώς η Κυβέρνηση καταθέτει νομοσχέδια και εμείς νομοθετούμε. Εσείς όμως πριν λίγο, εσείς ο ίδιος όμως ακυρώσατε τη δικιά μας αρμοδιότητα και ότι εμείς, νομοθετούμε. Δεν επιβάλλει καμία Κυβέρνηση εμάς, λοιπόν, τον τρόπο που θα νομοθετήσουμε 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Εσείς το είπατε πριν, τώρα λέτε το αντίθετο. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Είπα ότι η Κυβέρνηση φέρνει νομοσχέδια, δεν είναι μια Κυβέρνηση, η οποία αργοπορεί και αφήνει στις καλένδες νομοσχέδιο όπως και εμείς. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Ερωτάται , τα πρακτικά για να καταλάβετε τι είπατε; 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Όταν τον 2019 ήρθαμε  στην Κυβέρνηση, βρήκαμε πολλά νομοσχέδια, τα οποία βαλτώνανε για χρόνια. Ε, δεν γίνεται αυτό με αυτή την Κυβέρνηση. 

Εάν τώρα έχει οποιοσδήποτε από εμάς ή από εσάς ,πρόβλημα με το να εργάζεται και να νομοθετεί. Αυτό είναι δικό του θέμα, δεν είναι δικό μας θέμα. Από την στιγμή που τηρείτε ο κανονισμός, όλα τα υπόλοιπα είναι εκ του Περισσού. 
Πριν, δώσω τον λόγο στους Εισηγητές και στους Ειδικούς Αγορητές, να ρωτήσω τον Υπουργό, εάν θέλει να κάνει μια εισαγωγική τοποθέτηση; 

ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό): Καλύτερα νομίζω να κάνω μια εισαγωγική τοποθέτηση, για να την ακούσουν και οι Εισηγητές και στη συνέχεια να ακούσω με μεγάλη προσοχή τις επισημάνσεις τους και τις εισηγήσεις τους. 

Κύριε Πρόεδρε, κυρίες και κύριοι Βουλευτές, αξιότιμα μέλη της Διαρκούς Επιτροπής Δημόσιας Διοίκησης, με μεγάλη μου χαρά βρίσκομαι ενώπιόν σας για τρίτη φορά μέσα σε λίγους μήνες, έχοντας καταθέσει το τρίτο κατά σειρά σχέδιο νόμου που στον πυρήνα του έχει την επίλυση σημαντικών θεσμικών εκκρεμοτήτων, στον κλάδο των Μέσων Μαζικής Ενημέρωσης. 

Ξεκινήσαμε με το νόμο 52/12/2025, για τον Έντυπο και Ηλεκτρονικό τύπο. Συνεχίσαμε με τον 52/53/2025, για την ενίσχυση της Δημόσιας Ραδιοτηλεόρασης και την ενσωμάτωση του Ευρωπαϊκού Κανονισμού, για την ελευθερία των Μέσων Ενημέρωσης των ΕΜFA. Και εδώ σήμερα, ερχόμαστε, στην πρώτη εκ των συνεδριάσεων των Eπιτροπών για το τρίτο κατά σειρά νομοσχέδιο, όπου στον πυρήνα του θέτει την οριστική διευθέτηση των προσωρινών καταστάσεων που είχαν παγιωθεί επί δεκαετίες, δημιουργώντας ένα τοπίο με κανόνες, χωρίς προϋποθέσεις και διαφάνεια στον χώρο των Mέσων Eνημέρωσης. Το επόμενο διάστημα, έπεται και αντίστοιχη νομοθέτηση, επίκειται να εγκριθεί από το επόμενο Υπουργικό Συμβούλιο για τις Ραδιοφωνικές Άδειες, τις άδειες δηλαδή, των Ραδιοφωνικών Σταθμών. 

Ποια είναι η κατάσταση που πάμε να ρυθμίσουμε; 

Για 28 χρόνια μέχρι και σήμερα τα περιφερειακά κανάλια όλης της χώρας λειτουργούν υπό το προσωρινό καθεστώς της, όπως ονομάζεται, νόμιμης λειτουργίας εκπέμποντας και συμμετέχοντας στη διαφήμιση - ιδιωτική ή δημόσια - και σε πάσης φύσεως ενισχύσεις χωρίς να υπόκεινται σε αυστηρούς ελέγχους λειτουργώντας σε ένα τοπίο ως επί το πλείστον αρρύθμιστο. Σήμερα που μιλάμε λειτουργούν 81 περιφερειακοί τηλεοπτικοί σταθμοί σε όλη τη χώρα. Η οριστική αδειοδότησή τους εκτός από θεσμική και συνταγματική επιταγή θα αναβαθμίσει τους τηλεοπτικούς σταθμούς στο προϊόν που παρέχουν στο τηλεοπτικό κοινό, την ίδια τους την περιουσία καθώς θα πρόκειται για κατόχους άδειας ενώ κυρίως θα φέρει την εφαρμογή σαφών προϋποθέσεων και κανόνων η τήρηση των οποίων θα ελέγχεται συστηματικά. 

Με το παρόν νομοσχέδιο διαμορφώνουμε ένα πλαίσιο που θα στηρίζει τις υγιείς επιχειρήσεις, εκείνες που εφαρμόζουν τη νομοθεσία, που σέβονται τους εργαζόμενους, επενδύουν στην ποιοτική ενημέρωση, ψυχαγωγία, συνολικά στο ποιοτικό προϊόν για τους τηλεθεατές, για το κοινό αλλά και ένα πλαίσιο που θα στηρίζει κάθε δημοσιογράφο και κάθε εργαζόμενο στα μέσα αυτά. Η θέσπιση ενός διαφανούς και ολοκληρωμένου πλαισίου αδειοδότησης των περιφερειακών καναλιών θωρακίζει ακόμη περισσότερο την ελευθερία του τύπου σε συνέχεια νομοθετικών και θεσμικών παρεμβάσεων που έχουν, ήδη, υλοποιηθεί και σηματοδοτούν τη μετάβαση σε ουσιαστικά ελεύθερη λειτουργία των Μέσων Μαζικής Ενημέρωσης στη χώρα. Προχωρούμε, λοιπόν, στη θέσπιση μιας σαφούς και διαφανούς διαδικασίας.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Κύριε Πρόεδρε, τι είναι τώρα αυτό; Είναι ομιλία του Υπουργού; Πόσο χρόνο έχει να μιλήσει; Δεν είθισται αυτό το πράγμα που κάνετε.

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κύριε Καζαμία…
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Αφήστε τα «κύριε Καζαμία». Σας έκανα μια ερώτηση. Τι είναι αυτό; 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Πώς θέλετε να σας προσφωνώ; Πείτε μου πώς θέλετε να σας προσφωνώ.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Η ομιλία του Υπουργού; Είναι μια εισαγωγή με χρόνο; 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Πείτε μου πώς θέλετε να σας προσφωνώ.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Να μη με προσφωνείτε. Να μου απαντάτε στην ερώτηση. 

Σας έκανα μια ερώτηση. 

Τί είναι αυτό; 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Αν με αφήσετε, θα σας απαντήσω. Αυτό που προβλέπει η διαδικασία. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Πόσο χρόνο έχει;

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Η διαδικασία προβλέπει εφόσον ο Υπουργός επιθυμεί, να κάνει μια εισαγωγική τοποθέτηση. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Πόσο χρόνο έχει για την εισαγωγική τοποθέτηση; 

Γιατί δεν του βάζετε χρόνο; 

Θα μιλάει για πόση ώρα; 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Δεν κατάλαβα ποιο είναι το πρόβλημά σας; 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Όχι, καταλάβατε πολύ καλά. Μην μου λέτε «δεν καταλάβατε». Θέλω μια απάντηση σε αυτό. Καθόμαστε εδώ και βλέπουμε τον Υπουργό να μονολογεί στην αρχή της συνεδρίασης. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τι εννοείτε; 

Ο Υπουργός έρχεται και αναλύει κάποια από τα ζητήματα με το νομοσχέδιο το οποίο εσείς θα νομοθετήσετε.

Δεν το θέλετε, κύριε Καζαμία;

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Πόσο χρόνο θα μιλήσει σας ρωτώ. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Δεν το θέλετε, κύριε Καζαμία;

Θα βάλω χρόνο, κύριε Καζαμία.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Βάλτε χρόνο και πείτε ότι κάνει μια εισαγωγική ομιλία 5 λεπτών ας πούμε. 

Δεν ξέρω αν είναι ομιλία ή αν είναι εισαγωγική τοποθέτηση και θα ακολουθήσει ομιλία. Είναι θέμα διαδικασίας. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Το δικό σας ζήτημα είναι ο χρόνος ή η ουσία, για να καταλάβουμε. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Και ο χρόνος και η διαδικασία είναι η ουσία και το ξέρετε και αυτό. 

Πόσο χρόνο θα μιλήσει, θα μιλήσει αργότερα; 

Είναι αυτή η ομιλία του;

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Δέκα λεπτά θα μιλήσει ο Υπουργός. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Αυτή είναι η ομιλία του, η κυρίως; 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Είναι μια εισαγωγική τοποθέτηση. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Θα υπάρξει και δεύτερη ομιλία μετά;

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Αν επιθυμεί, θα έχει. 

ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό): Κύριε Πρόεδρε, δεν έχω σκοπό να κάνω κάποια άλλη τοποθέτηση, εκτός αν υπάρχουν απορίες για διευκρίνηση.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Αυτή είναι η ομιλία του Υπουργού για σήμερα. 

ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό): Εκτός αν έχετε απορίες, να σας τις διευκρινίσω.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Πείτε το, κύριε Πρόεδρε. Πείτε το. Βάλτε του και χρόνο άμα είναι η ομιλία του. 

ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό): Θα ήθελα 5 λεπτά, κύριε Πρόεδρε. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Όσο χρόνο θέλει βάλτε, αλλά βάλτε του χρόνο. Δεν είναι δυνατό οι Υπουργοί να έρχονται και να είναι υπεράνω διαδικασιών, χωρίς χρόνο στην αρχή, χωρίς να ξέρουμε τι λένε. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τελικά, θέλετε να έρχεται και να αναλύει το νομοσχέδιο ή όχι; 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Απάντηση στην ερώτησή μου θέλω. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Έχετε δικαίωμα να ρωτάτε και να απαντάτε. 

Έχω δικαίωμα να ρωτάω και να απαντάω.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Δεν έχω κανένα πρόβλημα στο να μιλήσει ο Υπουργός για το νομοσχέδιο, αλλά να ξέρω αν είναι η κυρίως ομιλία του. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Αλλά, τότε; 

Απλά, θέλετε να παρεμβαίνετε. Έτσι, να ακούγεται η φωνή σας.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Όχι, δεν μου απαντάτε αν είναι η εισαγωγική του τοποθέτηση, η κυρίως ομιλία του και πόσο χρόνο έχει. Απλά σας τα λέω. Μην μου λέτε δεν απαντάω.

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Επειδή δεν με ακούσατε.  

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Γιατί δεν του βάζετε χρόνο;

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Επειδή, λοιπόν, είστε της ατάκας και όχι της ουσίας.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Καθόλου, λέτε ψέματα. Ερώτηση σας κάνω και δεν παίρνω απάντηση. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Πάρτε το πίσω. Πριν ξεκινήσει ο Υπουργός, είπα - δείτε το στα πρακτικά - εισαγωγική τοποθέτηση. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Εισαγωγική τοποθέτηση. 

Πόσα λεπτά; 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Άρα, τι ρωτάτε, άρα τι μου λέτε ότι δεν είπα; 

Εισαγωγική τοποθέτηση.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Πόσα λεπτά και αν θα μιλήσει μετά. Δεν απαντάτε.

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Σας απάντησα. 

Τι εννοείτε, δεν κατάλαβα.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Εσείς δεν απαντήσατε, ο Υπουργός απάντησε. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ρώτησα τον Υπουργό και απάντησε. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Δεν εξηγείτε τη διαδικασία στους Βουλευτές, το καταλαβαίνετε αυτό;

Δεν την εξηγείτε και δεν βάζετε χρόνο. Αυτό σας λέω. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Δεν κατάλαβα, είστε εδώ για να σας εξηγήσουμε τη διαδικασία; 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Βεβαίως, είμαστε εδώ για να μας εξηγείτε τη διαδικασία. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Υπάρχει Κανονισμός και είστε υποχρεωμένος να το διαβάσετε πριν μπείτε στην Επιτροπή. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Κύριε Πρόεδρε, ο Κανονισμός λέει ότι δεν βάζετε χρόνο όταν μιλούν οι ομιλητές;

Τι παραμύθια είναι αυτά;

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τι πράγμα; 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Ο Κανονισμός λέει ότι δεν βάζετε χρόνο όταν μιλούν οι ομιλητές;

Τι παραμύθια είναι αυτά που λέτε;

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ακούστε, χρόνο βάζω και σε εσάς, κύριε Καζαμία, που δεν τον τηρείτε ποτέ.  

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Αφήστε τα ψέματα. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Λέτε ψέματα, λέτε ψέματα. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Εάν ξαναπείτε τρίτη φορά το ψέματα …

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Ούτε που ξέρετε αν το τηρώ ή όχι.

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Επιστρέφω όλα αυτά τα ψευδή που λέτε σε εσάς.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Γιατί δεν του βάζετε χρόνο. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Δεν έχετε τον λόγο.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Γιατί δεν του βάζετε χρόνο. Δεν έχω τον λόγο με το έτσι θέλω; 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Σας έδωσε κανένας το λόγο;

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Σας λέω γιατί δεν του βάζετε χρόνο.  

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Μαρινάκης.

ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό): Προχωρούμε, λοιπόν, στη θέσπιση μιας σαφούς και διαφανούς διαδικασίας αδειοδότησης, την οποία ζητούν τα περιφερειακά κανάλια επί δεκαετίες και η οποία θα υλοποιείται από το Εθνικό Συμβούλιο Ραδιοτηλεόρασης, προκειμένου οι περιφερειακοί σταθμοί να ενισχύσουν τη θέση τους στην αγορά και να εκφράζουν ουσιαστικά τις τοπικές κοινωνίες. Την ίδια στιγμή αφήνουμε οριστικά πίσω πρακτικές του παρελθόντος, που δυστυχώς διαιωνίζονταν από πολλές κυβερνήσεις και δικές μας κυβερνήσεις, προσωρινής λειτουργίας, που στην πραγματικότητα είχαν καταστήσει όλο αυτό το τοπίο ένα κλειστό κλαμπ όπου δεν θα μπορούσαν όλοι να συμμετέχουν, κάνοντας παράλληλα δυνατόν για όλους τους περιφερειακούς τηλεοπτικούς σταθμούς να εκπέμπουν σε υψηλή ευκρίνεια high definition μέσω της νέας αναβάθμισης της χωρητικότητας του δικτύου. Άρα, βασικές αρχές είναι η διαφάνεια, η λογοδοσία και η βιωσιμότητα, ενώ ενσωματώνει το νομοσχέδιο και διαχρονικά αιτήματα των περιφερειακών καναλιών τα οποία θα τα συζητήσουμε και στις επόμενες Επιτροπές μετά από εκτενή διαβούλευση.

Με δυο λόγια, σε σημεία, θεσπίζεται μια ολοκληρωμένη διαδικασία αδειοδότησης στη βάση σύγχρονων, διαφανών, αντικειμενικών και αμιγώς ποιοτικών προϋποθέσεων. Τίθενται συγκεκριμένοι κανόνες και σαφείς προϋποθέσεις αδειοδότησης και μετέπειτα λειτουργίας των περιφερειακών καναλιών. Θεσπίζονται αυστηρές κυρώσεις για τη μη τήρηση των κανόνων, που φτάνουν μέχρι και την ανάκληση μιας άδειας. Η αδειοδότηση συνοδεύεται από την εκπομπή προγράμματος αποκλειστικά σε υψηλή ευκρίνεια high definition. Καταργούνται οι σχετικές προβλέψεις του ν.4339/2015 της κυβέρνησης ΣΥΡΙΖΑ και ακυρώνεται στην πράξη το αποτυχημένο μοντέλο της δημοπρασίας, όποιος δώσει τα περισσότερα παίρνει τηλεοπτικό σταθμό. Προστατεύονται οι θέσεις εργασίας των δημοσιογράφων, αλλά και του συνόλου των εργαζομένων στα περιφερειακά κανάλια, ενώ δημιουργούνται επιπλέον θέσεις εργασίας. Προστατεύονται οι νόμιμοι τηλεοπτικοί σταθμοί από τον αθέμιτο ανταγωνισμό που δυνητικά δέχονται από σταθμούς φαντάσματα ή σταθμούς που δεν πληρούν ελάχιστες προϋποθέσεις και κριτήρια, όμως παρόλα αυτά κάνουν χρήση του σπάνιου πόρου των συχνοτήτων. Ενισχύεται ουσιαστικά ο έλεγχος και η εποπτεία από το ΕΣΡ, γιατί καθώς με τις διατάξεις του νομοσχεδίου το προσωπικό του αυξάνεται κατά 62%, 57 άτομα είναι σήμερα πηγαίνουμε στα 92.

Αναφέρω ορισμένα βασικά χαρακτηριστικά της διαδικασίας αδειοδότησης, αν και είμαι βέβαιος ότι θα έχουμε την ευκαιρία να πούμε πολλά περισσότερα στη συνέχεια και ιδίως στην Ολομέλεια. Πρώτον, όπως προανέφερα αρμόδιο για την υλοποίηση είναι το ΕΣΡ, όπου ενισχύεται ο εποπτικός του ρόλος. Η όλη διαδικασία θεσπίζεται με την συναρμοδιότητα και σε στενή συνεργασία με το Υπουργείο Ψηφιακής Διακυβέρνησης και την Εθνική Επιτροπή Τηλεπικοινωνιών και Ταχυδρομείων για τον ακριβή καθορισμό των τεχνικών χαρακτηριστικών. 

Δεύτερον, οι αδειοδοτημένοι περιφερειακοί τηλεοπτικοί σταθμοί δεν θα πληρώνουν αντίτιμο για την άδεια. Αντιθέτως θα καταβάλλουν ένα συμβολικό ετήσιο ποσό υπέρ του κόστους εποπτείας από το ΕΣΡ. Το ποσό ασφαλώς δεν είναι το ίδιο για όλη την Ελλάδα και προσαρμόζεται με βάση την κάθε περιφέρεια. Οι ενδιαφερόμενοι για να αδειοδοτηθούν θα πρέπει να πληρούν συγκεκριμένες προϋποθέσεις. Ποιες είναι αυτές οι βασικές; Φορολογική και ασφαλιστική ενημερότητα, διαφάνεια ως προς το ιδιοκτησιακό καθεστώς, λόγοι αποκλεισμού για πρόσωπα που έχουν καταδικαστεί για σοβαρά αδικήματα και ασυμβίβαστες ιδιότητες με συμμετοχή σε επιχειρήσεις ερευνών διαφήμισης ή τηλεπωλήσεων, ελάχιστος αριθμός εργαζομένων δημοσιογράφων και λοιπών, όλα αυτά είναι αιτήματα των ενώσεων και πολύ λογικά, ελάχιστο καταβεβλημένο μετοχικό κεφάλαιο, ελάχιστες αναγκαίες κτιριακές εγκαταστάσεις και βασικός εξοπλισμός για ένα κανάλι, πληρότητα προγράμματος. Ως προς τις οικονομικές προϋποθέσεις τίθενται ορισμένες ελάχιστες και όχι απαγορευτικές προϋποθέσεις, οι οποίες ασφαλώς διαφοροποιούνται ανά περιφερειακή ζώνη με βάση τη φυσιογνωμία του προγράμματος και οι οποίες έχουν συνδιαμορφωθεί με σκοπό την εξασφάλιση της βιωσιμότητας των περιφερειακών σταθμών. 

Ακόμα, οι τηλεοπτικοί σταθμοί κατά τη λειτουργία τους θα οφείλουν να τηρούν τη φυσιογνωμία του σταθμού για την όποια αδειοδοτήθηκαν, είναι η ενημερωτική και μη ενημερωτική. Ειδικές προβλέψεις για αποτροπή ελέγχου από πρόσωπα ή οντότητες που υπόκεινται σε κυρώσεις ή ενδέχεται να ασκήσουν αθέμιτη επιρροή εις βάρος της εθνικής ασφάλειας, την κείμενη ραδιοτηλεοπτική νομοθεσία. Για τον καθορισμό του συνόλου των προϋποθέσεων αδειοδότησης και λειτουργίας έχουν ληφθεί υπόψη τα πληθυσμιακά δεδομένα, οι οικονομικές συνθήκες ανά περιφερειακή ζώνη, ενώ έχει πραγματοποιηθεί εκτεταμένη διαβούλευση με τους περιφερειακούς τηλεοπτικούς σταθμούς όλης της χώρας. 

Ο αριθμός των αδειών καθορίζεται αποκλειστικά με βάση τη χωρητικότητα του διαθέσιμου φάσματος ανά περιφερειακή ζώνη, έπειτα από εισήγηση της ΕΕΤΤ και γνώμη του ΕΣΡ, πάντα έπειτα από τη μετάβαση στο πρότυπο μετάδοσης DVB -T2 και με βάση τον ισχύοντα χάρτη συχνοτήτων.

Ένα από τα βασικά χαρακτηριστικά του νομοσχεδίου είναι η προγραμματική πληρότητα, αυτό είναι ένα βασικό σημείο, και η ενίσχυση του τοπικού χαρακτήρα των περιφερειακών σταθμών. Οι σταθμοί θα πρέπει να πληρούν ποιοτικές προϋποθέσεις ως προς το πρόγραμμά τους. Η ρύθμιση επιδιώκει να διασφαλίσει ότι η περιφερειακή τηλεόραση δεν θα λειτουργεί απλώς ως αναμεταδότης περιεχομένου, αλλά ως ουσιαστικός φορέας τοπικής ενημέρωσης ή και ψυχαγωγίας και πολιτισμού. 

Σε κάθε περίπτωση, υπενθυμίζω ότι η Κυβέρνηση έχει ήδη εξασφαλίσει την επιδότηση ολόκληρου του κόστους εκπομπής που βαραίνει τα περιφερειακά κανάλια μηνιαίως, υπέρ του παρόχου της Digea. Ήταν πάρα πολύ μεγάλο το κόστος μετάβασης στο ψηφιακό σήμα, έχει ήδη ψηφιστεί η σχετική διάταξη με τον πρόσφατο νόμο του Υπουργείου Οικονομικών, είναι ο ν.5301/2026. Η ενίσχυση θα αφορά τρία πλήρη έτη 2026, 2027 και 2028 και δικαιούχοι είναι όλοι οι νομίμως λειτουργούντες σταθμοί. Με την ολοκλήρωση της αδειοδότησης σε κάθε ζώνη, δικαιούχοι καθίστανται πλέον μόνο οι αδειοδοτημένοι. Αυτό προφανώς συνδέεται με τη μεγαλύτερη δυνατή διασφάλιση της βιωσιμότητας των περιφερειακών τηλεοπτικών σταθμών και την καλύτερη δυνατή προετοιμασία τους για τις προϋποθέσεις αδειοδότησης. 

Τελειώνοντας, θα ήθελα να εστιάσω σε δύο – τρία ακόμα σημεία του νομοσχεδίου. 

Εισάγεται ειδική διάταξη που επιτρέπει, σε συνεργασία με το Υπουργείο Εθνικής Οικονομίας και Οικονομικών, την υλοποίηση προγράμματος επιδότησης αντικατάστασης συσκευών για τους πολίτες, των οποίων οι συσκευές δεν επιτρέπουν τη μετάδοση σήματος υψηλής ευκρίνειας. 

Για όσους υφιστάμενους τηλεοπτικούς σταθμούς δεν αδειοδοτηθούν, προβλέπεται η δυνατότητα να έχουν μια δεύτερη ευκαιρία, να υποβάλουν το φάκελό τους εντός τριών μηνών από τον συντονισμό της κάθε περιφερειακής ζώνης, χωρίς να διακόψουν τη λειτουργία τους. 

Λαμβάνεται ειδική μέριμνα για τις δημοτικές ραδιοτηλεοπτικές επιχειρήσεις των ΟΤΑ. Δεν εξαιρούνται a priori από τη διαδικασία, όμως προστατεύεται η ισχύουσα υπόσταση και μορφή τους, ενώ αν δεν αδειοδοτηθούν ο νόμος δίνει το δικαίωμα να συνεχίσουν τη νόμιμη λειτουργία τους ως έχει, αλλά σε τυπική ευκρίνεια SD. 

Ως προς την ενίσχυση του ΕΣΡ, και κλείνω με αυτό. Η ανάγκη για ουσιαστική ενίσχυση του εποπτικού ρόλου και της στελέχωσης του ΕΣΡ καθίσταται κάτι παραπάνω από επιτακτική. Για τον λόγο αυτό, και με δεδομένη την καταβολή κόστους εποπτείας από τους αδειοδοτημένους σταθμούς, το παρόν σχέδιο νόμου φέρνει μια σημαντική αύξηση του προσωπικού, το είπα και πριν από 57 στους 92, άρα αύξηση κατά 62%. Το ΕΣΡ θα στελεχωθεί με ειδικούς επιστήμονες όλων των αναγκαίων κλάδων, πάντοτε μέσα από τις διαδικασίες που εφαρμόζει το ΑΣΕΠ και παράλληλα συστήνεται αυτοτελές γραφείο νομικής υποστήριξης για την καλύτερη οργάνωση και λειτουργία του ελεγκτικού έργου, των ελέγχων και των αδειοδοτήσεων. 

Είμαι στη διάθεσή σας για να απαντήσω σε οποιαδήποτε ερώτηση. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει η κυρία Βούλτεψη.

ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας): Νομίζω ότι τα βασικά τα είπε ο Υπουργός, θα σημειώσω κι εγώ μερικές πλευρές, οι οποίες είναι πολύ σημαντικές και πολιτικά. 

Αυτό είναι το τρίτο νομοσχέδιο, όσον αφορά στην ενημέρωση που φέρνει ο αρμόδιος Υφυπουργός, ο κ. Παύλος Μαρινάκης, θα ακολουθήσει και ένα τέταρτο. Ποιος είναι ο σκοπός; 

Ο σκοπός είναι να είναι ρυθμισμένα όλα, ώστε να ενισχύεται η ελευθερία του Τύπου και η ανεξαρτησία των μέσων ενημέρωσης. Ουσιαστικά αυτό το οποίο γίνεται αυτή τη στιγμή ακούγεται λίγο οξύμωρο σε σχέση με το παρελθόν, δηλαδή ένα ολοκληρωμένο νομοθετικό πλαίσιο, μια μεταρρύθμιση ολοκληρωμένη, ώστε ο αρμόδιος Υπουργός να είναι όσο πιο μακριά γίνεται από τα μέσα ενημέρωσης. Να ρυθμίζονται όλα από το Εθνικό Συμβούλιο Ραδιοτηλεόρασης και τις αρμόδιες ανεξάρτητες αρχές και με τους κανονισμούς που προβλέπονται, κάτι το οποίο πολλές φορές δεν το έχουμε δει στο παρελθόν, καθώς υπήρξαν και Υπουργοί που θέλησαν να γίνουν καναλάρχες και να μεταφέρουν τις αρμοδιότητες από το Εθνικό Συμβούλιο Ραδιοτηλεόρασης στον εαυτό τους. 

Αυτή η οριστική αδειοδότηση είναι σημαντική, γιατί είναι σχεδόν τρεις δεκαετίες αυτή η προσωρινότητα, που παραπέμπει στο «ουδέν μονιμότερο του προσωρινού», θα ενισχύσει τους περιφερειακούς σταθμούς και θα τους δώσει τη δυνατότητα να αναπτυχθούν που δεν μπορούσαν να πετύχουν πολλά, γιατί υπήρχε έλλειψη ρύθμισης, άρα κάπου σκόνταφταν.
Αυτή, λοιπόν, η οριστική αδειοδότηση που αποτελούσε επί χρόνια κοινό αίτημα θα δημιουργήσει και συνθήκες επιχειρηματικής ασφάλειας δικαίου το οποίο είναι πολύ σημαντικό, γιατί όταν κάποιος αισθάνεται ότι βρίσκεται σε ασφάλεια δικαίου μπορεί να κάνει τις αναγκαίες επενδύσεις, να αναβαθμίσει τους σταθμούς, να προσφέρει αναβαθμισμένο ποιοτικό περιεχόμενο. Να είναι δηλαδή σε μία ενάρετη οδό ενημέρωσης. Και σίγουρα και οι ιδιοκτήτες πλέον των αδειών, - βεβαίως το ιδιοκτήτες εμείς το βάζουμε σε εισαγωγικά όταν πρόκειται για την ενημέρωση, γιατί η ενημέρωση δεν μπορεί να αποτελεί ιδιοκτησία και πάντοτε θα ασκείται σε αυτή κριτική - θα συμμορφώνονται όμως και σε κανόνες, η τήρηση των οποίων θα ελέγχεται συστηματικά.

Άρα, λοιπόν, τι προσπαθούμε να κάνουμε; Απομάκρυνση όσο το δυνατόν περισσότερο της ενημέρωσης από την κεντρική εξουσία, δυνατότητα να μετέχουν σε διαφημιστικά κονδύλια με βάση συγκεκριμένους κανόνες, έλεγχο από το Εθνικό Συμβούλιο Ραδιοτηλεόρασης. Μία τάξη δηλαδή η οποία θα εξασφαλίζει ουσιαστικά και διαφάνεια και λογοδοσία και βιωσιμότητα, που είναι ένα τρίπτυχο πολύ σημαντικό και που το ζητάνε όλες οι ενώσεις συντακτών και όλοι οι δημοσιογράφοι, γιατί το καθένα μόνο του ουσιαστικά δεν μπορεί να εξυπηρετήσει τον ιερό σκοπό της ενημέρωσης.

Άρα, λοιπόν, μπαίνουν συγκεκριμένοι κανόνες, σαφείς προϋποθέσεις, τόσο όσον αφορά στην απόκτηση της άδειας όσο και ως προς τη λειτουργία των σταθμών. Θα υπάρχουν αυστηρές κυρώσεις εάν δεν τηρούνται οι κανόνες που θα φτάνουν και μέχρι την ανάκληση άδειας. Το είπε ο Υπουργός. Υποχρεωτικός αφού θα υπάρχει δυνατότητα επενδύσεων, θα αναβαθμιστεί το περιεχόμενο και οι παρεχόμενες υπηρεσίες. Όσοι από εμάς ταξιδεύουμε στην περιφέρεια, βλέπουμε, ότι ο κόσμος εκεί δίνει μεγάλη σημασία και στις τοπικές εφημερίδες και στους τοπικούς ραδιοφωνικούς και τηλεοπτικούς σταθμούς, ακριβώς γιατί δίνουν περισσότερη έμφαση στα τοπικά ζητήματα που τους ενδιαφέρουν. Μπορεί δηλαδή εκείνη την ημέρα να είναι κάτι που σχετίζεται με τον τόπο τους πολύ πιο σημαντικό από το να μπει σε σχέση με μια πρώτη είδηση που θα βάλουν τα κεντρικά κανάλια στα οποία έτσι κι αλλιώς έχουν όλοι πρόσβαση, άρα επιλέγουν.

Οπότε καταργούνται και οι προβλέψεις του νόμου 4339/15 που ουσιαστικά με κάποιο τρόπο είχαν καταργηθεί. Αν χρειαστεί θα επανέλθουμε με την απόφαση του Συμβουλίου της Επικρατείας γιατί ακολουθήθηκε ένα μοντέλο το οποίο είχαμε όλοι καυτηριάσει τότε όσον αφορά τις δημοπρασίες. Άρα θα είναι καθορισμένο ποσό μετοχικό κεφάλαιο θα έχει ο κάθε σταθμός ανάλογα με τη ζώνη όπως έχει χωριστεί, ποιο θα είναι το κόστος της εποπτείας το οποίο θα αναλάβουν, πόσοι θα είναι οι εργαζόμενοι γιατί χωρίζονται σε σταθμούς ενημερωτικού προγράμματος και σταθμούς μη ενημερωτικού προγράμματος, ψυχαγωγικού τα λέγαμε κάποτε.

Για τη διευκόλυνση, εγώ, έχω εδώ έναν πίνακα που μπορώ να δώσω από τώρα, όσον αφορά τα ποσά, ώστε αυτό κύριε Πρόεδρε να διευκολύνει και την συζήτηση με τους φορείς. Μπορεί να δοθεί και στους συναδέλφους. Με αυτό τον τρόπο πάλι, με τη ρύθμιση, προστατεύονται και οι νόμιμοι τηλεοπτικοί σταθμοί από τον αθέμιτο ανταγωνισμό που σίγουρα δέχονται στην ουσία από ανύπαρκτους σταθμούς οι οποίοι χρησιμοποιούν μια συχνότητα που δεν ανήκει σε αυτούς, δεν ανήκει σε κανέναν, ανήκει σε όλους ουσιαστικά, είναι ένας σπάνιος πόρος. Άρα, λοιπόν, πρέπει και από αυτό να προστατευτούν.

Η διαδικασία, το ξαναείπα, το τονίζω, για όλα αυτά περνάει από το Εθνικό Συμβούλιο Ραδιοτηλεόρασης. Δηλαδή δεν θα υπάρχει κρατική παρέμβαση. Θα γίνεται σε στενή συνεργασία με το Εθνικό Συμβούλιο Ραδιοτηλεόρασης και την Εθνική Επιτροπή Τηλεπικοινωνιών και Ταχυδρομείων. Ο αριθμός των αδειών που θυμίζω την προηγούμενη φορά είχε αποφασιστεί με ψηφοφορία μέσα στη Βουλή λες και οι βουλευτές ξέρουν τι χωράει στο φάσμα, θα δοθεί βάση τη χωρητικότητα του διαθέσιμου φάσματος. Δηλαδή δεν θα το αποφασίσει το ινστιτούτο Φλωρεντίας, ούτε μία ψηφοφορία μέσα στη Βουλή, θα έχει αντικειμενικά κριτήρια και θα πηγαίνει σύμφωνα με τον ισχύοντα χάρτη των συχνοτήτων. Βεβαίως αν προκηρυχθούν άδειες που είναι ίσες με τον αριθμό των σταθμών είμαστε εντάξει. Αν είναι περισσότερες οι άδειες θα επανέρχεται η διαδικασία. 

Φυσικά, λαμβάνονται υπόψη τα πληθυσμιακά δεδομένα. Δεν θα πληρώνουν αντίτιμο οι σταθμοί για την άδεια, αλλά θα καταβάλουν το συμβολικό ετήσιο ποσό υπέρ του Εθνικού Συμβουλίου Ραδιοτηλεόρασης, για το οποίο χρόνια τώρα λέμε, ότι πρέπει να ενισχυθεί. Αυτά τα χρήματα ουσιαστικά θα πάνε στο Εθνικό Συμβούλιο Ραδιοτηλεόρασης για να υπάρξουν περαιτέρω προσλήψεις μέσω ΑΣΕΠ οπωσδήποτε, ώστε να μπορεί να γίνεται η εποπτεία, η σύγκριση κ.λπ., χωρίς να υπάρχουν αμφισβητήσεις και να μπορεί να μοιραστεί η δουλειά μέσα στο Εθνικό Συμβούλιο Ραδιοτηλεόρασης. Οι άδειες είπαμε, ότι θα διακρίνονται σε ενημερωτικό πρόγραμμα και μη ενημερωτικό πρόγραμμα. Ουσιαστικά δεν είναι ένας τυπικός διαχωρισμός αλλά είναι μία επιλογή φυσιογνωμίας ενός τηλεοπτικού σταθμού, που θα αποφασίζει αυτός ο οποίος θέλει να τον λειτουργήσει, αν δηλαδή θα έχει καθαρά ενημερωτικό περιεχόμενο ή θα έχει ψυχαγωγικό. 

Ο καθένας θα μπορεί - αυτό υπήρχε πάντα, αυτό θα είναι αυστηρό πλέον - να λάβει αποκλειστικά έως δύο άδειες λειτουργίας, υπό την προϋπόθεση ότι αυτές θα αφορούν μόνο μία άδεια ενημερωτικού προγράμματος και ότι θα βρίσκονται σε διαφορετικές περιφέρειες, ζώνες, όπως τις ονομάζουμε.

Το νομοσχέδιο δεν περιορίζεται και στην τυπική αδειοδότηση. Εισάγει ουσιαστικούς μηχανισμούς ελέγχου, διαφάνειας, αξιοπιστίας και κυρίως προστασίας του δημοσίου συμφέροντος, για φορολογική και ασφαλιστική ενημερότητα, για γνωστοποίηση πραγματικών δικαιούχων και έλεγχο της προέλευσης των χρημάτων των οικονομικών μέσων των μετόχων. Περιλαμβάνει λόγους αποκλεισμού προσώπων που έχουν καταδικαστεί για σοβαρά αδικήματα. Υπάρχουν ειδικές προβλέψεις για αποτροπή ελέγχου από πρόσωπα ή οντότητες που υπόκεινται σε κυρώσεις, γιατί κι αυτό είναι μια μόδα της εποχής. Όταν υπάρχουν κυρώσεις πρέπει κι αυτές να έχουν κάποιο αντίκτυπο.

Προϋποθέσεις είναι, το είπα πριν, το ελάχιστο καταβεβλημένο μετοχικό κεφάλαιο, ο ελάχιστος αριθμός εργαζομένων, ειδικότερα δημοσιογράφων, το ετήσιο κόστος εποπτείας υπέρ ΕΣΡ και οι αναγκαίες κτιριακές εγκαταστάσεις με τον βασικό εξοπλισμό. 

Ως προς την προγραμματική πληρότητα και τον τοπικό ενημερωτικό χαρακτήρα, ένα από τα βασικά στοιχεία αυτού του νομοσχεδίου, είναι η ενίσχυση, όπως ήδη είπα, των τοπικών περιφερειακών σταθμών. Θα πρέπει όμως και αυτοί να παράγουν πρωτότυπα δελτία ειδήσεων, να καλύπτουν τα θέματα τοπικού και περιφερειακού ενδιαφέροντος, να εξυπηρετούν τις ανάγκες των τοπικών κοινωνιών, να εξυπηρετούν δηλαδή το τοπικό δημόσιο συμφέρον και να ενισχύουν και να προβάλουν τις πολιτιστικές δράσεις της περιοχής όπου δραστηριοποιούνται. Γιατί με αυτόν τον τρόπο δεν θα είναι ένας αναμεταδότης κεντρικών σταθμών, που και πάλι θα υπάρχει δυνατότητα αλλά πάλι υπό περιορισμούς χρονικούς, όσον αφορά δηλαδή τη χρονική διάρκεια, αλλά θα είναι πραγματικός φορέας τοπικής ενημέρωσης. Δεν θα είναι ένας τηλεοπτικός σταθμός ο οποίος θα αναμεταδίδει πρόγραμμα από τα κεντρικά κανάλια πανελλήνιας εμβέλειας και θα λέει ότι είναι περιφερειακός. Θα είναι τοπικός με όλη την έννοια του όρου.

Φυσικά, είπε ο Υπουργός, ότι θα υπάρξουν ευκολίες κατά τη μετάβαση, δηλαδή, το τέλος της Digea, γιατί σίγουρα κάθε τι καινούργιο δημιουργεί προβλήματα όσον αφορά στη χρηματοδότησή του, την επιδότηση δηλαδή ολόκληρου του κόστους εκπομπής και μετά το τέλος της διαδικασίας και εφόσον η χωρητικότητα του επιτρέπει θα υπάρχει δυνατότητα να αδειοδοτηθούν και άλλοι σταθμοί, εφόσον πληρούν το σύνολο όλων των προϋποθέσεων. 

Υπάρχουν μερικά όσον αφορά στις συσκευές και αυτά που είπαμε, γιατί θα χρειαστεί να γίνει και αλλαγή συσκευών και σε κάθε περίπτωση μόνο οι αδειοδοτημένοι τηλεοπτικοί σταθμοί θα έχουν δικαίωμα πρόσβασης σε κρατική διαφήμιση και πάσης φύσεως ενισχύσεις. Άρα θα ξεκαθαριστεί και το τοπίο  όσον αφορά την πρόσβαση σε κονδύλια κρατικά.

Η ενίσχυση του Εθνικού Συμβουλίου Ραδιοτηλεόρασης, έχω πει ήδη, θα είναι και τυπική αλλά και ουσιαστική, δηλαδή, με περισσότερους εργαζόμενους. 

Είναι μία συνταγματικά κατοχυρωμένη Ανεξάρτητη Αρχή, που πρέπει να την ενισχύσουμε. Φέρνει αυτή η ρύθμιση σημαντική αύξηση του προσωπικού, από 57 άτομα σε 92, δηλαδή, πάνω από 60% αύξηση κι έτσι το Εθνικό Συμβούλιο Ραδιοτηλεόρασης θα στελεχωθεί με ειδικούς επιστήμονες όλων των αναγκαίων κλάδων, πάντα, όπως είπαμε, με τη διαδικασία του ΑΣΕΠ. 

Από τις άλλες διατάξεις του νομοσχεδίου, φυσικά, ξεχωρίζει η δημιουργία της εθνικής βάσης δεδομένων ιδιοκτησίας όλων των παρόχων Μέσων Ενημέρωσης στην Ελλάδα. Είναι μια σημαντική πρωτοβουλία, γιατί έτσι, κάθε πολίτης θα γνωρίζει σε ποιον ή ποιους, μέχρι φυσικά πρόσωπα, ανήκει κάθε εφημερίδα ή άλλη μορφή τύπου ενημέρωσης, έντυπου ή ηλεκτρονικού ή τηλεοπτικός ή ραδιοφωνικός σταθμός.

Όπως, επίσης, εκτός από το σε ποιον ανήκει, σε ποιο πρόσωπο, δηλαδή, ανήκει ο σταθμός, θα γίνονται γνωστά και όλα τα ποσά που έχει λάβει κάθε πάροχος ενημέρωσης, από κρατική διαφήμιση, ενισχύσεις. Κι αυτό είναι πολύ σημαντικό κομμάτι της διαφάνειας. Θα μπορεί σε αυτή την πλατφόρμα να μπαίνει όποιος θέλει και να ενημερώνεται για τα ποσά τα οποία λαμβάνουν οι σταθμοί. Έτσι και κάθε πολίτης θα γνωρίζει, ανά πάσα στιγμή, πού πάνε τα λεφτά του και ποιος, ακριβώς, είναι αυτός από τον οποίο αντλεί την ενημέρωσή του. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο Εισηγητής της Μειοψηφίας, κ. Δημήτριος Μπιάγκης.

ΔΗΜΗΤΡΙΟΣ ΜΠΙΑΓΚΗΣ (Εισηγητής της Μειοψηφίας): Κύριε Πρόεδρε, επιτρέψτε μου λίγο, πριν ξεκινήσω την εισήγησή μου, να εκφράσω και από αυτή εδώ τη θέση, τη θλίψη μας και να δώσουμε τα συλλυπητήρια μας και στην οικογένεια του εκλιπόντος του Υφυπουργού Νίκου Ταγαρά, αλλά και στην παράταξή του. Θεωρούμε και πιστεύουμε, ότι ο αείμνηστος Νίκος Ταγαράς, ήταν ένας ευγενής άνθρωπος, ο οποίος, πραγματικά, με τη σεμνότητα και ταπεινότητά του κοσμούσε τον πολιτικό κόσμο. Αιωνία του η μνήμη.

Κυρίες και κύριοι συνάδελφοι, ξεκινάμε σήμερα να συζητήσουμε ένα νομοσχέδιο που αφορά την αδειοδότηση των παρόχων περιεχομένου επίγειας ψηφιακής τηλεοπτικής ευρυεκπομπής ελεύθερης λήψης περιφερειακής εμβέλειας, καθώς και μια σειρά διατάξεων για τα μέσα ενημέρωσης. 

Θέλω, εξ αρχής, κύριε Υπουργέ, να καταστήσω σαφές, ότι για το ΠΑΣΟΚ – ΚΙΝΗΜΑ ΑΛΛΑΓΗΣ, το ζήτημα της αδειοδότησης των περιφερειακών τηλεοπτικών σταθμών είναι, πραγματικά, σοβαρό και χρονίζων. Δεν μπορεί μια δημοκρατική πολιτεία να ανέχεται επ’ αορίστου, ένα καθεστώς προσωρινότητας σε ένα τόσο κρίσιμο πεδίο, όπως η τηλεοπτική ενημέρωση. Δεν μπορεί οι περιφερειακοί τηλεοπτικοί σταθμοί να λειτουργούν για δεκαετίες σε ένα καθεστώς νόμιμης λειτουργίας, χωρίς ένα σταθερό, σαφές και ολοκληρωμένο πλαίσιο αδειοδότησης. 

Άρα, συμπέρασμα. Δεν προσερχόμαστε, κύριε Υπουργέ, στη σημερινή συζήτηση με άρνηση για ανάγκη της ρύθμισης. Το αντίθετο. Αναγνωρίζουμε ότι η αδειοδότηση είναι αναγκαία. Αναγνωρίζουμε ότι το τηλεοπτικό τοπίο και ιδίως, το περιφερειακό τηλεοπτικό τοπίο χρειάζεται κανόνες, χρειάζεται διαφάνεια, χρειάζεται εποπτεία, χρειάζεται σαφείς προϋποθέσεις λειτουργίας, χρειάζεται προστασία της ποιότητας ενημέρωσης και της πολυφωνίας. 

Όμως, το κρίσιμο ερώτημα, δεν είναι αν χρειάζεται αδειοδότηση. Το κρίσιμο ερώτημα είναι, τι είδους αδειοδότηση φέρνει η Κυβέρνησή σας. Αν η αδειοδότηση αυτή ενισχύει ή περιορίζει την πολυφωνία. Αν προστατεύει ή πιέζει ασφυκτικά τα περιφερειακά μέσα. Αν διασφαλίζει πραγματική διαφάνεια ή απλώς, δημιουργεί  ένα ακόμη μητρώο. Αν ενισχύει το ΕΣΡ ουσιαστικά ή του αναθέτει νέες αρμοδιότητες, χωρίς πραγματικά μέσα. Αν στηρίζει την περιφέρεια ή αναδιατάσσει την αγορά υπέρ των ισχυρότερων. 

Για εμάς, η περιφερειακή τηλεόραση δεν είναι ένα δευτερεύον τμήμα της αγοράς των Μέσων Ενημέρωσης, δεν είναι καν ένα περιφερειακό ζήτημα με τη στενή του έννοια, είναι κρίσιμος θεσμός τοπικής δημοκρατίας, είναι ένας δίαυλος ενημέρωσης για ζητήματα που συχνά δεν φτάνουν ποτέ στην κεντρική τηλεοπτική ατζέντα, είναι μέσο ανάδειξης τοπικών προβλημάτων, πολιτισμού, κοινωνικών αναγκών, θεμάτων πολιτικής προστασίας, αναπτυξιακών διεκδικήσεων και ιδιαιτεροτήτων κάθε περιοχής ξεχωριστά. 

Για την ελληνική Περιφέρεια, η τοπική και περιφερειακή ενημέρωση είχε ακόμα μεγαλύτερη σημασία, γιατί εκεί η απόσταση από το κέντρο δεν είναι, κύριε Υπουργέ, μόνο γεωγραφική, είναι πολλές φορές πολιτική, διοικητική, οικονομική και επικοινωνιακή. Όταν ένα τοπικό πρόβλημα δεν αναδεικνύεται, συχνά δεν υπάρχει καν για το κεντρικό κράτος. Όταν μια τοπική κοινωνία δεν έχει ισχυρή φωνή, οι ανάγκες της χάνονται μέσα στο θόρυβο της κεντρικής επικαιρότητας. Γι’ αυτό και η αδειοδότηση των Περιφερειακών Τηλεοπτικών Σταθμών πρέπει να γίνει με μεγάλη προσοχή. Δεν μπορεί να αντιμετωπιστεί ως μια ουδέτερη διοικητική διαδικασία, θα επηρεάσει άμεσα τη βιωσιμότητα των σταθμών, τον περιφερειακό τους χαρακτήρα, την τοπική πολυφωνία και τελικά την ίδια τη δημοκρατική ενημέρωση στην Περιφέρεια. 

Η θέση μας, λοιπόν, είναι καθαρή, ναι στην αδειοδότηση, αλλά με αναλογικότητα, ναι στη θεσμική τάξη, αλλά όχι σε αποκλεισμό της Περιφέρειας, ναι στην προστασία της εργασίας, αλλά με ρεαλιστική εφαρμογή, ναι στην τεχνολογική αναβάθμιση, αλλά με προηγούμενη τεχνική προετοιμασία, σαφή κατανομή κόστους και ρεαλιστικό χρονοδιάγραμμα, ναι στη διαφάνεια ιδιοκτησίας, αλλά με πραγματικά ανοικτά επικαιροποιημένα και ελέγξιμα δεδομένα, ναι στην ενίσχυση του ΕΣΡ, αλλά με πραγματικούς πόρους, κύριε Υπουργέ, προσωπικό και λογοδοσία. 

Κυρίες και κύριοι συνάδελφοι, έχω την εντύπωση, ότι η συζήτηση για τα Μέσα Ενημέρωσης στην Ελλάδα δεν μπορεί να γίνεται σε κενό πολιτικό περιβάλλον. Ζούμε σε μια χώρα, όπου η σχέση πολιτικής εξουσίας, οικονομικών συμφερόντων και Μέσων Ενημέρωσης αποτελεί διαχρονικό ζήτημα δημοκρατίας. Ζούμε σε μια χώρα, όπου η δημόσια διαφήμιση έχει χρησιμοποιηθεί πολλές φορές ως εργαλείο επιβράβευσης φίλιων Μέσων και αποκλεισμού ενοχλητικών Μέσων. Ζούμε σε μια χώρα, όπου η συγκέντρωση ιδιοκτησίας, οι εξωμιντιακές δραστηριότητες ισχυρών ιδιοκτητών και η σχέση τους με το κράτος δημιουργούν ερωτήματα για την πραγματική ανεξαρτησία της ενημέρωσης. 

Δεν μπορούμε, λοιπόν, να κλείνουμε τα μάτια σε αυτή τη πραγματικότητα, δεν μπορούμε να μιλάμε για αδειοδότηση σαν να πρόκειται για τεχνική διαδικασία. Δεν είναι μόνο τεχνικό ζήτημα, είναι βαθιά πολιτικό και θεσμικό. Αφορά το ποιος ενημερώνει τους πολίτες, αφορά ποιος ελέγχει τη δημόσια συζήτηση, αφορά αν οι πολίτες έχουν πρόσβαση σε πλουραλιστική αντικειμενική και ανεξάρτητη ενημέρωση, ή αν η ενημέρωση μετατρέπεται σε προέκταση οικονομικών, επιχειρηματικών ή κυβερνητικών συμφερόντων. 

Εδώ πρέπει να μιλήσουμε καθαρά, η σημερινή κυβέρνηση έχει δώσει δείγματα μιας βαθιάς αντίληψης ελέγχου της ενημέρωσης. Το έχουμε δει σε σχέση με τη δημόσια τηλεόραση, το έχουμε δει στον τρόπο με τον οποίο η ΕΡΤ, που θα έπρεπε να είναι δημόσια ραδιοτηλεόραση όλων των πολιτών, συχνά λειτουργεί ως επικοινωνιακό κομματικό όργανο, το έχουμε δει στην υποβάθμιση της ανεξαρτησίας της, στην αδυναμία πραγματικού πλουραλισμού, στην απουσία ουσιαστικής λογοδοσίας. Η ΕΡΤ, κυρίες και κύριοι συνάδελφοι, ανήκει στους πολίτες που την χρηματοδοτούν. Η δημόσια ραδιοτηλεόραση δεν μπορεί να αντιμετωπίζεται ως κυβερνητικό κανάλι και δεν μπορεί, επίσης, να αντιμετωπίζεται από την Κυβέρνηση με όρους αγοράς, έσοδα έξοδα και ασφυκτικού πλαισίου επίτευξης υψηλών ακροαματικοτήτων. Ο ρόλος της είναι να ενημερώνει αντικειμενικά, να εκπροσωπεί την κοινωνία και την πολιτική πολυφωνία, να δίνει χώρο στην Περιφέρεια, στον πολιτισμό, στις μειοψηφικές φωνές, στους κοινωνικούς φορείς, στους πολίτες, που δεν έχουν πρόσβαση στα ισχυρά ιδιωτικά κέντρα επικοινωνίας. 

Αντίστοιχα και στα ιδιωτικά Μέσα, η δημοκρατία απαιτεί διαφάνεια. Δεν μπορεί μεγάλα κανάλια να λειτουργούν ως εργαλεία επιρροής επιχειρηματικών ομίλων που έχουν ταυτόχρονα συμφέροντα σε δημόσια έργα, σε προμήθειες, στην ενέργεια, στη ναυτιλία, στις τράπεζες, στις ποδοσφαιρικές ανώνυμες εταιρείες, ή άλλους κρίσιμους οικονομικούς τομείς. Δεν λέμε ότι η ιδιοκτησία Μέσων από επιχειρηματίες είναι εξ ορισμού παράνομη ή αθέμιτη, σε καμία περίπτωση, λέμε, όμως, ότι σε μια δημοκρατία ο πολίτης πρέπει να γνωρίζει ποιος ελέγχει ένα Μέσο, ποιες είναι οι πηγές χρηματοδότησής του, ποιες είναι οι διασυνδέσεις του και ποια δημόσια κονδύλια λαμβάνει. Από αυτή την άποψη, η πρόβλεψη για εθνική βάση δεδομένων ιδιοκτησίας των Μέσων Ενημέρωσης κινείται στη σωστή κατεύθυνση. 

Όμως, δεν αρκεί να δημιουργηθεί μια βάση δεδομένων. Πρέπει να είναι ουσιαστική, δημόσια προσβάσιμη, επικαιροποιημένη, διαλειτουργική με άλλα μητρώα και συνδεδεμένη με τα στοιχεία κρατικής διαφήμισης και κρατικών ενισχύσεων. Διαφάνεια χωρίς δυνατότητα δημοσίου ελέγχου, δεν είναι διαφάνεια. Είναι μια θολή διαφάνεια και θολή διαφάνεια στα μέσα ενημέρωσης σημαίνει πολλές φορές συγκάλυψη, κύριε Υπουργέ. 

Το ίδιο ισχύει και για τη δημόσια χρηματοδότηση, άμεση ή έμμεση. Κάθε ευρώ διαφήμισης, κάθε ενίσχυση, κάθε οικονομική αντιστάθμιση προς μέσα ενημέρωσης, πρέπει να κατανέμεται με αντικειμενικά προκαθορισμένα δημοσιευμένα και ελέγξιμα κριτήρια. Δεν μπορεί η κρατική διαφήμιση να λειτουργεί ως εργαλείο πολιτικής επιρροής. Δεν μπορεί να χρησιμοποιείται για να επιβραβεύονται οι πρόθυμοι και να τιμωρούνται οι ενοχλητικοί. Στο νομοσχέδιο υπάρχουν διατάξεις που συνδέουν την άδεια και την εγγραφή σε μητρώα με τη δυνατότητα πρόσβασης σε κρατική διαφήμιση και προγραμματική ενίσχυση. Αυτό μπορεί να έχει λογική από πλευράς θεσμικής τάξης, όμως χρειάζεται μεγάλη προσοχή κύριε Υπουργέ. Εάν η αδειοδοτική διαδικασία δεν γίνει ταυτόχρονα και με ισότιμο τρόπο σε όλες τις περιφερειακές ζώνες, μπορεί να δημιουργηθούν σταθμοί πολλών ταχυτήτων. Άλλοι θα έχουν ήδη λάβει άδεια και θα έχουν πρόσβαση σε πόρους, άλλοι θα βρίσκονται σε εκκρεμότητα, όχι με δική τους ευθύνη αλλά επειδή η διαδικασία δεν έχει ολοκληρωθεί στην περιοχή τους. Γι’ αυτό εμείς ζητούμε να εξεταστεί σοβαρά η ταυτόχρονη προκήρυξη των αδειών σε όλες τις περιφερειακές ζώνες με ενιαίες προθεσμίες και ενιαίο πλαίσιο εφαρμογής και μέχρι την πλήρη ολοκλήρωση της διαδικασίας σε όλη την επικράτεια να υπάρξει μεταβατικό καθεστώς που να διασφαλίζει ότι οι ήδη λειτουργούντες και εγγεγραμμένοι στο μητρώο του ΕΣΡ σταθμοί, δεν θα αποκλειστούν από κρατική διαφήμιση ή προγράμματα ενίσχυσης με άνισο τρόπο. 

Κυρίες και κύριοι συνάδελφοι, ένα ακόμα κρίσιμο ζήτημα είναι η τεχνολογική μετάβαση. Το νομοσχέδιο συνδέει την αδειοδότηση με την εκπομπή σε υψηλή ευκρίνεια για την προσαρμογή επίγειας ψηφιακής μετάδοσης βίντεο δεύτερης γενιάς. Η τεχνολογική αναβάθμιση είναι θετική και αναγκαία, δεν μπορεί όμως να προχωρήσει χωρίς τεχνική προετοιμασία, χωρίς σαφή εικόνα της χωρητικότητας των πολυπλεκτών, χωρίς υπολογισμό του κόστους και χωρίς ρεαλιστικό χρονοδιάγραμμα. Πριν από την προκήρυξη των αδειών, πρέπει να έχουν αποσαφηνιστεί οι τεχνικές δυνατότητες κάθε περιφερειακής ζώνης, πρέπει να έχει προηγηθεί η αναγκαία τεχνική προσαρμογή, η αύξηση ή αποσαφήνιση της χωρητικότητας των πολυπλεκτών και η πραγματική δυνατότητα εκπομπής. Διαφορετικά, υπάρχει κίνδυνος να δημιουργηθεί τεχνητή έλλειψη διαθέσιμων θέσεων, να οδηγήσουμε αχρείαστα σε συγκριτική αξιολόγηση και να τεθούν σε αβεβαιότητα σταθμοί που λειτουργούν επί δεκαετίες. 
Η τεχνολογική αναβάθμιση δεν πρέπει να γίνει μηχανισμός αποκλεισμού. Δεν πρέπει να επιβαρύνει δυσανάλογα ούτε τους περιφερειακούς σταθμούς ούτε τους πολίτες. Αν απαιτηθεί αντικατάσταση τηλεοπτικών δεκτών πρέπει να υπάρξει σαφές και κοινωνικό στοχευμένο πρόγραμμα στήριξης, ιδίως για ευάλωτα νοικοκυριά. Αν  αυξάνεται το κόστος δικτύου, πρέπει να δούμε πώς επιμερίζεται και πως δεν οδηγεί σε οικονομική ασφυξία μικρότερων περιφερειακών μέσων. Το ίδιο πνεύμα αναλογικότητας πρέπει να διέπει και τις προϋποθέσεις του προσωπικού. Εμείς δεν αποδεχόμαστε λογικές απορρύθμισης της εργασίας. Δεν μπορεί να υπάρξει σοβαρή ενημέρωση χωρίς δημοσιογράφους, τεχνικούς και εργαζόμενους με αξιοπρεπείς όρους. Δεν μπορεί η ποιότητα του τηλεοπτικού προϊόντος να στηριχθεί σε πρόχειρες, περιστασιακές ή αδήλωτες μορφές εργασίας. Ταυτόχρονα κύριε Υπουργέ, πρέπει να δούμε την πραγματικότητα της περιφέρειας. Άλλες είναι οι δυνατότητες ενός σταθμού σε μεγάλη πληθυσμιακή και διαφημιστική αγορά και άλλες ενός σταθμού σε μια μικρή νησιωτική ή εν γένει απομακρυσμένη περιοχή. 
Οι απαιτήσεις προσωπικού πρέπει να διαφοροποιούνται ανά είδος αδείας, ανά πληθυσμιακή ζώνη, ανά ενημερωτικό ή μη ενημερωτικό χαρακτήρα, ανά πραγματική παραγωγή τοπικού προγράμματος και ανά οικονομική δυνατότητα της περιοχής. Στόχος δεν είναι να μειωθούν οι εργασιακές εγγυήσεις. Στόχος είναι να υπάρξει ένα εφαρμόσιμο πλαίσιο που να προστατεύει την εργασία χωρίς να οδηγεί σε κλείσιμο σταθμών και μείωση της πολυφωνίας. Αντίστοιχα, η φερεγγυότητα και η διαφάνεια πρέπει να είναι ουσιαστικές όχι προσχηματικά γραφειοκρατικές. Πρέπει να γνωρίζουμε ποιος ελέγχει σήμερα κάθε μέσο, ποιοι είναι οι πραγματικοί δικαιούχοι, ποια είναι η σημερινή μετοχική σύνθεση, ποιες είναι οι ενεργές πηγές χρηματοδότησης, αλλά πρέπει να αποφύγουμε και έναν πρακτικά ανέφικτο αναδρομικό επανέλεγχο στοιχείων που ανάγονται σε δεκαετίες πριν που είχαν ήδη ελεγχθεί από τις αρμόδιες αρχές. Ισορροπημένη θέση είναι η πλήρης διαφάνεια σήμερα, χωρίς αποδεικτικές, απαιτητικές, αντικειμενικά αδύνατες λόγω παρόδου μεγάλου χρόνου. 

Ειδική μέριμνα χρειάζεται για τους ήδη λειτουργούντες σταθμούς. Δεν μπορεί ένας σταθμός που λειτουργεί επί δεκαετίες, είναι εγγεγραμμένος στα μητρώα του ΕΣΡ και έχει εποπτευθεί επανειλημμένα, να αντιμετωπίζεται ακριβώς όπως ένας νέος και άγνωστος αιτών. Αυτό δεν σημαίνει εξαίρεση από τον έλεγχο, σημαίνει ρεαλιστική, μεταβατική αντιμετώπιση. Μπορεί για παράδειγμα να εξεταστεί η απαλλαγή ή μείωση της εγγυητικής επιστολής στην πρώτη φάση καθώς και η δυνατότητα υπαγωγής φορολογικών ή ασφαλιστικών εκκρεμοτήτων σε δεσμευτικούς διακανονισμούς πριν από την πρόσκληση ενδιαφέροντος. Επίσης πρέπει να προστατευθεί ο περιφερειακός χαρακτήρας των σταθμών. 

Η περιφερειακή τηλεόραση δεν μπορεί να είναι περιφερειακή μόνο στα χαρτιά, πρέπει να έχει πραγματική εγκατάσταση, παραγωγική και δημοσιογραφική παρουσία στην περιφερειακή ζώνη, για την οποίαν αδειοδοτείται.

Πρέπει να εξεταστεί ο περιορισμός κάθε αιτούσας σε μια αίτηση, σε μια περιφερειακή ζώνη ώστε να αποφευχθούν στρεβλώσεις ανταγωνισμού, συγκέντρωση επιρροής και αλλοίωση του τοπικού χαρακτήρα.

Θέλουμε περιφερειακούς σταθμούς που να βρίσκονται στην περιφέρεια, να ζουν στην περιφέρεια και να καλύπτουν την περιφέρεια. Όχι σχήματα που θα παράγουν περιφερειακό πρόγραμμα από άλλη περιοχή, με ελάχιστη τοπική παρουσία και με κίνητρο κυρίως την κατάληψη θέσεων στην αγορά.

Σημαντικό ζήτημα είναι και η δικτύωση. Η δικτύωση μπορεί να είναι χρήσιμο εργαλείο βιωσιμότητας, συνεργασίας και μείωσης κόστους. Μπορεί να επιτρέψει συμπαραγωγές, κοινές μεταδόσεις, θεαματικές εκπομπές, αθλητικό, πολιτιστικό, επιστημονικό ή κοινωνικού ενδιαφέροντος περιεχόμενο. 

Όμως, αν αφεθεί χωρίς όρια μπορεί να οδηγήσει σε ομογενοποίηση και σε απώλεια του τοπικού χαρακτήρα. 

Άρα, χρειάζεται ισορροπία. Ναι στη λελογισμένη δικτύωση, ναι στις συμπαραγωγές και στις θεματικές συνεργασίες με ενημέρωση ή έγκριση του ΕΣΡ αλλά με σαφή όρια, με διαφάνεια των συνεργασιών και με υποχρεωτικό πυρήνα αυτοτελούς τυπικού προγράμματος.

Δεν πρέπει να συγχέεται η καθημερινή αναμετάδοση ενημερωτικού προγράμματος με μια συμπαραγωγή ειδικού χαρακτήρα και δεν πρέπει κάθε θεματική εκπομπή ανεξαρτήτως παραγωγής να αντιμετωπίζεται αυτομάτως ως δικτύωση εφόσον δεν υποκαθιστά το τοπικό ενημερωτικό πρόγραμμα

Κυρίες και κύριοι συνάδελφοι, το νομοσχέδιο περιλαμβάνει και διατάξεις πέραν της αδειοδότησης, διατάξεις για το ΕΣΡ. Για τη βάση ιδιοκτησίας των Μέσων, για τη διανομή του Τύπου, για οικονομικές αντισταθμίσεις, για μετρήσεις τηλεθέασης και ζητήματα της δημόσιας ραδιοτηλεόρασης. Ορισμένες από αυτές είναι σημαντικές. Άλλες όμως δημιουργούν ερωτήματα για τη νομοθετική πρακτική της Κυβέρνησης που εντάσσει ετερόκλητες διατάξεις σε ένα νομοσχέδιο με διαφορετικό κύριο αντικείμενο .

Στο ζήτημα του ΕΣΡ, θέλω να σταθώ ιδιαίτερα. Η ενίσχυση του ΕΣΡ είναι απολύτως αναγκαία κύριε Υπουργέ αλλά πρέπει να είναι και πραγματική παράλληλα.

Δεν αρκεί να προβλέπονται νέες θέσεις ή νομική υποστήριξη στα χαρτιά. Πρέπει οι θέσεις να πληρωθούν. Πρέπει να υπάρχουν πόροι, πρέπει να υπάρχουν εργαλεία. Πρέπει το ΕΣΡ να μπορεί να ασκήσει ουσιαστική εποπτεία, γιατί σήμερα έχουμε ένα παράδοξο. Όλοι επικαλούνται το ΕΣΡ αλλά συχνά το αφήνουν χωρίς τα μέσα που χρειάζεται. Του αναθέτουμε νέες αρμοδιότητες αλλά δεν διασφαλίζουμε πάντα την επιχειρησιακή του δυνατότητα.

Μιλάμε για ανεξάρτητη εποπτεία αλλά δεν εξασφαλίζουμε επαρκή λογοδοσία και διαφάνεια στη λειτουργία του συνολικού συστήματος. 

Για το «ΠΑΣΟΚ» η ενίσχυση του ΕΣΡ πρέπει να συνδεθεί άμεσα με ετήσια έκθεση προς τη Βουλή για την εφαρμογή του νέου πλαισίου, στην κατανομή κρατικής διαφήμισης, τη συμμόρφωση των παροχών, τις κυρώσεις, τις μεταβιβάσεις αδειών και τη διασφάλιση της πολυφωνίας και θεωρώ ότι είναι ευκαιρία στο πλαίσιο αυτής της συζήτησης να τεθεί και το ζήτημα ενημέρωσης της αρμόδιας Επιτροπής της Βουλής από τον Πρόεδρο του ΕΣΡ για τα πεπραγμένα των τελευταίων ετών. 

Δεν μπορεί η Βουλή να νομοθετεί για τα μέσα ενημέρωσης χωρίς να έχει μία πλήρη εικόνα για την εποπτεία του πεδίου. Δεν μπορεί να συζητούμε για άδειες, για διαφάνεια, για πολυφωνία, για κρατική διαφήμιση χωρίς να υπάρχει συστηματική λογοδοσία του αρμόδιου ανεξάρτητου οργάνου προς το Κοινοβούλιο. 

Κυρίες και κύριοι συνάδελφοι, η αντίληψή μας για τα μέσα ενημέρωσης δεν περιορίζεται στη ρύθμιση της αγοράς. Συνδέει την ελευθερία του Τύπου με την πολυφωνία, την κοινωνική συνοχή, τη δίκαιη πρόσβαση στην ενημέρωση και την προστασία των μικρότερων ή τοπικών φωνών από τη συγκέντρωση οικονομικής και επικοινωνιακής ισχύος. 

Αυτή είναι η δική μας οπτική. Δεν βλέπουμε τα μέσα ενημέρωσης μόνο ως επιχειρήσεις. Βεβαίως είναι και επιχειρήσεις με αναγκαία βιωσιμότητα και κανόνες λειτουργίας αλλά είναι και θεσμοί δημοκρατίας και όταν μιλάμε για περιφερειακά μέσα μιλάμε για θεσμούς που συνδέονται με την ίδια την ισότιμη συμμετοχή των τοπικών κοινωνιών στη δημόσια ζωή. 

Η Κυβέρνηση παρουσιάζει το νομοσχέδιο ως προσπάθεια τακτοποίησης μιας εκκρεμότητας. Και πράγματι, υπάρχει εκκρεμότητα. Όμως η Κυβέρνηση, οφείλει να αποδείξει ότι η ρύθμιση αυτή, δεν θα λειτουργήσει ως εργαλείο ελέγχου αποκλεισμού ή αναδιάταξης της αγοράς υπέρ των ισχυρότερων. Οφείλει να αποδείξει ότι ενδιαφέρεται πραγματικά για την περιφερειακή προσβασιμότητα ή δεοντολογία και η εποπτεία δεν είναι απλώς λέξεις στο χαρτί.

Εμείς θα συμβάλουμε στη συζήτηση με θεσμική σοβαρότητα. Δεν αρνούμαστε την ανάγκη αδειοδότησης, δεν μηδενίζουμε θετικές προβλέψεις. Αναγνωρίζουμε ότι υπάρχουν βελτιώσεις σε σχέση με το κείμενο της διαβούλευσης όπως η ενίσχυση της προσβασιμότητας, η πρόληψη για τη μετάβαση στην καινούργια εποχή, η μείωση του κόστους εποπτείας, η βάση ιδιοκτησίας των μέσων, αλλά ταυτόχρονα, επιμένουμε ότι το νομοσχέδιο χρειάζεται ουσιαστικές εγγυήσεις. Εγγυήσεις αναλογικότητας, εγγυήσεις διαφάνειας, εγγυήσεις βιωσιμότητας, εγγυήσεις εργασιακής προστασίας, εγγυήσεις τοπικού χαρακτήρα, εγγυήσεις πραγματικής εποπτείας, εγγυήσεις ότι η τεχνολογική μετάβαση δεν θα γίνει κοινωνικά και οικονομικά άδικη. 

Λέμε, λοιπόν, ότι το ζήτημα που ρυθμίζεται είναι υπαρκτό και σημαντικό, αλλά η στάση μας κύριε Υπουργέ, θα εξαρτηθεί από το αν η Κυβέρνηση θα αποδεχθεί κάποιες ουσιαστικές βελτιώσεις. Από το αν θα ακούσει τις ανησυχίες της Περιφέρειας, από το αν θα δεσμευτεί για πραγματική ενίσχυση του ΕΣΡ και πώς; Από το αν θα κατοχυρώσει τη διαφάνεια στη δημόσια διαφήμιση και στην ιδιοκτησία του μέσου. Από το αν θα προστατεύσουν τους μικρότερους σταθμούς από υπέρμετρες επιβαρύνσεις. Από το αν θα αποτρέψει τη συγκέντρωση και την αλλοίωση του περιφερειακού χαρακτήρα . Αυτό είναι το πλαίσιο μέσα στο οποίο θα κινηθούμε εμείς στη συζήτηση του νομοσχεδίου. Θεσμικά υπεύθυνα και καθαρά πολιτικά κύριε Υπουργέ, γιατί η ενημέρωση για μας δεν είναι απλώς αγορά, είναι ένα θεμέλιο της δημοκρατίας και η περιφερειακή ενημέρωση δεν είναι περιθώριο, είναι η φωνή των τοπικών κοινωνιών.



Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Κεδίκογλου Συμεών (Σίμος), Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Ράπτη Ζωή, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Μπιάγκης Δημήτριος, Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μάντζος Δημήτριος, Μουλκιώτης Γεώργιος, Πάνας Απόστολος, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Φωτίου Θεανώ, Γραμμένος Βασίλειος, Χήτας Κωνσταντίνος, Κουρουπάκη Ασπασία, Ρούσσου Έλλη, Βαλτογιάννης Διονύσιος, Δημητροκάλλης Ιωάννης, Καραγεωργοπούλου Ελένη, Κατσιβαρδάς Χαράλαμπος, Σαρακιώτης Ιωάννης και Χρηστίδου Ραλλία. 
ΑΝΑΣΤΑΣΙΟΣ ΜΠΑΡΤΖΩΚΑΣ(Πρόεδρος της Επιτροπής): Τον λόγο έχει ο κ. Ξανθόπουλος.

ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗ ΑΡΙΣΤΕΡΑ-ΠΡΟΟΔΕΥΤΙΚΗ ΣΥΜΜΑΧΙΑ»): Κύριε Υπουργέ, είναι ένα νομοσχέδιο μείζονος σημασίας. Μείζονος σημασίας και για τη δημοκρατία και για την κοινωνία. Βεβαίως, πιστοί στην τακτική που έχετε ακολουθήσει σε ότι αφορά τη διαβούλευση, αλλά, άλλα άρθρα ήταν στη διαβούλευση και άλλα ήρθαν στο παρόν νομοσχέδιο. Και είναι ενδεικτικό ότι αυτό αποτελεί μια πάγια πρακτική της κυβέρνησης. Εμείς φωνάζουμε, το καταγγέλλουμε και εσείς εξακολουθείτε να συνεχίζετε σαν να μη συμβαίνει τίποτα.

Σε ό τι αφορά το νομοσχέδιο το συγκεκριμένο, είναι προφανές ότι η πρώτη συζήτηση αφορά το επί της αρχής και γι’ αυτόν τον λόγο δεν θα μπούμε στις επιμέρους διατάξεις γιατί ακριβώς προβλέπεται εξειδικευμένη συνεδρίαση. Νομίζω όμως ότι αυτό που απασχολεί όλους μας είναι το περιεχόμενο δηλαδή, το αντικείμενο αυτής της νομοθετικής πρωτοβουλίας. 

Ερχόμαστε λοιπόν, να ρυθμίσουμε, γιατί νομοθετούμε εδώ, είμαστε νομοθέτες, με την επίσπευση της κυβερνητικής πλειοψηφίας βεβαίως, να ρυθμίσουμε την περιφερειακή τηλεόραση και τον ρόλο που αυτή διαδραματίζει στη δημόσια ζωή της χώρας. Και εδώ μπαίνει και η προσωπική μου μαρτυρία, διότι εγώ είμαι βουλευτής επαρχίας και έχω προσωπική γνώση και εμπειρία του ειδικού βάρους των τοπικών, των περιφερειακών τηλεοπτικών σταθμών και των δυνατοτήτων που έχουν και των δυσκολιών που αντιμετωπίζουν καθώς και το πώς θα μπορούσαν αυτοί οι φορείς ενημέρωσης να παίξουν αυτόν τον ρόλο που θέλουμε εμείς τουλάχιστον στον Σύριζα δηλαδή, να μην έχουν μια κυρίως τεχνοκρατική ή επιχειρηματική διάσταση. Για αυτό τον λόγο, κατά την άποψή μας, η συζήτηση η σημερινή δεν αφορά μόνο τις άδειες, τις τεχνικές προδιαγραφές ή τις διοικητικές διαδικασίες. Αφορά αυτή καθαυτή τη δημοκρατία, την ενημέρωση και τη δυνατότητα των τοπικών κοινωνιών να έχουν τη δική τους φωνή και κυρίως, τη δική τους ατζέντα. Τα περιφερειακά τοπικά κανάλια, είναι πολλές φορές ο πιο άμεσος σύνδεσμος του πολίτη, με γεγονότα που επηρεάζουν την καθημερινότητά του.

Είναι δράση της Αυτοδιοίκησης που δίνουν βήμα στους παραγωγικούς φορείς, στους συλλόγους, στους ανθρώπους του πολιτισμού, στους πολίτες που συχνά θα έλεγα μονίμως δεν βρίσκουν χώρο στα μεγάλα πανελλαδικά μέσα και έχουν και μία άλλη πολύ μεγάλη σημασία κατά την άποψή μας κ. Υπουργέ. Διαμορφώνουν τη συνείδηση του ανήκειν ότι αποτελούμε όλοι μέλη, μιας συγκεκριμένης κοινότητας, γιατί αποτελούν ενοποιητικό παράγοντα των τοπικών κοινωνιών.

Στη χώρα μας, με την έντονη γεωγραφική ποικιλομορφία, με το νησιωτικό σύμπλεγμα, με τα βουνά, με τις μεγάλες αναπτυξιακές προκλήσεις στην περιφέρεια, η ύπαρξη ισχυρών περιφερειακών Μέσων Ενημέρωσης δεν είναι πολυτέλεια, είναι κοινωνική και πολιτική αναγκαιότητα. Θα πω το κλισέ ότι η Ελλάδα, δεν είναι μόνο η Αθήνα, είναι προφανές αλλά αυτό δεν χρειάζεται να το λέμε απλώς, χρειάζεται εκτός από το να το πιστεύουμε και να παίρνουμε τα μέτρα εκείνα που το υποστηρίζουν στην πράξη. 

Γιατί η Ελλάδα δεν είναι μόνο τα μεγάλα αστικά κέντρα, είναι οι νησιωτικές περιοχές όπως είπα προηγουμένως. Η ορεινή Ελλάδα, οι ακριτικές περιοχές όπου όλος αυτός ο κόσμος, όλοι αυτοί οι πολίτες έχουν δικαίωμα στην ενημέρωση, αλλά και έχουν δικαίωμα να προβάλλουν τον δικό τους ρόλο, τα δικά τους θέλω, τη δική τους ατζέντα, αν μου επιτρέπετε. 

Τα περιφερειακά κανάλια, μαζί με τον περιφερειακό τύπο που είναι το άλλο μεγάλο κεφάλαιο της τοπικής ενημέρωσης, έχουν προσφέρει περισσότερα από την απλή ενημέρωση, έχουν στηρίξει την τοπική οικονομία, έχουν προβάλει τον πολιτισμό και την ιστορία κάθε περιοχής όπως έχω προ αναφέρει, έχουν διαμορφώσει την κοινωνική συνοχή και την κοινωνική συνείδηση και πολλές φορές, λειτουργούν και ως άμεσος μηχανισμός ενημέρωσης, σε περιόδους κρίσεων, φυσικών καταστροφών και εκτάκτων γεγονότων.

Γι’ αυτό και η πολιτεία, έχει υποχρέωση να διαμορφώσει ένα Θεσμικό πλαίσιο που να εξασφαλίζει τη βιωσιμότητα, τη διαφάνεια και την ποιότητα των της περιφερειακής τηλεόρασης. Μία πολιτική παρατήρηση. Είναι πράγματι ενδιαφέρον ότι η Κυβέρνηση έρχεται να νομοθετήσει για την Αδειοδότηση των Περιφερειακών Σταθμών, αναγνωρίζοντας στην πράξη, ότι το τηλεοπτικό τοπίο δεν μπορεί να λειτουργεί, χωρίς κανόνες, χωρίς αδειοδότηση και χωρίς συγκεκριμένες υποχρεώσεις. Το λέω αυτό, γιατί επί χρόνια ακούγαμε ότι κάθε προσπάθεια ρύθμισης του ραδιοτηλεοπτικού τοπίου, αποτελούσε δήθεν υπερβολική κρατική παρέμβαση. 

Σήμερα όμως, η ίδια η Κυβέρνηση, αναγνωρίζει ότι οι δημόσιες συχνότητες είναι δημόσιο αγαθό και ότι η χρήση τους προϋποθέτει κανόνες, λογοδοσία και αδειοδότηση. Ένα πλαίσιο που θα ενισχύσει την πολυφωνία και δεν θα οδηγεί σε περαιτέρω συγκέντρωση ενημέρωσης, σε λίγα κέντρα ισχύος. Και επειδή, ακριβώς αναγνωρίζουμε τη σημασία της αδειοδότησης και της θεσμικής τάξης στον τηλεοπτικό χώρο, έχουμε καθήκον να εξετάσουμε με ιδιαίτερη προσοχή, αν το νομοσχέδιο που συζητάμε ανταποκρίνεται σε αυτούς τους στόχους; 

Υπηρετεί αυτή την ανάγκη ή αντί να ενισχύσει την περιφερειακή ενημέρωση, δημιουργεί νέους περιορισμούς και νέα εμπόδια στην ανάπτυξή της. Ξεκινάτε από ένα μειονέκτημα, διότι αν θεωρήσουμε ότι η Δημόσια Τηλεόραση αποτελεί την επιτομή των πολιτικών σας επιλογών, είναι μία επιλογή, η οποία δείχνει πως αντιλαμβάνεστε το τοπίο της ενημέρωσης. Ενδεικτικά θα σας πω ότι σήμερα που συζητάμε, Υπουργός της Κυβέρνησης σας προσφέρθηκε να καταθέσει ως μάρτυρας σε δικαστήριο όπου συζητείται αγωγή αποζημίωσης, ιδιώτη κατά δημοσιογράφου, μια αγωγή εκφοβιστική, αυτές που λέμε SLAPP και είναι, κατά την άποψή μας, πολύ αρνητικό η παρουσία του Υπουργού της Κυβέρνησης, ο οποίος θέλησε με τη μαρτυρία του και το θεσμικό του κύρος, να ενισχύσει τις απαιτήσεις του ιδιώτη, κατά του δημοσιογράφου. Επίσης, υπάρχει και άλλο ερώτημα κρίσιμο, αν η αδειοδότηση των περιφερειακών σταθμών, ήταν αναγκαία και προφανώς ήταν, γιατί χρειάστηκαν επτά ολόκληρα χρόνια, για να φτάσουμε στη σημερινή συζήτηση; 

Γιατί η Κυβέρνηση άφησε σε εκκρεμότητα ένα ζήτημα για το οποίο υπήρχε ήδη νομοθετική πρόβλεψη και μάλιστα, σε συγκεκριμένη κατεύθυνση; 

Ποιον εξυπηρέτησε αυτή η παρατεταμένη μεταβατική κατάσταση και ποιοι ωφελήθηκαν από το να παραμένει το τοπίο αρρύθμιστο και χωρίς αδειοδοτική διευθέτηση; 

Κυρίες και κύριοι συνάδελφοι, επειδή μιλάμε για ένα τόσο κρίσιμο θεσμό για την περιφερειακή ενημέρωση, θα περιμέναμε ότι η νομοθετική πρωτοβουλία της Κυβέρνησης θα είχε διαμορφωθεί μέσα από μια ουσιαστική, ανοιχτή και ειλικρινής διαδικασία διαβούλευσης. Δυστυχώς, για μια φορά ακόμη βρισκόμαστε μπροστά σε ένα φαινόμενο που έχει γίνει κανόνας στην πρακτική σας. Άλλα συζητούνται στη δημόσια διαβούλευση και άλλα τελικώς κατατίθενται στη Βουλή, 34 άρθρα σε διαβούλευση 38 άρθρα σήμερα. Δεν είναι το ζήτημα μόνο ποσοτικό. Είναι ποιοτικό, γιατί ανάμεσα στα δύο κείμενα υπάρχουν ουσιώδεις διαφοροποιήσεις, αλλά και ρυθμίσεις που ουδέποτε τέθηκαν στην κρίση των ενδιαφερόμενων φορέων και της κοινωνίας. 

Άρα, ποιο είναι το νόημα της δημόσιας διαβούλευσης, όταν σημαντικές πτυχές του νομοσχεδίου προστίθενται εκ των υστέρων; 

Και πώς υπηρετείται η καλή νομοθέτηση, όταν η Βουλή καλείται να ψηφίσει διατάξεις που οι φορείς δεν είχαν την ευκαιρία να σχολιάσουν; 

Δεν θέλω να είμαι άδικος, γιατί υπάρχουν και αλλαγές που κινούνται προς τη θετική κατεύθυνση. Η παράταση της προθεσμίας υποβολής αιτήσεων από τις 30 στις 60 ημέρες είναι μια λογική προσαρμογή. Η ενίσχυση των προβλέψεων για την προσβασιμότητα των ατόμων με αναπηρία, επίσης, αποτελεί ένα βήμα που οφείλουμε να αναγνωρίσουμε. Όμως, την ίδια στιγμή, βλέπουμε να μεταβάλλονται κρίσιμες παράμετροι της αδειοδοτικής διαδικασίας χωρίς να έχει προηγηθεί η αναγκαία διαβούλευση. Χαρακτηριστικό παράδειγμα είναι οι αλλαγές στα κριτήρια αδειοδότησης, με νέες τεχνικές απαιτήσεις και πρόσθετες υποχρεώσεις προσβασιμότητας, καθώς και η νέα προϋπόθεση εγγραφής στο μητρώο του ΕΣΡ, για τη μοριοδότηση της συνεχούς λειτουργίας ενός σταθμού. 

Πρόκειται για ζητήματα που επηρεάζουν άμεσα τους υποψήφιους παρόχους και τα οποία θα έπρεπε να έχουν αποτελέσει αντικείμενο εκτενούς διαλόγου. Βεβαίως και το μείζον ζήτημα της στελέχωσης των περιφερειακών σταθμών. Στο κείμενο που τέθηκε σε διαβούλευση προβλέπονται συγκεκριμένες ελάχιστες θέσεις δημοσιογράφων. Στο τελικό νομοσχέδιο οι απαιτήσεις αυτές αυξάνονται σημαντικά σχεδόν σε όλες τις περιφερειακές ζώνες, στην Αττική από 8 δημοσιογράφους 11, στη Θεσσαλονίκη και τη Χαλκιδική από 5 σε 7, στις μεγάλες περιφέρειες όπως η Κρήτη και η Θεσσαλία και η Δυτική Ελλάδα από 4 σε 6. Μια ακόμη παρατήρηση, η κριτική που ασκούνταν επί χρόνια στις αντίστοιχες ρυθμίσεις της Κυβέρνησης του ΣΥΡΙΖΑ ήταν ότι επιβάλλουν υπερβολικά βάρη σε επιχειρήσεις και ότι αυτές αποτελούν προϊόν δήθεν ιδεολογικών εμμονών. Σήμερα η ίδια η Κυβέρνηση εισάγει ελάχιστο αριθμό εργαζομένων και αυξάνει μάλιστα τις σχετικές απαιτήσεις και ορθώς αναγνωρίζει ότι δεν υπάρχει ποιοτική ενημέρωση χωρίς στελεχιακή κατάρτιση. Δεν μπορεί να υπάρξει περιφερειακή ενημέρωση χωρίς δημοσιογράφους, τεχνικούς και εργαζομένους και αφού καταστήσαμε σαφές το ζήτημα τίθεται εξ ορισμού και το σχετικό ερώτημα:

Ποιες πολιτικές έχει προβλέψει η Κυβέρνηση για να στηρίξει τη βιωσιμότητα αυτών των επιχειρήσεων και τη διατήρηση αυτών των θέσεων εργασίας; 

Γιατί δεν αρκεί να επιβάλεις υποχρεώσεις, οφείλεις να δημιουργείς τις προϋποθέσεις, ώστε να μπορούν αυτές να τηρηθούν. 

Έχετε αξιολογήσει αν οι αυξημένες αυτές απαιτήσεις είναι πράγματι βιώσιμες για το σύνολο των περιφερειακών σταθμών; 

Έχει υπολογιστεί το πρόσθετο λειτουργικό κόστος ή κινδυνεύουμε να οδηγηθούμε σε ένα καθεστώς όπου η άδεια θα είναι θεωρητικά ανοικτή σε όλους, αλλά πρακτικά προσβάσιμη μόνο σε όσους διαθέτουν επιφάνεια πολύ μεγαλύτερη από τους υπόλοιπους; 

Και το ερώτημα γίνεται ακόμη πιο εύλογο αν δούμε τι κατέθεσαν οι φορείς στη δημόσια διαβούλευση. Γιατί αν διαβάσει κανείς προσεκτικά τις τοποθετήσεις, θα διαπιστώσει ότι παρά τις διαφορετικές αφετηρίες όλοι συμφωνούν σε ένα βασικό σημείο. Συμφωνούν ότι η περιφερειακή τηλεόραση χρειάζεται κανόνες, διαφάνεια και ένα σταθερό θεσμικό πλαίσιο, από εκεί και μετά, οι διαφορετικές, αλλά απόλυτα θεσμικές διαφοροποιήσεις είναι παραπάνω από ευκρινείς. Οι δημοσιογραφικές ενώσεις και η ΠΟΕΣΥ έθεσαν στο επίκεντρο την προστασία της εργασίας και την ποιότητα της ενημέρωσης. 

Ζήτησαν περισσότερους δημοσιογράφους, ισχυρότερες εγγυήσεις για την τήρηση της εργατικής και ασφαλιστικής νομοθεσίας και εφαρμογή των συλλογικών συμβάσεων εργασίας και τη σύνδεση των εργασιακών υποχρεώσεων με την ίδια την αδειοδότηση και τη λειτουργία των σταθμών. Οι ενώσεις τεχνικών εργαζομένων επεσήμαναν την ανάγκη ύπαρξης επαρκούς και εξειδικευμένου τεχνικού προσωπικού, πλήρους απασχόλησης, με πραγματικές εργασιακές σχέσεις και όχι με καθεστώτα ευέλικτης ή επισφαλούς εργασίας. Την ίδια στιγμή, οι εκπρόσωποι των περιφερειακών τηλεοπτικών σταθμών εξέφρασαν προβληματισμό σε διαφορετική βάση. Υποστήριξαν ότι οι αυξημένες απαιτήσεις προσωπικού, τα τέλη εποπτείας και οι νέες οικονομικές υποχρεώσεις ενδέχεται να δημιουργήσουν σοβαρά προβλήματα βιωσιμότητας, ιδίως για τους μικρότερους σταθμούς της περιφερειακής εμβέλειας. Ζήτησαν μεγαλύτερη προσοχή στην οικονομική πραγματικότητα της αγοράς και περισσότερη αναλογικότητα στις υποχρεώσεις. Εδώ, λοιπόν, είναι η ευθύνη μας, η δική σας πρωτίστως και η δική μας δευτερευόντως, να ισορροπήσει η νομοθετική πρωτοβουλία ανάμεσα την προστασία της εργασίας, στην ποιότητα του προγράμματος και στη βιωσιμότητα των επιχειρήσεων. 

Εδώ προκύπτει ο προβληματισμός, γιατί φαίνεται ότι η Κυβέρνηση επέλεξε να υιοθετήσει ορισμένες μόνο από τις παρεμβάσεις που κατατέθηκαν στη διαβούλευση. Υιοθέτησε για παράδειγμα την κατεύθυνση αύξησης του αριθμού των δημοσιογράφων που είχε ζητήσει η ΠΟΕΣΥ, όχι βέβαια στο εύρος που ζητήθηκε. Δεν υιοθέτησε όμως με την ίδια ένταση τις προτάσεις για ουσιαστικό έλεγχο της τήρησης της εργατικής νομοθεσίας για τη σύνδεση της αδειοδότησης με την καταβολή δεδουλευμένων ή για την ενίσχυση των συλλογικών συμβάσεων εργασίας. Με άλλα λόγια υιοθετήθηκε τμήμα των υποχρεώσεων χωρίς να υιοθετηθεί το σύνολο των εγγυήσεων που ζητούσαν οι εργαζόμενοι. Αντίστοιχα, το νομοσχέδιο που συζητάμε σήμερα, φαίνεται να ανταποκρίνεται στις παρατηρήσεις της εθνικής συνομοσπονδίας ατόμων με αναπηρία, ενισχύοντας τις προβλέψεις και τις υπηρεσίες προσβασιμότητας και τις απαιτήσεις προσβασιμότητας των κτιριακών εγκαταστάσεων.

Σε άλλες όμως, παρατηρήσεις δεν φάνηκε η ίδια διάθεση ανταπόκρισης και βέβαια, στο αρχικό ζήτημα που θέσαμε εξαρχής. Η Κυβέρνηση επέλεξε να προσθέσει στο τελικό νομοσχέδιο ολόκληρες νέες διατάξεις που δεν τέθηκαν ποτέ σε διαβούλευση. Για τις οργανικές θέσεις του ΕΣΡ, για τις ρυθμίσεις της εταιρείας μετρήσεων τηλεθέασης, ρυθμίσεις για τις υπηρεσίες γενικού οικονομικού συμφέροντος, ρυθμίσεις για το ανταποδοτικό τέλος της ΕΡΤ. Το ερώτημα παραμένει αναπάντητο, γιατί δεν συζητήθηκαν με τους φορείς, γιατί δεν τέθηκαν σε δημόσιο διάλογο και γιατί ακόμη μία φορά η διαβούλευση θεωρείται τυπική προϋπόθεση και όχι ουσιαστική διαδικασία. 

Νομίζω, απ’ όσα ανέφερα προκύπτει ένα βασικό ερώτημα. Η ανάγκη αδειοδότησης και θεσμικής οργάνωσης της περιφερειακής τηλεόρασης δεν αμφισβητείται, αντιθέτως αποτελεί αναγκαία προϋπόθεση για τη διαφάνεια, την πολυφωνία και τη βιώσιμη λειτουργία ενός ιδιαιτέρως σημαντικού τμήματος του μιντιακού τοπίου. Το κρίσιμο ερώτημα είναι αν οι συγκεκριμένες ρυθμίσεις υπηρετούν πράγματι αυτούς τους στόχους, αν διαμορφώνουν ένα δίκαιο και εφαρμόσιμο πλαίσιο για όλους τους εμπλεκόμενους και αν προέκυψαν μέσα από μια διαδικασία ουσιαστικού διαλόγου και καλής νομοθέτησης. Η δική μας εκτίμηση είναι ότι υπάρχουν σημαντικά ερωτήματα που παραμένουν ανοιχτά. Ερωτήματα που αφορούν κυρίως τη βιωσιμότητα των περιφερειακών σταθμών, την προστασία των εργαζομένων, τη λειτουργία του ΕΣΡ, την αναλογικότητα των υποχρεώσεων που επιβάλλονται, αλλά και τον ίδιο τον σεβασμό της διαδικασίας της διαβούλευσης. Γι’ αυτό και θεωρούμε σημαντική την ακρόαση των φορέων που θα ακολουθήσει.

Ως επίλογο αναφέρονται τα εξής, θα έχουμε την ευκαιρία να ακούσουμε τους εκπροσώπους των εργαζομένων των δημοσιογραφικών ενώσεων, των τεχνικών, των ιδιοκτητών των περιφερειακών μέσων, των ατόμων με αναπηρία και όλους όσους επηρεάζονται άμεσα από τις διατάξεις του νομοσχεδίου. Να δούμε αν και κατά πόσον η Κυβέρνηση είναι διατεθειμένη να λάβει υπόψη όσα οι φορείς επισημαίνουν.

Θα επανέλθουμε αναλυτικότερα στην κατ’ άρθρον συζήτηση, γιατί η ευθύνη μας δεν είναι μόνο να ασκούμε κριτική, είναι να συμβάλλουμε στη διαμόρφωση ενός πλαισίου, που θα υπηρετεί πραγματικά την περιφερειακή ενημέρωση, την πολυφωνία, τους εργαζόμενους στα μέσα ενημέρωσης, τελικά το δημόσιο συμφέρον. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει η κυρία Καραγεωργοπούλου. 

ΕΛΕΝΗ ΚΑΡΑΓΕΩΡΓΟΠΟΥΛΟΥ: Δεν θα κάνω πλήρη εισήγηση, έχω συγκεκριμένα ερωτήματα και θα δω από τα πρακτικά ακολούθως τις απαντήσεις σας. 

Στο άρθρο 10 καθορίζεται το ελάχιστο καταβεβλημένο μετοχικό κεφάλαιο των αιτουσών εταιριών και στην ανάλυση συνεπειών ρύθμισης αναφέρεται ότι με τον τρόπο αυτό διασφαλίζεται η κεφαλαιακή επάρκεια και η μακροπρόθεσμη χρηματοοικονομική σταθερότητα των φορέων. Το καταβεβλημένο, όμως, μετοχικό κεφάλαιο γνωρίζουμε όλοι ότι δεν ταυτίζεται με την πραγματική οικονομική κατάσταση μιας επιχείρησης. Δηλαδή, μια εταιρεία μπορεί να διαθέτει υψηλό καταβεβλημένο κεφάλαιο, ταυτόχρονα όμως να εμφανίζει συσσωρευμένες ζημίες και αρνητική καθαρή θέση. Αντίθετα, μια άλλη μπορεί να διαθέτει μικρότερο καταβεβλημένο κεφάλαιο, αλλά να παρουσιάζει θετικά ίδια κεφάλαια, κερδοφορία και ισχυρότερη οικονομική εικόνα. 

Η ερώτηση μου είναι πώς ακριβώς τεκμηριώνει η Κυβέρνηση τον ισχυρισμό της ανάλυσης συνεπειών ρύθμισης, ότι το ύψος του καταβεβλημένου μετοχικού κεφαλαίου διασφαλίζει την κεφαλαιακή επάρκεια και τη μακροπρόθεσμη χρηματοοικονομική σταθερότητα ενός τηλεοπτικού φορέα; Έχει προηγηθεί κάποια μελέτη, αξιολόγηση, που να αποδεικνύει τη συσχέτιση αυτή; Για ποιο λόγο επιλέχθηκε ως βασικό κριτήριο ένα στατικό λογιστικό μέγεθος, όπως το καταβεβλημένο μετοχικό κεφάλαιο, ενώ δεν λαμβάνονται υπόψη δείκτες που αποτυπώνουν την πραγματική οικονομική κατάσταση της επιχείρησης, όπως είναι η καθαρή θέση, τα ίδια κεφάλαια, η κερδοφορία, η δυνατότητα κάλυψης λειτουργικών υποχρεώσεων; 

Ένα δεύτερο ερώτημα έχει να κάνει με τον προβληματισμό που προκαλεί το άρθρο 16 για το ελάχιστο απαιτούμενο προσωπικό των αδειοδοτούμενων σταθμών. Η ανάλυση συνεπειών ρύθμισης αναφέρει ότι στόχος της διάταξης είναι η διασφάλιση των ελάχιστων ανθρώπινων πόρων, που είναι αναγκαία για την ομαλή, εύρυθμη, ορθή λειτουργία ενός τηλεοπτικού σταθμού. 

Το νομοσχέδιο προβλέπει ότι το απαιτούμενο προσωπικό μπορεί να καλύπτεται όχι μόνο από εργαζομένους του ίδιου του σταθμού, αλλά και από συνεργάτες με σύμβαση παροχής ανεξάρτητων υπηρεσιών, προσωπικό εταιρειών παραγωγής ή ακόμη και προσωπικό συνδεδεμένων επιχειρήσεων και σε ορισμένες περιπτώσεις αρκεί η υποβολή υπεύθυνης δήλωσης, ότι το απαιτούμενο προσωπικό θα αποκτηθεί μετά τη χορήγηση της άδειας.

Άρα, τι ακριβώς διασφαλίζει η διάταξη; Την πραγματική και σταθερή στελέχωση ενός τηλεοπτικού σταθμού ή την τυπική κάλυψη ενός αριθμητικού κριτηρίου μέσω διαφορετικών μορφών συνεργασίας; Εφόσον η Κυβέρνηση θεωρεί ότι το προσωπικό αποτελεί κρίσιμη προϋπόθεση για την ποιότητα και την εύρυθμη λειτουργία ενός σταθμού, γιατί επιτρέπει η προϋπόθεση αυτή να εκπληρώνεται ακόμη και μετά τη χορήγηση της άδειας; 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Η Κυβέρνηση της Νέας Δημοκρατίας με το νομοσχέδιο για τις περιφερειακές τηλεοπτικές άδειες δεν έρχεται απλά να κλείσει την εκκρεμότητα των όρων χορήγησής τους, αλλά να κατοχυρώσει το ιδιοκτησιακό καθεστώς τους. Τα περιφερειακά κανάλια, όπως άλλωστε και τα πανελλαδικά, θα αποτελούν ιδιοκτησία μεγάλων επιχειρήσεων, μεγάλων επιχειρηματικών συμφερόντων και μάλιστα, ανοίγει το δρόμο ευρύτερων συμπράξεων, περαιτέρω συγκέντρωσης και συγκεντροποίησης, μέσω της δυνατότητας της δικτύωσης, έτσι ώστε τα μικρότερα κανάλια, να μην μπορούν να αντέξουν τον ανταγωνισμό. 

Η Κυβέρνηση διατείνεται ότι οι όροι χορήγησης των αδειών διασφαλίζουν τη διαφάνεια, τη δημοσιότητα, την ίση μεταχείριση των ενδιαφερομένων, μόνο που τις άδειες τις λυμαίνονται οι επιχειρηματικοί όμιλοι και μόνο, που αποτελούν και τη μήτρα της διαπλοκής και της διαφθοράς. Η επίκληση, λοιπόν, για διαφάνεια είναι απλά και μόνο για να διασκεδάσει η Κυβέρνηση τις εντυπώσεις από την διαπλοκή κράτους - επιχειρηματικών συμφερόντων. 

Αν πραγματικά θέλετε τη διαφάνεια, κύριε Υπουργέ, και εσείς της Κυβέρνησης, αλλά και οι άλλοι των άλλων κομμάτων, θα είχατε κάνει δεκτή την τροπολογία του Κ.Κ.Ε. από την εποχή της πανδημίας, την πρώτη φάση της πανδημίας, με αφορμή τις δικαιολογημένες καταγγελίες για την περιβόητη λίστα Πέτσα, η οποία τροπολογία προέβλεπε την υποχρεωτική δωρεάν μετάδοση μηνυμάτων για τη δημόσια υγεία, αντικειμενικά και απόλυτα μετρήσιμα κριτήρια κατανομής της διαφήμισης που μοιράζεται από το δημόσιο, κανόνες δημοσιότητας για να ξέρουμε ποιος πήρε και τι, καθώς επίσης και ποινικές κυρώσεις για τη μη τήρηση όλων των παραπάνω.
Ε, λοιπόν αυτή την τροπολογία την απορρίψατε όλοι. Και η Κυβέρνηση, και κουβέντα από τα υπόλοιπα κόμματα.

Η διαφθορά λοιπόν, δεν έχει να κάνει απλά με μερικούς κακούς ιδιοκτήτες και μετόχους. Κατά τη γνώμη μας πηγάζει από εκεί που πηγάζει συνολικά η διαφθορά στο σύνολο των τομέων της οικονομίας και του καπιταλιστικού συστήματος. Δηλαδή από το γεγονός, ότι τις συχνότητες, τα κανάλια, τα έχουν στα χέρια τους οι βιομήχανοι, οι εφοπλιστές, το μεγάλο κεφάλαιο που κυνηγούν το κέρδος με όλους τους τρόπους και διαπλέκονται με το αστικό κράτος και το πολιτικό του προσωπικό. Αυτό φαίνεται άλλωστε και από το μοίρασμα της κρατικής διαφήμισης την ώρα που ο λαός συνεχώς πτωχεύει με το εισόδημά του να λιγοστεύει λόγω της πολεμικής προετοιμασίας των ιμπεριαλιστικών πολέμων, του πληθωρισμού και της ακρίβειας. Και αυτό είναι τελικά το κρίσιμο ζήτημα.

Στο ίδιο το νομοσχέδιο υπάρχουν πάρα πολλά άρθρα που ορίζουν με λεπτομέρειες τις προϋποθέσεις απόκτησης μιας άδειας περιφερειακού καναλιού από μία ανώνυμη εταιρεία. Προϋποθέσεις, που φανερώνουν αυτό που είπαμε πριν πως το νομοσχέδιο υπηρετεί και έναν ακόμα βασικό στόχο, τη συγκέντρωση της αγοράς των τηλεοπτικών αδειών σε ακόμα λιγότερα χέρια. Άλλωστε στο ίδιο το νομοσχέδιο δεν υπάρχει πουθενά διάταξη που να απαγορεύει τη χορήγηση περιφερειακής τηλεοπτικής άδειας στους μεγαλοεπιχειρηματίες των πανελλαδικών καναλιών, όπως θα έπρεπε, κατά τη γνώμη μας.

Τι σημαίνει κανάλια πανελλαδικά ή περιφερειακά στην ιδιοκτησία μεγάλων επιχειρηματικών συμφερόντων; Σημαίνει ότι ένας κρίσιμος τομέας της ενημέρωσης, όπως είναι η τηλεόραση, βρίσκεται στα χέρια των μεγαλοεπιχειρηματιών και αξιοποιείται για την προώθηση πρώτα και κύρια των δικών τους συμφερόντων. Αυτών δηλαδή, που αποφασίζουν ποιες κάνουλες ροής των δεδομένων θα κλείσουν και ποιες θα ανοίξουν σε αυτή την αρένα της αδιαμεσολάβητης πληροφόρησης.

Η ενημέρωση στα χέρια επιχειρηματικών συμφερόντων αυτομάτως σημαίνει και αναπαραγωγή της κυρίαρχης ιδεολογίας και πολιτικής των στόχων της αναμόρφωσης του πολιτικού σκηνικού. Έχουμε δημιουργία νέων κομμάτων με πολύ παλιά υλικά και βουλευτές, στελέχη κομμάτων, των δικών σας κομμάτων, να μεταπηδούν - επιτρέψτε μου την έκφραση – σαν τα κατσίκια από κόμμα σε κόμμα, αποδεικνύοντας ότι η πολιτική απόσταση που χωρίζει τα δικά σας κόμματα είναι μηδαμινή.

Και ο βασικός βέβαια στόχος, νομίζω, είναι φανερός. Ο μοναδικός στόχος ο εγκλωβισμός της λαϊκής δυσαρέσκειας για να μη μετατραπεί σε ακόμη μεγαλύτερη αμφισβήτηση της κυρίαρχης πολιτικής.

Δεν υπάρχει λοιπόν, σήμερα αντικειμενικότητα και πολυφωνία έτσι όπως την διακηρύσσετε στους τίτλους του νομοσχεδίου και σε καμία περίπτωση, όπως εμείς τουλάχιστον την αντιλαμβανόμαστε στα πλαίσια μιας αντικειμενικής, απαραίτητα αντικειμενικής, ενημέρωσης του συνόλου του λαού μας.

Ούτε η κρατική ΕΡΤ είναι αντικειμενική. Αν παρακολουθήσει κανείς ορισμένα δελτία ειδήσεων, νομίζει ότι οι ειδήσεις γράφονται από τα ίδια γραφεία τύπου των Υπουργείων και των κομμάτων που βρίσκονται κάθε φορά στην κυβέρνηση. Αυτή δεν είναι η πραγματικότητα; Για να μην πούμε ποια είναι η εκπροσώπηση του Κ.Κ.Ε. στο αμιγώς ενημερωτικό κρατικό κανάλι με ζωντανές εκπομπές από νωρίς το πρωί ως πολύ αργά τη νύχτα. Θα διαπιστώσει κανείς ότι υπάρχουν κόμματα με πρώτο και κύριο το εκάστοτε κυβερνητικό που υπερεκπροσωπούνται, με ποσοστά που μπορεί να αγγίζουν και το 80% και κόμματα που υποεκπροσωπούνται, με ποσοστά κάτω από αυτά που πήραν στις εκλογές. 

Το Κ.Κ.Ε είναι το μοναδικό κόμμα που έχει σταθερά εκπροσώπηση στα μέσα ενημέρωσης κάτω από το εκλογικό του ποσοστό. Στην παραπάνω κατάφωρη όσο και παράνομη αδικία ας προσθέσουμε και την έμμεση καταστρατήγηση της αρχής της αναλογικότητας μέσω της πρόσκλησης σε εκπομπές συγκεκριμένων δημοσιογράφων ή δημοσιολογούντων που πρόσκεινται στο ένα ή στο άλλο κόμμα και ουσιαστικά αναπαράγουν την κυρίαρχη πολιτική αντιπαράθεση χωρίς κανένα αντίλογο. 

Αυτό που παίζει από το πρωί μέχρι το βράδυ και μετά τα μεσάνυχτα αυτό τον καιρό, είναι η κυβέρνηση της Νέας Δημοκρατίας, τα όσα λέει ο κ. Μητσοτάκης, ο κ. Ανδρουλάκης, ο Τσίπρας, η Καρυστιανού. Αυτό είναι, δεν υπάρχει τίποτε άλλο, τόση αντικειμενικότητα και πλουραλισμός. Ειδικά η υπερπροβολή του κόμματος του κ. Τσίπρα, που μετράει μέρες ζωής, μιας εβδομάδας κόμμα, χωρίς κοινοβουλευτική παρουσία, χωρίς όργανα, χωρίς κατατεθειμένες θέσεις και πρόγραμμα και φυσικά χωρίς καμία δράση στην κοινωνία και στην πραγματική ζωή, δηλαδή, κόμμα που κυριολεκτικά υπάρχει μονάχα στις μπάρες των δημοσκοπήσεων. Κι όμως, έχουμε χάσει το μέτρημα των τηλεοπτικών εμφανίσεων των εκπροσώπων του, τόσο σε αντιπολιτευόμενα όσο και σε φιλοκυβερνητικά μέσα μαζικής ενημέρωσης, όπως και στην κρατική ΕΡΤ. Μέρα νύχτα στα τηλεοπτικά πάνελ για να αναμασούν αυτές τις γενικολογίες και την ξύλινη γλώσσα που ακούσαμε από τον πρώην πρωθυπουργό στο Θησείο, η οποία παρουσιάζεται ως κάτι το νέο, που όμως είναι τόσο παλιό, που ακόμα και από απόσταση μυρίζει, βρωμάει τις μυρωδιές της τετραετίας που έκανε ο ΣΥΡΙΖΑ. Κ.Κ.Ε. πουθενά, ούτε θέσεις ούτε οι πλούσιες δραστηριότητές του, οι καθημερινές του παρεμβάσεις μέσα και έξω από τη Βουλή. Αποσιωπώνται προκλητικά οι εμφανίσεις εκπροσώπων του, που είναι μετρημένες στα δάχτυλα του ενός χεριού και αυτό αφορά τόσο τα κανάλια των εφοπλιστών και των βιομηχάνων όσο και την κρατική ΕΡΤ, που έχει μια παραπάνω υποχρέωση εκ του νόμου να τηρεί την αναλογικότητα. Έτσι είναι, κύριε Μαρινάκη, μην γελάτε. Τόσο αστεία σας φαίνονται; Σας φαίνονται αστεία, βέβαια, έτσι έχετε μάθει. Αλλά και στις ελάχιστες αυτές εμφανίσεις η μόνιμη ερώτηση που διατυπώνεται είναι αν το Κ.Κ.Ε. φοβάται εκλογικές απώλειες από το κόμμα Τσίπρα. Το πρώτο ερώτημα που υποβάλλεται. Από τη μία αυτό το προκλητικό σπρώξιμο και διαφήμιση και από την άλλη εξίσου προκλητικό θάψιμο και αποσιώπηση από τα μέσα μαζικής ενημέρωσης. 

Τον λόγο βέβαια, μπορεί ο καθένας να τον καταλάβει. Είναι τουλάχιστον αποπροσανατολισμός να λέτε, ότι σκοπός του κράτους είναι να εξασφαλίσει αντικειμενικότητα και ποιοτικό πρόγραμμα. Είναι γνωστό ότι δεν μπορεί και δεν θέλει να επιβάλει ούτε καν την ισότιμη προβολή των κομμάτων, όπως σας ανέφερα και προηγουμένως.

Η αντικειμενική πληροφόρηση λοιπόν, η ελευθερία της δεοντολογίας, της ηθικής και της ενημέρωσης, φτάνει μέχρι εκεί που δεν απειλείται ή δεν αμφισβητείται αυτό το σάπιο και διεφθαρμένο σύστημα, το οποίο υπηρετείτε. Μέχρι εκεί που δεν προκαλεί ρωγμές, κραδασμούς στη δικτατορία του κεφαλαίου από την ταξική πάλη, από τα ταξικά συνδικάτα και το Κ.Κ.Ε.. 

Είναι όμως και πρόκληση για έναν επιπλέον λόγο. Διότι γνωρίζουμε καλά, πως η περίοδος που διανύουμε με τη στροφή στην πολεμική οικονομία και προετοιμασία, απαιτεί και μια αντίστοιχου τύπου ενημέρωση. Ισχύει απόλυτα αυτό που λέγεται, ότι το πρώτο θύμα του πολέμου είναι η αλήθεια. Τα πρώτα δείγματα της κατευθυνόμενης ενημέρωσης τα έχουμε δει εδώ και χρόνια με τους ιμπεριαλιστικούς πολέμους και επεμβάσεις. Παλιότερα στη Γιουγκοσλαβία με το πρόσχημα της εθνοκάθαρσης, στο Ιράκ με το πρόσχημα της δικτατορίας του Σαντάμ, στο Αφγανιστάν με τους Ταλιμπάν, στη Λιβύη με τον Καντάφι, στη Συρία με τους Τζιχαντιστές που στη συνέχεια έγιναν φίλοι και σύμμαχοι, στο Ιράν τώρα οι Μουλάδες και το πυρηνικό πρόγραμμα, στην Παλαιστίνη με τη γενοκτονία του λαού της, έχοντας ως πρόσχημα τη Χαμάς και τη Χεζμπολάχ, στη Βενεζουέλα με το πρόσχημα των ναρκωτικών και τώρα ετοιμάζουν την επέμβαση στην Κούβα. Ποια είναι η ενημέρωση; Ποια είναι η ενημέρωση από τα μέσα μαζικής ενημέρωσης; 

Στους ιμπεριαλιστικούς πολέμους σε Ουκρανία και Μέση Ανατολή, η προπαγάνδα βαίνει υπέρ των συμφερόντων του κεφαλαίου, των συμμάχων σας, δηλαδή, των Ηνωμένων Πολιτειών της Αμερικής, του ΝΑΤΟ, της Ευρωπαϊκής Ένωσης, αυτής της μαριονέτας του Ζελένσκι και των φασιστικών ταγμάτων «Αζόφ», αλλά και του κράτους δολοφόνων των Παλαιστινίων, Ισραήλ. 

Ποινικοποιείται ακόμα και η πρόθεση του δημοσιογράφου να ερευνήσει κάτι που δεν είναι εγκεκριμένο. Μέχρι και άρση της διαπίστευσης μπορεί να γίνει ακόμα και για προσπάθεια συλλογής μη εγκεκριμένης πληροφορίας.

Και δεν είναι τυχαίο, ότι την ώρα που μεταδίδονται εικόνες πολέμου, απουσιάζει και κάθε συζήτηση για τον ρόλο των ιμπεριαλιστικών ανταγωνισμών που γεννούν αυτές τις συγκρούσεις. Τα συμφέροντα που συγκρούονται για τον έλεγχο αγορών, ενεργειακών πηγών και δρόμων μεταφοράς. 

Ιδιαίτερη συμβολή σε αυτό, έχουν βέβαια και οι κάθε λογής ειδικοί, διεθνολόγοι, που επιστρατεύονται στα τηλεοπτικά παράθυρα. Καλά! Πού τους βρήκατε όλους αυτούς; Πού τους βρήκατε; Από πού τους μαζέψατε; Και είναι πάνσοφοι, είναι βιονικοί, τα ξέρουν όλα. 

Η χώρα, λοιπόν, προβάλλεται ανελλιπώς ως ενεργειακός και εμπορευματικός κόμβος για λογαριασμό των σχεδιασμών των φίλων σας, των Αμερικανών, του ΝΑΤΟ, της Ευρωπαϊκής Ένωσης και του Ισραήλ και προφανώς, η όλη προπαγάνδα κινείται, ακριβώς, γύρω από το πώς θα εξυπηρετηθούν τα συμφέροντα αυτών των συμμάχων σας. 

Και την ίδια στιγμή, βέβαια, η ελληνόκτητη ναυτιλία αποκομίζει τεράστια κέρδη από τις αναταράξεις στις διεθνείς μεταφορές από τα αυξημένα ναύλα. Επιχειρηματικοί όμιλοι που προσβλέπουν στις μπίζνες της ανοικοδόμησης περιοχών που καταστρέφονται, όπως στην Ουκρανία και στη Γάζα. Αυτές οι επιδιώξεις παρουσιάζονται ως εθνικό συμφέρον, ενώ στην πραγματικότητα, αποτελούν τα συμφέροντα της ελληνικής αστικής τάξης, των Ελλήνων καπιταλιστών, που τους υπηρετείτε με απόλυτη ευλάβεια και που αναζητούν έναν αναβαθμισμένο ρόλο στους διεθνείς ανταγωνισμούς. 

Έτσι, λοιπόν, είναι εμφανές, ότι η αντικειμενικότητα, είναι μια πολύ έωλη και ξεθωριασμένη έννοια που, παρατηρώντας ελάχιστα τα γεγονότα, καταλαβαίνει κάποιος, ότι έχει πάει περίπατο. Η οπτική παραμένει μονόπλευρη και γέρνει προς τη μεριά της αστικής τάξης και των συμμάχων σας, που έχει επιλέξει να στηρίξει. 

Είναι προφανές ότι εμείς, τουλάχιστον, είμαστε αντιμέτωποι με μια πραγματικότητα που συνιστά μιντιακό αυταρχισμό. Αυτό, βέβαια, δεν το λέει μόνο το Κ.Κ.Ε.. Το κατανοεί και ο ελληνικός λαός. Συζητιέται, ανεξάρτητα από το τι ψηφίζει ο καθένας και η καθεμία. Αντιλαμβάνεται, όμως, τη μονοφωνία της ενημέρωσης, τους ψεύτικους και αποπροσανατολιστικούς δικομματικούς καυγάδες, τον εξοβελισμό του Κ.Κ.Ε. από την ενημέρωση, των αναγκών του λαού και φυσικά, των αγώνων του. 

Εμείς από την πλευρά μας, απευθυνόμαστε στο λαό και του λέμε ότι αυτά είναι τα Μέσα Μαζικής Ενημέρωσης είτε είναι ιδιωτικά είτε είναι κρατικά. Λειτουργούν ως μηχανισμοί αναπαραγωγής της κυρίαρχης ιδεολογίας και πολιτικής, ως ένα μόνιμο «μαύρο» απέναντι στο λαό, τα προβλήματά του, τις ανάγκες του και την ενημέρωση του. 

Απέναντι σε αυτή την κατάσταση, η ανάγκη για κριτική σκέψη και ουσιαστική ενημέρωση, γίνεται πιο επιτακτική από ποτέ. Οι πηγές ενημέρωσης που δεν ελέγχονται από τα συμφέροντα του κεφαλαίου και είναι ο «Ριζοσπάστης», είναι ο «Οδηγητής», είναι ο «902.GR», αναλαμβάνουν αυτή τη μεγάλη ευθύνη και το βάρος να αποκαλύψουμε την αλήθεια. Να αποκωδικοποιήσουμε τις εξελίξεις που επιβεβαιώνουν και τις εκτιμήσεις του Κ.Κ.Ε., αλλά και τη δυνατότητα ο λαός να παρέμβει στις εξελίξεις, να βάλει εμπόδια στην πολιτική της ακρίβειας, της πολεμικής εμπλοκής της χώρας, της πολεμικής προετοιμασίας της Ευρωπαϊκής Ένωσης, της ενεργειακής φτώχειας, για να μην πληρώσουν τα σπασμένα με νέες θυσίες για τα κέρδη των λίγων. 

Βέβαια, εμείς ως Κ.Κ.Ε., διεκδικούμε πάντα να γίνονται βελτιώσεις, φυσικά και στο ζήτημα της ενημέρωσης και στο ζήτημα των εργασιακών δικαιωμάτων. Την ευθύνη των Μέσων Μαζικής Ενημέρωσης πρέπει να την έχει το κράτος, η τοπική και περιφερειακή διοίκηση, κοινωνικοί φορείς και μάλιστα, χωρίς τη δημιουργία ανωνύμων εταιρειών. 

Απαιτείται, όμως, και η προστασία των εργαζομένων από την επίθεση στα δικαιώματά τους. Η κατ’ απαίτηση των καναλαρχών να συνυπολογίζεται στο ελάχιστο προσωπικό που πρέπει να έχουν τα κανάλια και τις συνδεδεμένες με αυτά επιχειρήσεις, με την ικανοποίηση αυτής της απαίτησης, έτσι άνοιξε ο δρόμος για απολύσεις, για ακόμα μεγαλύτερη ευελιξία, όπου ένας εργαζόμενος στην κυριολεξία μπορεί να κάνει τρεις και τέσσερις δουλειές, να κάνει τον δημοσιογράφο, να κάνει τον τεχνικό, να κάνει τον κάμεραμαν, τον μοντέρ, τον ηχολήπτη και ούτω καθεξής. Δεν μιλάμε βέβαια, για συλλογικές συμβάσεις, αξιοπρεπείς μισθούς, ωράρια και ούτω καθεξής, όπως διεκδικούν οι εργαζόμενοι και έχει προτείνει και το Κ.Κ.Ε. 

Το κρίσιμο, όμως, ερώτημα και να κλείσω με αυτό, είναι ποιο κράτος θα έχει στα χέρια του την ενημέρωση. Εμείς, το λέμε καθαρά, το δικαίωμα στην ενημέρωση, στην ψυχαγωγία, στον πολιτισμό, για όλα αυτά μπορεί να διασφαλιστούν όταν οι συχνότητες και οι τηλεπικοινωνίες είναι λαϊκή περιουσία και υπηρετούν λαϊκές ανάγκες, με ριζικές αλλαγές στην εξουσία. Για να εξασφαλιστεί, όμως, αυτό, προκύπτει ανάγκη να γίνουν όλα αυτά κοινωνική ιδιοκτησία, στο πλαίσιο ενός κράτους που θα κάνει κουμάντο πράγματι ο ίδιος ο λαός και οι εργαζόμενοι, θα έχει, δηλαδή, μια τηλεόραση, ένα ραδιόφωνο, τα μέσα κοινωνικής δικτύωσης, που πραγματικά θα του ανήκουν. Φυσικά, με την κυβέρνηση της Ν.Δ., μας χωρίζει άβυσσος, όπως φυσικά και με το ΠΑΣΟΚ, με τα άλλα κόμματα και όλα τα αστικά, νέα και παλιά αστικά κόμματα. Κατά συνέπεια, είμαστε αντίθετοι σε αυτό το νομοσχέδιο. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Γραμμένος. 

ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ): Κύριε Πρόεδρε, κύριε Υπουργέ, κυρίες και κύριοι συνάδελφοι, η συζήτηση που διεξάγουμε σήμερα, δεν αφορά απλώς ένα ακόμα νομοσχέδιο για τη λειτουργία των Μέσων Μαζικής Ενημέρωσης, αφορά στον πυρήνα της ένα θεμελιώδες δημοκρατικό δικαίωμα. Και ποιο είναι αυτό; Το δικαίωμα των πολιτών στην έγκυρη, αξιόπιστη και πολυφωνική ενημέρωση. 

Σε κάθε σύγχρονη δημοκρατία, η ενημέρωση δεν αποτελεί προνόμιο ούτε εμπόρευμα που αφορά μόνο όσους δραστηριοποιούνται στον χώρο των Μέσων αυτών, αυτό αποτελεί δημόσιο αγαθό, έτσι χαρακτηρίζεται, αποτελεί προϋπόθεση για τη συμμετοχή των πολιτών στη δημόσια ζωή, για τον δημοκρατικό έλεγχο της εξουσίας και ασφαλώς για τη διαμόρφωση τεκμηριωμένης άποψης. Ιδιαίτερα τα Περιφερειακά Μέσα Ενημέρωσης, επιτελούν μια αποστολή που πολλές φορές παραγνωρίζεται. Πρώτη αποστολή είναι αυτά που αναδεικνύουν τα προβλήματα και τις προοπτικές των τοπικών κοινωνιών, δεύτερον είναι αυτά που δίνουν βήμα σε ανθρώπους και φορείς που δεν έχουν πρόσβαση στα μεγάλα πανελλαδικά δίκτυα και τρίτον είναι αυτά που μεταφέρουν τη φωνή της ελληνικής περιφέρειας στον δημόσιο διάλογο. Γι’ αυτό και η πολιτεία μας οφείλει να διαμορφώνει ένα τέτοιο πλαίσιο λειτουργίας, που ασφαλώς πρέπει να υπηρετεί ταυτόχρονα την πολυφωνία, τη διαφάνεια, τη βιωσιμότητα των συγκεκριμένων επιχειρήσεων του κλάδου, την προστασία ασφαλώς και σίγουρα των εργαζομένων, κύριε Υπουργέ και φυσικά το δικαίωμα των πολιτών στην ενημέρωση. Με αυτή την αφετηρία προσεγγίζουμε και το υπό συζήτηση σχέδιο νόμου. 

Κυρίες και κύριοι συνάδελφοι, κανείς δεν μπορεί να αμφισβητήσει, ότι η περιφερειακή τηλεόραση λειτουργεί επί χρόνια μέσα σε ένα σύνθετο και συχνά ασαφές θεσμικό περιβάλλον. Είναι εύλογη, λοιπόν, η επιδίωξη της κυβέρνησης, να διαμορφώσει ένα πιο οργανωμένο πλαίσιο αδειοδότησης και λειτουργίας όλων αυτών των περιφερειακών σταθμών. Αρκετά από αυτά λειτουργούν πάνω από 35,40 χρόνια, κύριε υπουργέ και το γνωρίζετε αυτό. Το ερώτημα είναι ποιοι κανόνες χρειάζονται, αυτό θα μας απασχολήσει. Χρειαζόμαστε κανόνες που θα ενισχύουν την πολυφωνία, ή κανόνες που ενδέχεται να την περιορίζουν; Χρειαζόμαστε ένα πλαίσιο που θα δημιουργεί σταθερότητα, ή ένα πλαίσιο που θα αφήνει κρίσιμες αποφάσεις να καθορίζονται μεταγενέστερα με κάποιες διοικητικές πράξεις;

Τρίτον, χρειαζόμαστε μια αγορά περισσότερο ανοιχτή ή μια αγορά περισσότερο συγκεντρωτική; Αυτά είναι τα βασικά ερωτήματα που γεννά η μελέτη του νομοσχεδίου. Πρώτον, ανακύπτει ζήτημα σχετικά με τον βαθμό συγκέντρωσης αρμοδιοτήτων σε διαδικασία αδειοδότησης. Το εθνικό συμβούλιο ραδιοτηλεόρασης, το γνωστό ΕΣΡ, η ανεξάρτητη αρχή, καλείται να διαδραματίσει πλέον έναν κεντρικό ρόλο στον καθορισμό κρίσιμων παραμέτρων της διαδικασίας. Προφανώς, αναγνωρίζουμε τον θεσμικό ρόλο της συγκεκριμένης ανεξάρτητης αρχής. Ωστόσο τίθεται το ερώτημα, κατά πόσο οι βασικοί όροι του συστήματος, θα πρέπει να καθορίζονται με σαφήνεια από τον ίδιο το νόμο και κατά πόσο μπορούν να μεταφέρονται σε μεταγενέστερες κανονιστικές πράξεις ή εξειδικεύσεις. Η Κυβέρνηση οφείλει να εξηγήσει γιατί επέλεξε αυτό το μοντέλο και ποιες ασφαλιστικές δικλείδες υπάρχουν, ώστε να διασφαλίζεται πρωτίστως η ίση μεταχείριση όλων των υποψηφίων που θα λάβουν μέρος, κύριε Υπουργέ. 

Δεύτερον, τίθεται ζήτημα σχετικά με τα οικονομικά και τα τεχνικά προαπαιτούμενα της συμμετοχής. Η μετάβαση σε τεχνολογικά αναβαθμισμένες υπηρεσίες, η μετάδοση υψηλής ευκρίνειας και οι σύγχρονες τεχνικές προδιαγραφές, είναι προφανώς για εμάς στην Ελληνική Λύση θεμιτοί στόχοι. Το ερώτημα όμως είναι, αν έχουν αξιολογηθεί οι πραγματικές δυνατότητες των μικρών και μεσαίων περιφερειακών σταθμών να ανταποκριθούν σ’ αυτές τις απαιτήσεις. Υπάρχει μελέτη επιπτώσεων για το συνολικό κόστος συμμόρφωσης; Υπάρχει πρόβλεψη για μεταβατικές περιόδους ή υποστηρικτικούς μηχανισμούς; Υπάρχει κίνδυνος οι απαιτήσεις αυτές να λειτουργήσουν αποτρεπτικά για νέες πρωτοβουλίες; Αυτά είναι τα ερωτήματα που πρέπει να βρεθούν. 

Τρίτον, προβληματισμό προκαλεί το ζήτημα των κριτηρίων αξιολόγησης. Η  ποιότητα του προγράμματος, η δημοσιογραφική επάρκεια, η τοπική παρουσία και η λειτουργική ικανότητα, είναι αναμφίβολα σημαντικά στοιχεία. Ωστόσο πρέπει να διασφαλιστεί ότι τα κριτήρια αυτά είναι απολύτως σαφή, αντικειμενικά και μετρήσιμα, διότι όταν ένα σύστημα αποδίδει ιδιαίτερη βαρύτητα σε στοιχεία όπως η πολυετής λειτουργία, η υφιστάμενη οργανωτική δομή ή το μέγεθος του προσωπικού, γεννάται εύλογα το ερώτημα αν δημιουργούνται διαφορετικές αφετηρίες μεταξύ υφιστάμενων και νέων φορέων. Η κυβέρνηση οφείλει να διευκρινίσει πως θα διασφαλιστεί ότι η διαδικασία θα παραμείνει πραγματικά ανοικτή σε νέους συμμετέχοντες. 

Τέταρτον, θα θέλαμε περισσότερες απαντήσεις για τη βιωσιμότητα της περιφερειακής τηλεόρασης συνολικά, διότι η αδειοδότηση από μόνη της δεν αρκεί και το γνωρίζετε αυτό. Το πραγματικό ζήτημα είναι αν οι σταθμοί θα μπορούν να λειτουργήσουν βιώσιμα, να διατηρήσουν θέσεις εργασίας, να επενδύσουν σε ποιοτικό περιεχόμενο και εν τέλει, να ανταποκριθούν στις νέες τεχνολογικές απαιτήσεις, οι οποίες κύριε Υπουργέ γνωρίζετε πάρα πολύ καλά, γιατί ασχολείστε με τα media, ότι για να επενδύσει ένας περιφερειακός σταθμός σε νέο τεχνολογικό εξοπλισμό χρειάζονται δεκάδες χιλιάδες ευρώ και αυτό εμείς το γνωρίζουμε, κυρίως οι δημοσιογράφοι που έχουμε δουλέψει σε τοπικά μέσα μαζικής ενημέρωσης. Θα μπορέσει λοιπόν, ένα τοπικό μέσο μαζικής ενημέρωσης να ανταποκριθεί στο νέο ψηφιακό αυτό τεχνολογικό εξοπλισμό; Ρωτάμε και θέλουμε απαντήσεις. Σε αυτό λοιπόν το πεδίο, το νομοσχέδιο αφήνει ερωτήματα αναπάντητα. 

Πέμπτον, είναι αναγκαίο να εξεταστεί αν το θεσμικό πλαίσιο που διαμορφώνεται, ενισχύει τελικά την πολυφωνία στην πράξη, διότι η πολυφωνία δεν διασφαλίζεται μόνο από διακηρύξεις. Διασφαλίζεται όταν υπάρχουν πραγματικές δυνατότητες συμμετοχής διαφορετικών φωνών στο δημόσιο πεδίο. Διασφαλίζεται όταν οι κανόνες δεν λειτουργούν αποτρεπτικά για τους μικρότερους φορείς. Διασφαλίζεται όταν η αγορά παραμένει ανοιχτή και δυναμική. Η συζήτηση που διεξάγουμε σήμερα είναι ζωτικής σημασίας, γιατί αφορά κάτι πολύ μεγαλύτερο από τις άδειες και τις τεχνικές προδιαγραφές. Αφορά ξεκάθαρα το ποιο θα είναι το μέλλον της περιφερειακής ενημέρωσης στη χώρα μας. 

Αφορά το αν οι τοπικές κοινωνίες θα εξακολουθήσουν να διαθέτουν ισχυρά και βιώσιμα μέσα μαζικής ενημέρωσης. Αφορά το αν θα ενισχυθεί η πολυφωνία ή αν έστω και ακούσια, θα οδηγηθούμε σε μεγαλύτερη συγκέντρωση του τηλεοπτικού τοπίου.
Για τον λόγο αυτό, θεωρούμε ότι η συζήτηση πρέπει να συνεχιστεί, με ιδιαίτερη προσοχή. Αναμένουμε ασφαλώς τις απαντήσεις σας κύριε Υπουργέ στα ζητήματα που θέσαμε, τις παρατηρήσεις των αρμόδιων φορέων και τις ενδεχόμενες βελτιώσεις που θα κατατεθούν κατά τη νομοθετική διαδικασία. Διότι, σε τόσο κρίσιμα ζητήματα, εκείνο που προέχει δεν είναι η ταχύτητα ούτε η επικοινωνιακή διαχείριση. Εκείνο που προέχει είναι να διαμορφωθεί ένα πλαίσιο, που θα υπηρετεί πραγματικά τη δημοκρατία μας, την πολυφωνία, τη διαφάνεια και το δικαίωμα των πολιτών στην ενημέρωση. 
Η Κυβέρνηση λοιπόν, έχει σήμερα την ευκαιρία να απαντήσει σε μια σειρά εύλογων ερωτημάτων που ανακύπτουν από το παρόν σχέδιο νόμου. Ερωτήματα που ασφαλώς αφορούν στην πολυφωνία, στην ισότιμη πρόσβαση, στη βιωσιμότητα των περιφερειακών μέσων, στη διαφάνεια των διαδικασιών και τη λογοδοσία των αρμόδιων αρχών. 
Οι απαντήσεις αυτές είναι κρίσιμες για εμάς στην «ΕΛΛΗΝΙΚΗ ΛΥΣΗ», για την περαιτέρω αξιολόγηση του νομοσχεδίου κατά την εξέλιξη της κοινοβουλευτικής αυτής διαδικασίας, διότι ο στόχος όλων μας, κύριε Μαρινάκη, είναι ένας και το γνωρίζετε αυτό. Ο στόχος λοιπόν, είναι ένα θεσμικό πλαίσιο που θα πρέπει να υπηρετεί την ενημέρωση των πολιτών, θα ενισχύει ασφαλώς την περιφέρεια και θα διασφαλίζει πραγματικά πολυφωνία και δημοκρατική λογοδοσία.
Επιφύλαξη, κύριε Πρόεδρε, για την Ολομέλεια. 
ΑΝΑΣΤΑΣΙΟΣ ΜΠΑΡΤΖΩΚΑΣ(Πρόεδρος της Επιτροπής): Τον λόγο έχει η Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κυρία Ασπασία Κουρουπάκη.
ΑΣΠΑΣΙΑ ΚΟΥΡΟΥΠΑΚΗ(Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Κύριε Υπουργέ, παρουσιάζετε το νομοσχέδιο ως μεγάλη μεταρρύθμιση ότι λύνει εκκρεμότητες δεκαετιών ότι τελειώνει το μοντέλο των δημοπρασιών ότι φέρνει υψηλή ευκρίνεια DVB-T2, διαφάνεια, προστασία εργαζομένων και στήριξη της ποιοτικής ενημέρωσης. Μελετώντας όμως το νομοσχέδιο μας δημιουργήθηκαν αρκετές απορίες και έχουμε αρκετές ενστάσεις τις οποίες θα αναφερθώ αμέσως. 
Πρώτον, ο αριθμός των αδειών και το πραγματικό εύρος της αγοράς δεν αποτυπώνονται με την καθαρότητα που απαιτείται. Το Σύνταγμα, στο άρθρο 15, δεν αντιμετωπίζει την ραδιοτηλεόραση σαν απλή εμπορική δραστηριότητα. Συζητάμε για δημόσια λειτουργία, για ενημέρωση, για πολυφωνία, για ισότητα πρόσβασης στον δημόσιο λόγο. Άρα, τα κρίσιμα στοιχεία δεν μπορεί να μένουν στη σκιά υπουργικών αποφάσεων και τεχνικών εισηγήσεων. Δεν είναι λεπτομέρεια πόσες άδειες θα δοθούν, ποια είναι η πραγματική χωρητικότητα του δικτύου, ποιος θα αντέξει το κόστος της μετάβασης καθώς και αν μια περιφερειακή φωνή θα επιβιώσει ή θα σβήσει.
Όταν λοιπόν το νομοσχέδιο αφήνει κρίσιμα σημεία να καθοριστούν μετέπειτα, το πρόβλημα είναι θεσμικό, δεν είναι τεχνικό.
Το νομοσχέδιο αναφέρει ότι εγκαταλείπονται οι δημοπρασίες. Όμως η κατάργηση της δημοπρασίας, δεν σημαίνει από μόνη της και δικαιοσύνη. Μπορεί να αποκλειστεί κάποιος και χωρίς πλειοδοσία, μπορεί να αποκλειστεί με το ελάχιστο μετοχικό κεφάλαιο, με κόστος εξοπλισμού, με τεχνικές απαιτήσεις, με συμβάσεις δικτύου, με προθεσμίες, με γραφειοκρατικό βάρος.
Γιατί μπορεί να ακούγεται ουδέτερο, αλλά πολεμάει τους μικρούς και περιφερειακούς σταθμούς που δεν στηρίζονται σε κάποιο όμιλο, σε τράπεζες, σε διαφημιστική δύναμη και σε νομικά επιτελεία.
Η περιφερειακή τηλεόραση είναι η φωνή της τοπικής κοινωνίας, είναι το κανάλι που θα δείξει το πρόβλημα στο νοσοκομείο πριν γίνει πανελλαδικό θέμα, είναι εκείνο που θα μιλήσει για το νησί χωρίς γιατρό, για το σχολείο που κλείνει, για τον δρόμο που κόπηκε, για την τοπική κοινωνία που δεν χωρά στο δελτίο των οκτώ. Αν η αδειοδότηση οδηγήσει σε λιγότερες φωνές, πιο αδύναμη περιφέρεια και πιο συγκεντρωμένο μιντιακό πεδίο, τότε δεν θα έχουμε εξυγίανση.
Τρίτη ένσταση. Το Εθνικό Συμβούλιο Ραδιοτηλεόρασης έχει κεντρικό ρόλο, σύμφωνα με το παρόν νομοσχέδιο και σωστά διότι το ΕΣΡ είναι η αρμόδια ανεξάρτητη αρχή.
Όμως το ζήτημα δεν είναι να αναφερθεί το ΕΣΡ πολλές φορές στο κείμενο, το ζήτημα είναι αν το ενισχύετε πραγματικά; 
Δεν ενισχύεται μια Ανεξάρτητη Αρχή όταν της μετακιλύονται οι ευθύνες, ούτε ασφαλώς όταν οι βασικές παράμετροι θα καθορίζονται με μεταγενέστερες αποφάσεις. Δεν ενισχύεται η ανεξαρτησία με λόγια, αλλά με προσωπικό, τεχνογνωσία, πόρους, σαφή αρμοδιότητα και καθαρό νόμο. 

Τέταρτον, γίνεται αναφορά στους εργαζόμενους. Κύριε Υπουργέ, μας λέτε ότι προστατεύετε την εργασία. Γιατί η περιφερειακή τηλεόραση, δεν είναι μόνο κεραίες άδειες και συχνότητες, είναι οι δημοσιογράφοι, οι τεχνικοί, οι διοικητικοί και γενικά οι άνθρωποι που κρατούν ζωντανό ένα μέσο. Όμως όταν το νομοσχέδιο προβλέπει ελάχιστο προσωπικό και ταυτόχρονα, επιτρέπει να μετριούνται μερικώς απασχολούμενοι ανεξάρτητοι συνεργάτες εργαζόμενοι παραγωγών, ή συνδεδεμένων επιχειρήσεων τότε υπάρχει πρόβλημα. Αυτό δεν αποτελεί προστασία της εργασίας, ούτε εγγύηση της ποιότητας, ούτε και στήριξη βέβαια, της δημοσιογραφίας. Αυτό είναι η αριθμητική της επισφάλειας. Πρέπει να εξασφαλίζονται πραγματικές σχέσεις εργασίας στην πράξη. Ένας δημοσιογράφος που ζει με διαρκή ανασφάλεια, δεν είναι ένας ελεύθερος δημοσιογράφος. Είναι άνθρωπος υπό πίεση. Και ενημέρωση υπό πίεση δεν υπηρετεί τον πολίτη, υπηρετεί αυτόν που τον πιέζει.

Και επειδή συζητάμε για εργαζόμενους στα μέσα ενημέρωσης, ας μην μείνουμε στη θεωρία. Το είδαμε και στην υπόθεση των δημοσιογράφων της ΕΡΤ, την οποία φέραμε στη Βουλή στο προηγούμενο νομοσχέδιο και κατόπιν μέσω κοινοβουλευτικού ελέγχου. Εκεί δεν ζητήθηκε κάποιο προνόμιο. Ζητήθηκε το αυτονόητο. Να αναγνωριστεί η πραγματικά παρασχεθείσα δημοσιογραφική προϋπηρεσία, όπως είχε ήδη κριθεί από τον Άρειο πάγο.

Κατέθεσα ερώτηση κύριε Υπουργέ, στις 17/11/25 σχετικά με την αναγνώριση της προϋπηρεσίας των δημοσιογράφων κατόπιν τελεσίδικης απόφασης του Αρείου πάγου όπως προανέφερα και στην απάντησή σας στις 15/12/25 μας είπατε ότι μόνο με νομοθετική παρέμβαση είναι δυνατή η αντιμετώπιση του συγκεκριμένου προβλήματος. Επομένως, προκύπτει το εύλογο ερώτημα, για ποιο λόγο δεν το ενσωματώνετε σε αυτό το νομοσχέδιο. 

Σεβόμαστε τη δικαιοσύνη στα λόγια, αλλά στην πράξη αφήνουμε τον εργαζόμενο να κυνηγά το δίκιο του από γραφείο σε γραφείο; Όταν η πολιτεία θέλει την εργασία των δημοσιογράφων την βαφτίζει δημόσια αποστολή. Όταν έρχεται η ώρα να την αναγνωρίσει υπηρεσιακά και μισθολογικά, τη βαφτίζει τεχνικό ζήτημα. Εμείς, είμαστε καθαρά με τους δημοσιογράφους όχι γιατί ζητούν χάρη, αλλά γιατί ζητούν να μετρήσει η πραγματική εργασία τους, όσο αυτό που ήταν, δημοσιογραφική εργασία.

Πέμπτον, η ένσταση για τεχνολογική μετάβαση. Η υψηλή ευκρίνεια και το DVB-T2 ακούγονται ωραία. Είμαστε υπέρ της τεχνολογικής αναβάθμισης, αλλά η τεχνολογία δεν είναι ουδέτερη όταν έχει κόστος. Ποιος πληρώνει τον εξοπλισμό; Ποιος πληρώνει τη μετάβαση; Ποιος στηρίζει τον μικρό σταθμό; Ποιος προστατεύει τον ηλικιωμένο, τον κάτοικο του χωριού, τον πολίτη σε νησί, ή ορεινή περιοχή που μπορεί να χρειαστεί νέο δέκτη ή νέα προσαρμογή; 

Αν πράγματι θέλετε τεχνολογική μετάβαση, μπορείτε να την φέρετε με σαφές χρονοδιάγραμμα, πραγματική κάλυψη κοστολογημένη στήριξη και ειδική μέριμνα για νησιωτικές ορεινές και παραμεθόριες περιοχές.

Έκτο, η ένστασή μας για διαφάνεια. Η βάση δεδομένων ιδιοκτησίας των μέσων είναι σωστή ως ιδέα δηλαδή, να ξέρει ο πολίτης, ποιος κατέχει τι; Ποιος χρηματοδοτείται; Ποιος παίρνει δημόσιο χρήμα, ποιος επηρεάζει την ενημέρωση; Αλλά η διαφάνεια κύριε Υπουργέ, δεν είναι ταμπέλα είναι εργαλείο ελέγχου. Δεν αρκεί ένα μητρώο αν είναι μισό και δεν αρκεί μία βάση, αν δεν είναι δημόσια, πλήρης, επικαιροποιημένη και εύχρηστη.

Δεν αρκεί να μιλάμε για διαφάνεια, ενώ η πραγματική διαδρομή του χρήματος και της επιρροής να μένει θαμπή. Στον χώρο των μέσων ενημέρωσης, κάθε δημόσιο ευρώ πρέπει να φαίνεται, γιατί αλλιώς η κρατική ενίσχυση μπορεί να γίνει μηχανισμός εξάρτησης και η δημόσια διαφήμιση, μηχανισμός πειθαρχίας. 

Συνεχίζω με τις προτάσεις μας. Αρχικά οι κρίσιμη όροι της αδειοδότησης ζητάμε να μπουν ρητά στο νόμο και να μη μετατίθενται σε ΚΥΑ. Να ενισχυθεί πραγματικά το ΕΣΡ με προσωπικό, πόρους και τεχνική επάρκεια. Να προβλεφθούν δεσμευτικές εγγυήσεις πολυφωνίας, ώστε να μη μειωθούν οι περιφερειακές φωνές. Το ελάχιστο προσωπικό, να αφορά πραγματικές θέσεις εξαρτημένης εργασίας και όχι λογιστικές προσμετρήσεις επισφάλειας. Η μετάβαση σε DVB-T2 και η υψηλή ευκρίνεια να συνοδευτεί από σαφές κοστολογημένο πρόγραμμα στήριξης για μικρούς σταθμούς και πολίτες και κάθε δημόσιο χρήμα, προς τα μέσα ενημέρωσης, να καταγράφεται σε πλήρη, δημόσια και εύχρηστη βάση δεδομένων.

Κύριε Υπουργέ, κρίνουμε αυστηρά το νομοσχέδιο, επειδή ρυθμίζει ένα πεδίο που αγγίζει τον πυρήνα της Δημοκρατίας, την Ενημέρωση. Επιφυλασσόμαστε για την Ολομέλεια. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Πριν συνεχίσουμε, να ανακοινώσω λίγο τους φορείς, προκειμένου να προχωρήσουν οι διαδικασίες για την ενημέρωσή τους. 

Ένωση Ενημερωτικών Τηλεοράσεων Ελληνικής Περιφέρειας, Ένωση Ιδιοκτητών Περιφερειακής Τηλεόρασης, Πανελλήνια Ομοσπονδία Ενώσεων Συντακτών, Ένωση Συντακτών Ημερησίων Εφημερίδων Αθηνών, Ένωση Συντακτών Ημερησίων Εφημερίδων Μακεδονίας, Θράκης, Ένωση Συντακτών Ημερησίων Εφημερίδων Θεσσαλίας, Στερεάς Ελλάδας και Εύβοιας, Ένωση Συντακτών Ημερησίων Εφημερίδων Πελοποννήσου, Ηπείρου και Νήσων, Ένωση Συντακτών Περιοδικού και Ηλεκτρονικού Τύπου, Εθνικό Συμβούλιο Ραδιοτηλεόρασης, Εθνική Επιτροπή Τηλεπικοινωνιών και Ταχυδρομείων, DIGEA Ψηφιακός Πάροχος Α.Ε., Ένωση Ιδιωτικών Τηλεοπτικών Σταθμών Εθνικής Εμβέλειας, Εθνική Συνομοσπονδία Ατόμων με Αναπηρία, Ομοσπονδία Κωφών Ελλάδος. 

Προχωράμε στον Ειδικό Αγορητή της ΠΛΕΥΣΗΣ ΕΛΕΘΕΥΡΙΑΣ, κ. Αλέξανδρο Καζαμία. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Θα ήθελα να ξεκινήσω αποδομώντας, αν μου επιτρέπετε, την έκφραση, δύο βασικούς μύθους που κυκλοφορούν στη δημόσια σφαίρα σχετικά με το νομοσχέδιο που έχουμε μπροστά μας προς συζήτηση, για το οποίο παρουσίασε με πολλές συνεντεύξεις και δηλώσεις ο Υφυπουργός, ο κ. Μαρινάκης. 
Ο πρώτος μύθος, είναι ότι δεν υπάρχουν άδειες αυτή τη στιγμή για τους Περιφερειακούς Τηλεοπτικούς Σταθμούς. Αυτό δεν είναι αλήθεια. Υπάρχει ένα πλαίσιο, όχι ικανοποιητικό, αλλά υπάρχει ένα πλαίσιο αδειοδότησης, το οποίο επιστρέφει στη δεκαετία του 1990, με βάση νόμο του 1995 και νόμο του 1998 και μάλιστα, αναφέρονται αυτά μέσα στο νομοσχέδιο όποτε χρειάζεται να προσδιοριστούν, ποιοι είναι οι Περιφερειακοί Τηλεοπτικοί Σταθμοί; 

Οι οποίοι θα πρέπει να πάρουν επιχορήγηση, μέχρι να έρθει σε ισχύ αυτό το νομοσχέδιο. Επομένως, αυτό που συμβαίνει είναι ότι η Κυβέρνηση, έρχεται τώρα να φέρει ένα ρυθμιστικό πλαίσιο, όχι για να λύσει το πρόβλημα της αδειοδότησης, αλλά για να αλλάξει τους κανόνες αδειοδότησης που ισχύουν, μέχρι τώρα. 

Αυτό θα πρέπει να είναι ξεκάθαρο στο μυαλό μας, με άλλα λόγια δεν υπάρχει μια νομική ανάγκη, για να έρθει αυτό το συγκεκριμένο πλαίσιο. Υπάρχει μία πολιτική ανάγκη για να έρθει αυτό το συγκεκριμένο πλαίσιο και θα δούμε την πολιτική ανάγκη αυτή, με περισσότερη λεπτομέρεια σε λίγο. 

Το πρόβλημα αυτό, όμως, όπως φαίνεται και από τα 121 σχόλια, όχι από όλα, αλλά μέσα στα 121 σχόλια της δημόσιας διαβούλευσης, έχει απασχολήσει πολλούς φορείς και πιστεύουμε ότι θα ακούσουμε σχετικά, όταν θα έχουμε τη δεύτερη συνεδρίαση της ακρόασης Φορέων από τους Εκπροσώπους των Περιφερειακών Τηλεοπτικών Σταθμών. Το γεγονός ότι δεν αναγνωρίζεται πως λειτουργούν, με νόμιμο τρόπο με άδειες, δηλαδή, οι περιφερειακοί σταθμοί, περίπου τρεις δεκαετίες; 

Και δεν υπάρχει ένα καθεστώς, μοριοδότησης των περιφερειακών τηλεοπτικών σταθμών που έχουν πείρα… λειτουργίας στις προηγούμενες τρεις δεκαετίες. Εκτός κι αν στη μία περίπτωση μόνο, στην οποία θα επανέλθω, εκτός κι αν κριθεί ότι παραπάνω από το όριο που βάζει η Κυβέρνηση, έχουμε αιτήσεις περιφερειακών σταθμών σε κάποιες περιφέρειες. 

Αλλά, στην πρώτη φάση αδειοδότησης που λέει το νομοσχέδιο, δεν λαμβάνεται υπόψη η λειτουργία των τηλεοπτικών σταθμών αυτών και συνεπώς τι γίνεται; 

Το νομοσχέδιο αυτό, έρχεται στην πραγματικότητα να αγνοήσει εντελώς, μία πρακτική τριών δεκαετιών και να φέρει καινούργια ρυθμιστικά πλαίσια, τα οποία σε πολλές περιπτώσεις, μπορεί να μην επιτρέψουν σε τηλεοπτικούς σταθμούς που ήδη λειτουργούν, να συνεχίσουν να λειτουργούν, διότι τα κριτήρια που βάζει όπως θα δούμε είναι αρκετά συγκεκριμένα και σε κάποιες περιπτώσεις ενδεχομένως, πολύ δύσκολα, για να αντιμετωπιστούν από τους αιτούντες άδεια, κάτω από το πλαίσιο του νομοσχεδίου αυτού. 

Επομένως, είναι σημαντικό να καταλάβουμε πως δεν έχουμε μια κατάσταση παρανομίας εν δράσει και συνεπώς έρχεται αυτό το νομοσχέδιο να βάλει τάξη και να βάλει ένα πλαίσιο εκεί που δεν υπάρχει τίποτα. Υπάρχει κάτι, το οποίο μπορεί να μην είναι ικανοποιητικό, αλλά έχει νομική βάση και θα έπρεπε οι σταθμοί που λειτουργούν στην πράξη να έχαιραν, από το πλαίσιο του νομοσχεδίου που έχουμε τώρα μπροστά μας, κάποιας αναγνώρισης μέσα από ορισμένα άρθρα του. Αυτό δεν υπάρχει. Έρχεται, δηλαδή, το νομοσχέδιο ρηξικέλευθα σαν να πρόκειται για ένα πεδίο, το οποίο πρέπει να αγνοηθεί πλήρως και αυτό θέτει ένα πρόβλημα. Επαναλαμβάνω πολλοί στη δημόσια διαβούλευση έθεσαν αυτό το θέμα και δεν νομίζω ότι ακούσαμε κάτι σχετικό από την εισήγηση του κυρίου Μαρινάκη στην αρχή της συνεδρίασης. 

Ο δεύτερος μύθος, ο οποίος πρέπει να καταρριφθεί και ο οποίος βασίζεται σε δηλώσεις που κυκλοφορούν στη δημόσια σφαίρα, είναι ότι με το νομοσχέδιο αυτό καταργείται εντελώς το μοντέλο του πλειοδοτικού διαγωνισμού. Αυτό δεν ισχύει. Αυτό που ισχύει είναι ότι σε περίπτωση που δεν υπάρχει ανάγκη για να λάβει χώρα ένας πλειοδοτικός διαγωνισμός, δηλαδή αν έχουμε αιτήσεις σε περιφέρειες, οι οποίες είναι κάτω από το πλαφόν - από τον αριθμό των αδειών - που ορίζει η Κυβέρνηση ότι θα δώσει στην Α΄, Β΄, Γ΄, Δ΄ και Ε΄ Ζώνη Περιφερειών δεν χρειάζεται να υπάρχει διαγωνισμός. Αυτό είναι και λογικό δεν είναι επίτευγμα του νομοσχεδίου. Αν, όμως, έχουμε περισσότερες αιτήσεις που πληρούν τα κριτήρια και η Κυβέρνηση θεωρεί ότι δεν πρέπει να δώσει παραπάνω από τόσες άδειες στην τάδε περιφέρεια, εκεί έχουμε διαγωνισμό και υπάρχουν και τα κριτήρια τα οποία αναφέρετε κιόλας σε ένα συγκεκριμένο άρθρο και αφορούν τη Β΄ φάση. 

Άρα, τι έχουμε; 

Δεν έχουμε εδώ ένα πλαίσιο, το οποίο αφήνει τις δυνάμεις της αγοράς όπως διατείνεται η Κυβέρνηση πως κάνει μέσα από κάποια κριτήρια να πάρουν τις άδειες, αλλά η Κυβέρνηση συνεχίζει να βάζει ένα πλαφόν στις άδειες, το οποίο, επίσης, δεν ορίζεται και συγκεκριμένα και με σαφήνεια μέσα από το νομοσχέδιο, κάτι το οποίο θα έπρεπε να δούμε. Θα έπρεπε να γνωρίζουμε και θα έπρεπε να αιτιολογηθεί, γιατί υπάρχει εδώ ο ανώτατος αριθμός αδειών που η Κυβέρνηση αποφασίζει να δώσει. Δεύτερη παρατήρηση ήταν αυτή. 

Έρχομαι τώρα στο πνεύμα του νομοσχεδίου και για του λόγου το αληθές να αναφερθώ στα σχετικά άρθρα επειδή βλέπω και τον κύριο Μαρινάκη να κουνάει το κεφάλι υπάρχουν τα κριτήρια στο άρθρο 13, νομίζω, Β΄ Φάση της Διαδικασίας - Κριτήρια Ποιοτικής Αξιολόγησης. Μάλιστα, για να είμαι και πιο συγκεκριμένος στο άρθρο 9 είναι που φαίνεται αυτό ξεκάθαρα παράγραφος 4 που λέει: «αν υποβληθούν αιτήσεις περισσότερες από τον ανώτατο αριθμό αδειών ανά περιφερειακή ζώνη η διαδικασία πρώτον ολοκληρώνεται κτλ. σε μια φάση αν τελικά κριθεί άκυρη κάποια αίτηση και δεύτερον ολοκληρώνεται μέσω της διαδικασίας της Β΄ Φάσης». Επομένως, υπάρχει εδώ πλαφόν αδειών που θα δώσει η Κυβέρνηση και διαγωνισμός. Επομένως, απορούμε γιατί λέτε ότι δεν υπάρχει αυτό. Απλώς υπάρχει ένα μικτό σύστημα τώρα όπου υπάρχει αν θέλετε μία μεγαλύτερη μερίδα αδειών που θα δοθεί μέσα από κριτήρια ανταγωνισμού της αγοράς, δηλαδή οικονομικής ικανότητας ουσιαστικά των περιφερειακών αυτών τηλεοπτικών σταθμών να πάρουν τις άδειες, αλλά αν μπορούν παραπάνω από δύο οι τρεις και το όριο που θέτει η Κυβέρνηση δεν επιτρέπει, θα κοπούν και αυτό θέτει ένα ζήτημα. Το ζήτημα που θέτει γιατί αυτό βρίσκεται στο επίκεντρο της του πλαισίου λειτουργίας οποιουδήποτε καθεστώτος ενημέρωσης είναι η πολυφωνία. Απορώ πραγματικά γιατί κουνάει ο Υπουργός το κεφάλι του. 

Γιατί δε μας λέει για ποιο λόγο μπαίνει αυτό το πλαφόν των αδειών και ποιο θα είναι το ανώτατο όριο αδειών; 

Με ποια κριτήρια μπαίνει; 

Αν μπορούν κάποιοι περιφερειακοί σταθμοί να πληρούν τα κριτήρια της πρώτης φάσης γιατί να τους απαγορεύσει κανείς να εκπέμπουν; 

Θα πρέπει η Κυβέρνηση να το αιτιολογήσει αυτό. 

Τώρα, το πρόβλημα που υπάρχει, αυτό δεν ισχύει για όλους τους περιφερειακούς σταθμούς και κάτι το οποίο πρέπει να έχουμε υπόψη μας, το λέει και το νομοσχέδιο και το λαμβάνει υπόψη του για να είμαι δίκαιος, είναι ότι οι περιφερειακοί τηλεοπτικοί σταθμοί σε κάποιες περιφέρειες πρέπει να λειτουργούν με άλλα κριτήρια, είναι πιο απαιτητικές και το μετοχικό κεφάλαιο πρέπει να καταβάλλεται ως μίνιμουμ είναι πολύ ανώτερο μισό εκατομμύριο, ενώ σε άλλες περιφέρειες που είναι πιο μικρές οι απαιτήσεις είναι μικρότερες, επομένως δεν θα πρέπει στο μυαλό μας να θεωρούμε ότι όλοι οι περιφερειακοί τηλεοπτικοί σταθμοί θα πρέπει να είναι λίγο πολύ ίσοι, όσον αφορά την οικονομική τους δύναμη και τον αριθμό του προσωπικού που απασχολούν. Το γεγονός ότι υπάρχει μια διαφοροποίηση μεταξύ τους δημιουργεί μια κατάσταση, η οποία τελικά θέτει το εξής ερώτημα. Σε κάποιες περιφέρειες, το μοντέλο του νομοσχεδίου, το οποίο είναι και οικονομικό, δηλαδή λέει ότι αν δεν έχει μία επιχείρηση τόσα χρήματα, αν δεν απασχολεί τόσο προσωπικό, αν δεν μπορεί να εκπέμπει για 18 ώρες το εικοσιτετράωρο, κάτι το οποίο ενδεχομένως να είναι πολύ, δεν θα μπορέσει να πάρει άδεια. 

Η κεντρική ερώτηση εδώ είναι αν αυτά τα κριτήρια, τα οποία είναι κυρίως οικονομικής φύσεως, μπορούν να δημιουργήσουν ένα καθεστώς περιφερειακών τηλεοπτικών σταθμών, το οποίο να είναι βιώσιμο για πάρα πολλούς σταθμούς που λειτουργούν σήμερα. Με άλλα λόγια αν τα κριτήρια για να λειτουργήσει ένας σταθμός, μπουν πολύ ψηλά και δεν αναφέρομαι στο προσωπικό, γιατί εδώ έχουμε ικανοποιητικά κριτήρια, αλλά σε άλλα ζητήματα, όπως το μετοχικό κεφάλαιο, όπως ο χρόνος αναμετάδοσης, αν αυτά μπουν πολύ ψηλά, θα αποκλειστούν πολλοί περιφερειακοί σταθμοί. Θεωρούμε ότι το νομοσχέδιο δεν βασίζεται σε μία ρεαλιστική εκτίμηση των δυνατοτήτων που έχουν οι περιφερειακοί σταθμοί να λειτουργήσουν, με βάση τα οικονομικά κριτήρια που το ίδιο βάζει. 

Το ερώτημα είναι γιατί το κάνει αυτό. Το κάνει κατά την άποψή μας για δύο λόγους, που φαίνονται ξεκάθαρα μέσα στο νομοσχέδιο. Ο πρώτος λόγος είναι ότι σε ορισμένες περιπτώσεις τα κριτήρια αυτά είναι αρκετά αυστηρά ούτως ώστε να μειώσουν τον αριθμό των περιφερειακών σταθμών που λειτουργούν. Είναι ένας μηχανισμός με άλλα λόγια για να βγάλει από το πλαίσιο που λειτουργεί αυτή τη στιγμή τις τελευταίες τρεις δεκαετίες κάποιους περιφερειακούς σταθμούς. Αυτό θα συρρικνώσει βεβαίως την πολυφωνία στην ενημέρωση και είναι ένα ζήτημα. Ο δεύτερος λόγος, ο οποίος αξίζει νομίζω να προσεχθεί περισσότερο και αναφέρθηκε σε αυτόν ο κ. Μαρινάκης με έμμεσο τρόπο στην αρχή της ομιλίας του, είναι για να μπορούν αυτοί οι περιφερειακοί τηλεοπτικοί σταθμοί να είναι εξαρτημένοι από επιδοτήσεις του κράτους. Με άλλα λόγια, δεν είναι βιώσιμο το μοντέλο οικονομικά που δημιουργείται μέσα από τα κριτήρια του νομοσχεδίου ούτως ώστε το κράτος πάντα να μπαίνει ως σωτήρας στο τέλος και να παρέχει επιδοτήσεις και επιχορηγήσεις και φοροαπαλλαγές σε αυτούς τους περιφερειακούς τηλεοπτικούς σταθμούς για να παραμείνουν σε λειτουργία.

Συγκεκριμένα, ο κ. Μαρινάκης μας ανέφερε, και αυτό έγινε πράγματι πριν από περίπου δυόμιση βδομάδες όπου είχαμε το νομοσχέδιο του Υπουργείου Εθνικής Οικονομίας, εκεί μέσα υπήρχαν δύο άρθρα τα άρθρα 78 και 79, ότι το Υπουργείο Εθνικής Οικονομίας αποφάσισε ότι θα χρηματοδοτήσει τους περιφερειακούς τηλεοπτικούς σταθμούς. Βέβαια, τα άρθρα είναι διατυπωμένα με έναν τρόπο, ο οποίος είναι ιδιαιτέρως προβληματικός και ενδεικτικός και ότι θα τους χρηματοδοτήσει με δύο τρόπους. Ο πρώτος είναι ότι θα τους δίνει επιδότηση για να καλύπτει το μηνιαίο κόστος που οφείλεται στον πάροχο του δικτύου ψηφιακής ευρυεκπομπής, δηλαδή τους καλύπτει την τεχνολογία. Αυτό, βέβαια, φραστικά διατυπώνεται πολύ περίεργα. Δηλαδή, πρόκειται για μια επιδότηση η οποία είναι τριών ετών, αλλά θα δίνεται και για όσο χρόνο εξακολουθούν να τελούν υπό το καθεστώς αυτό για τους σταθμούς που ήδη υπάρχουν. 

Επιπλέον, το άρθρο λέει ότι δύναται να δίνεται, ενώ ο κ. Υφυπουργός μας είπε, αν κατάλαβα καλά, ότι έχει ήδη δοθεί. Δεν ξέρουμε αν υπάρχει αυτή η ανάγκη να επιδοτούνται οι σταθμοί, γιατί πρέπει να είναι κάθε τρία χρόνια, γιατί πρέπει να υπάρχει αυτή η εξάρτηση; 

Επίσης, στο άρθρο 79 του νομοσχεδίου του Υπουργείου Εθνικής Οικονομίας που ήρθε πριν από δυόμισι εβδομάδες, παίρνουν και φοροαπαλλαγές, φοροαπαλλαγές από τις διαφημίσεις για δέκα μήνες μόνο. Αν πραγματικά είναι πιεσμένοι οικονομικά αυτοί οι περιφερειακοί σταθμοί, που θεωρούμε ότι είναι, αυτά τα δεκάμηνα, τα οποία είναι παράταση από ένα προηγούμενο σύντομο χρονικό διάστημα, κρατούν τους περιφερειακούς σταθμούς σε διαρκή ομηρία και γι’ αυτό το οικονομικό μοντέλο, που κρύβεται κάτω από αυτό το πλαίσιο, είναι τέτοιο, ούτως ώστε να μην μπορούν οι περισσότεροι σταθμοί να αντέξουν στο κόστος που τους επιβάλλεται και στην δυνατότητά τους να έχουν έσοδα από διαφημίσεις και από άλλους πόρους. 

Δεν θα πω περισσότερα για το πόσο πρόχειρα είναι γραμμένο αυτό το νομοσχέδιο, θα αναφερθώ ενδεικτικά σε κάτι και θα αναφερθώ περισσότερο στην τρίτη συνεδρίαση.

Το άρθρο 28, στις καταργούμενες διατάξεις, είναι μιάμιση γραμμή και λέει από την έναρξη ισχύος του ισχύος του παρόντος καταργείται κάθε διάταξη του νόμου τάδε του 2015, που είναι αντίθετη προς τα Μέρη Α και Β του παρόντος. Δηλαδή, ο νομοθέτης δεν μπήκε καν στον κόπο να μας πει ποιες είναι οι διατάξεις που καταργούνται, όποιες είναι αντίθετες. Τώρα, «τρέχα – γύρευε» ποιος θα ερμηνεύσει ποιες διατάξεις του νόμου του 2015 είναι αντίθετες με το Μέρος Α και Β του παρόντος. Αυτό είναι ενδεικτικό, υπάρχουν κι άλλα σημεία.

Θα κλείσω, κύριε Πρόεδρε, με αναφορά στο άρθρο 32, το οποίο είναι επίσης πρόχειρο, αλλά φοβόμαστε πως μάλλον είναι πρόχειρο εσκεμμένα για να είναι φωτογραφικό. 

Το άρθρο 32 του νομοσχεδίου έχει τίτλο «Παροχή Υπηρεσιών Γενικού Οικονομικού Συμφέροντος από Εποπτευόμενους Φορείς της Γενικής Γραμματείας Επικοινωνίας και Ενημέρωσης «του Υπουργείου δηλαδή, «.. και για τη διανομή του Τύπου». Είναι έξι σειρές, αν το διαβάσετε οι φορείς αυτοί που επιδοτούνται με βάση αυτό το άρθρο δεν κατονομάζονται. Πίσω στην Έκθεση του Γενικού Λογιστηρίου του Κράτους η επιδότηση είναι 10 εκατ. ευρώ, 9,8 εκατ. ευρώ για την ακρίβεια. Ξέρετε τι ποσοστό είναι αυτό του ετήσιου προϋπολογισμού που έχει ο κ. Μαρινάκης; Κοντά στο 25%. Έχετε 40 εκατ. ευρώ προϋπολογισμό για το 2026 στο Υπουργείο σας και δίνετε το 25% του προϋπολογισμού για να επιδοτήσετε, όπως λέει, Υπηρεσίες Γενικού Οικονομικού Συμφέροντος. Πού τις προσδιορίζετε αυτές, ποιους θα επιδοτήσετε με 10 εκατ. ευρώ; Δεν το λέει πουθενά, αλλά έτσι είναι που η ενημέρωση στη χώρα μας, ιδίως επί του κυρίου Μαρινάκη, κρατιέται ζωντανή. 

Θεωρούμε ότι είναι και αυτή μια ενδεικτική διάταξη όλης της φιλοσοφίας αυτού του νομοσχεδίου, που δυστυχώς δεν είναι μεταρρυθμιστικό. Η κυρία Βούλτεψη είπε, νομίζω με μια δόση ειλικρίνειας, αλλά όχι πλήρη, ότι με το νομοσχέδιο αυτό ο Υπουργός προσπαθεί να κρατήσει όσο γίνεται πιο μακριά το πεδίο της ενημέρωσης. Γιατί όσο γίνεται πιο μακριά; Πρέπει να το κρατήσει εντελώς μακριά, αλλά κατά την άποψή μας ούτε και αυτό δεν γίνεται. Ο Υπουργός προσπαθεί να κρατήσει αρκετά κοντά το πεδίο της ενημέρωσης για να μπορεί να το χειραγωγεί και να το ελέγχει και βεβαίως με πρόθεση τη χειραγώγηση της πολυφωνίας στην ενημέρωση, αλλά και της οικονομικής βιωσιμότητας των περιφερειακών σταθμών. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Κατσιβαρδάς.

ΧΑΡΑΛΑΜΠΟΣ ΚΑΤΣΙΒΑΡΔΑΣ: Αξιότιμε, κύριε Πρόεδρε, αξιότιμε κύριε Υπουργέ, κατ’ αρχάς θα είμαι σύντομος. Το συγκεκριμένο σχέδιο νόμου, αλληλοδιαδοχικώς με τα προηγούμενα υπάρχοντα, έρχεται να κανοναρχήσει ουσιαστικά ένα αρρύθμιστο και άναρχο τοπίο, το οποίο εβρίσκετο σε μια κινούμενη άμμο, καθ’ όσον αφορά το νομοθετικό πλαίσιο αδειοδοτήσεων των ραδιοτηλεοπτικών μέσων στην Περιφέρεια.

Ως εκ τούτου, νομίζω, ότι έχουν ωριμάσει οι συνθήκες και καθίσταται επιτακτική η ανάγκη να εξορθολογιστεί και να εξυγιανθεί αυτό το πλαίσιο θέτοντας ορισμένες αντικειμενικές προϋποθέσεις, ορθολογιστικά κριτήρια και σαφείς κανόνες, ούτως ώστε και να ελέγχεται καθολικός από τη θεμελιώδη Ανεξάρτητη Αρχή του Εθνικού Ραδιοτηλεοπτικού Συμβουλίου και ταυτοχρόνως να υπόκειται σε κανόνες θεσμικής διαφάνειας σε εξελεγκτικούς μηχανισμούς και να μπορούν ουσιαστικά τα μέσα μαζικής ενημερώσεως να λογοδοτούν καθ΄ οιονδήποτε τρόπο.

Άρα, επομένως, μιλούμε για ένα τρόπον τινά νοικοκύρεμα, καθόσον αφορά τις προϋποθέσεις της αδειοδότησης των περιφερειακών Μέσων Μαζικής Ενημερώσεως. Αυτό αποτελεί τον ακρογωνιαίο και τον ακροτελεύτιο λίθο της αστικής δημοκρατίας, διότι, μιλούμε στην ουσία για τα Μέσα Μαζικής Ενημερώσεως, τα οποία αποτελούν τη μείζονα έκφανση δημοκρατικής υπευθυνότητας και προασπίσεως της κείμενης νομοθεσίας και της Συνταγματικής και του Ενωσιακού Δικαίου και της Ευρωπαϊκής Σύμβασης Δικαιωμάτων του Ανθρώπου καθ’ όσον αφορά την ελευθερία έκφρασης, δοθέντος ότι το συγκεκριμένο σχέδιο νόμου, όπως προ είπα, είναι αρρήκτως συνυφασμένο και με τα προηγούμενα. Δεδομένου, ότι βεβαίως, υπάρχει ένα αρκούντως ικανοποιητικό νομοθετικό πλαίσιο και στην αστική και ποινική νομοθεσία για να ρυθμίζονται λυσιτελώς εκατέρωθεν δικαιώματα, δηλαδή και της ελευθερίας έκφρασης αλλά και αυτών οι οποίοι θίγονται. Και πέραν δηλαδή, του υπάρχοντος νομοθετικού πλαισίου ήδη θεσπίζεται και γίνεται περισσότερος λόγος, ακόμη βρίσκεται σε ένα στάδιο πρωτόλειο θα έλεγα, οι αγωγές Slap. Και τι εννοούμε με αυτό και πως στην πράξη θα εφαρμοστούν και το τι σημαίνει καταχρηστική άσκηση αγωγής και ποιος κρίνει το τι είναι καταχρηστικό ή μη, διότι εν τι αύτη περιπτώσει πάντοτε στα πλαίσια της εκατέρωθεν αξιολογική στάθμισης προκρίνεται ποιο πρέπει να προστατευτεί και ποιο είναι το έννομο αγαθό το οποίο θεωρείται υποδεέστερο. Αυτό του οποίου δηλαδή, χάριν κάποιου άλλου πρέπει να απεμποληθεί.

Επομένως, στα πλαίσια όλων αυτών των ζυμώσεων και των συζητήσεων που αποσκοπούν στη θεσμική διαφάνεια των Μέσων Μαζικής Ενημερώσεων εν γένει και ειδικότερα των ραδιοτηλεοπτικών μέσων και όχι μόνο, γενικότερα στο πώς πρέπει κατά τον πλέον λυσιτελή τρόπο να προστατεύονται αυτές τις θεμελιώδεις δημοκρατικές αρχές της ελευθερίας εκφράσεως τόσο σε επίπεδο μέσων, αλλά όσο και σε επίπεδο διατύπωσης ελεύθερης έκφρασης.

Φρονώ εν κατακλείδι, ότι το συγκεκριμένο σχέδιο νόμου θέτει ένα λιθαράκι προς τον έτι περαιτέρω εξορθολογισμό στο μέτρο του οποίου ουσιαστικά θέτει αυτές τις προϋποθέσεις εν προκειμένω αναφορικώς προς το θεσμικό πλαίσιο της αδειοδότησης των περιφερειακών Μέσων Μαζικής Ενημερώσεως.

Εξ αυτού λοιπόν του λόγου, συντάσσονται προς το σχέδιο νόμου αυτό. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει η κυρία Έλλη Ρούσσου από την Πλεύση Ελευθερίας.

ΕΛΛΗ ΡΟΥΣΣΟΥ: Θα ήθελα να πω συμπληρωματικά και σε αυτά που είπε ο κ. Καζαμίας, ότι πρέπει, κύριε Υπουργέ, να λάβετε μέριμνα για την προστασία των καλλιτεχνών δημιουργών, μέσα σε αυτό το νομοσχέδιο. Πάρα πολύ δύσκολα εισπράττουμε δικαιώματα για τη ραδιοτηλεοπτική μετάδοση από τα περιφερειακά κανάλια μέχρι σήμερα, τραγουδιστές, μουσικοί και ηθοποιοί. Ξέρετε ότι στις εκπομπές αυτές που αναφέρετε μέσα και γεμίζουν το περιεχόμενο, πάρα πολλές φορές ενσωματώνετε μουσική ή στις ταινίες παίζουν ηθοποιοί. Για αυτά, λοιπόν, πρέπει οπωσδήποτε να υπάρξει μια μέριμνα. Βεβαίως, προνοείται η προστασία της πνευματικής ιδιοκτησίας και των συγγενικών δικαιωμάτων. Έχει προταθεί από τους οργανισμούς, κάθε χρόνο στους τρεις πρώτους μήνες να υπάρχει ένα πιστοποιητικό συμμόρφωσης, ότι έχουν καταβληθεί τα δικαιώματα. Αυτό είναι πάρα πολύ σημαντικό. Στο άρθρο 20 αν μπορούσε να συμπληρωθεί αυτό. 

Εάν δεν δίνεται, γιατί υπάρχουν δυστυχώς πάρα πολλοί σταθμοί που δεν καταβάλλουν δικαιώματα ή τα καταβάλουν μετά από αγωγές, με συνεχείς αγωγές, ασφαλιστικά και αγωγές, να υπάρχουν οι κυρώσεις του άρθρου 24. 

Επίσης, κύριε Υπουργέ, στο άρθρο 15, στο τηλεοπτικό πρόγραμμα που λέτε ότι πρέπει να συμμορφώνεται με ποια νομοθεσία, συμπληρώστε και τον ν.2121/93. Είναι πολύ σημαντικό για το τηλεοπτικό πρόγραμμα.

Επίσης, στο θέμα της μοριοδότησης, τι μόρια παίρνουν, βάλτε και μια μοριοδότηση στο ελληνικό ντοκιμαντέρ, στο ελληνικό πρόγραμμα. Οι δημιουργοί του ελληνικού ντοκιμαντέρ πεθαίνουν αυτή τη στιγμή, με τεράστια έξοδα κάνουν τα ντοκιμαντέρ τους και γνωρίζετε και εσείς και από την ΕΡΤ, όταν μετατρέψατε την ΕΡΤ2 σε αθλητικό κανάλι έχασαν τηλεοπτικό βήμα. Το ποσοστό του ντοκιμαντέρ, το οποίο μέσα έχει την παράδοση, έχει την ιστορία μας, έχει πάρα πολύ σημαντικά του πολιτισμού μας και γενικότερα εκπαιδευτικά προγράμματα, όλων των ειδών το περιεχόμενο μας ενδιαφέρει, είναι το 1,9% από το τηλεοπτικό πρόγραμμα στην ΕΡΤ. Από αυτό το 1,9% το περισσότερο είναι ξένο. Η ΕΡΤ3 που έχει μείνει μόνο για να παρουσιάζει ντοκιμαντέρ, αν δείτε, γιατί έχουμε πάρει τις καταστάσεις, ελάχιστα είναι τα ελληνικά ντοκιμαντέρ. Άρα, είναι μια ευκαιρία να μοριοδοτήσετε το ελληνικό ντοκιμαντέρ ώσπου να δούμε τι θα γίνει με την ΕΡΤ για τους Έλληνες ντοκιμαντερίστες ή και για τους Έλληνες που κάνουν οπτικοακουστικά έργα ελληνικά. Χρειάζεται μια μοριοδότηση.

Επίσης, δίνετε στο ΕΣΡ να αξιολογήσει ποιοτικά κριτήρια. Πώς θα τα αξιολογήσει τα ποιοτικά κριτήρια; Κάντε μια πιο εξειδικευμένη μέριμνα μέσα στη διάταξη. Έτσι αξιολογούνται τα ποιοτικά κριτήρια;

Επίσης, το τελευταίο που θα ήθελα να σας πω, χρησιμοποιείτε τον όρο «πρωτότυπες» εκπομπές, «πρωτότυπα». Αυτό είναι αόριστη έννοια. Το θέμα της πρωτοτυπίας έχει πολλές ερμηνείες. Στους ορισμούς δεν υπάρχει. Τι σημαίνει πρωτοτυπία, κύριε Υπουργέ; Πρωτοτυπία σημαίνει, την κάνει ο περιφερειακός σταθμός; Πρέπει να παίρνει πρωτότυπες εκπομπές και να τις μεταδίδει; Παρακαλώ πάρα πολύ να το εξηγήσετε, γιατί θα τεθούν πολλά ζητήματα ερμηνείας. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει η κυρία Αθηνά Λινού.

ΑΘΗΝΑ ΛΙΝΟΥ: Κύριε Πρόεδρε, θα προσπαθήσω να είμαι σύντομη.

Νομίζω ότι το παρόν νομοσχέδιο είναι μια ευκαιρία για να θέσουμε και να αντιμετωπίσουμε τα προβλήματα της προστασίας των εργαζομένων από εργασιακούς κινδύνους, που ναι μεν υπάρχουν και για τους εργαζόμενους στα εθνικά κανάλια, αλλά θα είναι πολύ πιο δύσκολο να αντιμετωπιστούν στα περιφερειακά κανάλια που έχουν και μικρές δυνατότητες. 

Οι διεθνείς οργανισμοί, όπως το ΙLO, ο OHSA, ακόμα και ο Παγκόσμιος Οργανισμός Υγείας, θεωρούν το επάγγελμα αυτών που δουλεύουν στην τηλεόραση και στη ραδιοφωνία εξαιρετικά επικίνδυνο, όχι γιατί εκτίθενται αναγκαστικά σ’ αυτό που είχαμε αντιμετωπίσει με τον covid, σε μικρόβια δηλαδή και μικροοργανισμούς και ιούς, αλλά κυρίως γιατί έχουν έκθεση σε φυσικούς παράγοντες - και θα προσπαθήσω να εξηγήσω τι εννοώ - και σε εργονομικούς παράγοντες αλλά και σε ψυχολογικούς παράγοντες. Οι κίνδυνοι, οι οποίοι κατά κάποιον τρόπο πρέπει οπωσδήποτε να ελεγχθούν, είναι η έκθεση στην ηλεκτρομαγνητική ακτινοβολία. Υπάρχουν ανώτατα επιτρεπτά όρια για την εργασία σε αυτούς τους σταθμούς που θα είναι πολύ δύσκολο να μετρώνται και να τεκμηριωθούν σε έναν μικρό σταθμό που δεν θα μπορεί να μετρηθεί εύκολα και το επίπεδο της εκπομπής και οι δόσεις και οι μακροχρόνιες δόσεις.

Οι εργονομικοί παράγοντες από την άλλη μεριά είναι απλοί φυσικοί παράγοντες. Οι εργαζόμενοι στην τηλεόραση μεταφέρουν μεγάλα βάρη, εκτίθενται σε καιρικές συνθήκες που είναι απρόβλεπτες και βέβαια δουλεύουν για πολλές ώρες και χρειάζεται εκεί ιδιαίτερη προστασία, την οποία δίνουν οι διεθνείς οργανισμοί και, δυστυχώς, ο ελληνικός ΕΟΔΥ δεν έχει ασχοληθεί με αυτό. 

Αν υπάρχουν άνθρωποι που εκτίθενται σε ηλεκτρομαγνητική ακτινοβολία που φέρουν βηματοδότες και είναι πολλοί τώρα. Επίσης, αν εκτίθενται γυναίκες που είναι έγκυες. Δηλαδή, παρότι υπάρχει το glamour σε αυτούς που βλέπουμε στην εικόνα της τηλεόρασης, δεν σκεφτόμαστε τι υποφέρουν αυτοί οι άνθρωποι στη διάρκεια της εργασίας τους. 

Ο ILO, επίσης, θέτει θέματα σοβαρά για σύνδρομο επαγγελματικής εξουθένωσης, εξάντληση, υπερβολικό στρες, λόγω και του είδους της εργασίας και της πίεσης της χρονικής. Για να μη θέσουμε και τα θέματα για την εργασιακή ανασφάλεια που βιώνουν πολλοί άνθρωποι, ιδιαίτερα στα υψηλότερα κλιμάκια αυτών των οργανισμών της τηλεόρασης και τον ανταγωνισμό που μπορεί να υφίστανται, που είναι παράγοντες ψυχικής υγείας, που δεν είναι καλά μελετημένοι. 

Θα πρέπει, όμως, για την ακτινοβολία, τουλάχιστον, για την οποία υπάρχουν ανώτατα επιτρεπτά όρια, να μπορεί να ελεγχθεί, όπως και οι συνθήκες του άτυπου ωραρίου, που συνδέονται, βέβαια, με το είδος του επαγγέλματος, αλλά θα πρέπει να αντιμετωπιστούν. 

Αν, λοιπόν, μπορεί να υπάρξει έστω και μια μικρή παράγραφος στο νομοσχέδιο, που να λαμβάνουμε υπόψη τις ειδικές εργασιακές ανάγκες και τους ειδικούς εργασιακούς κινδύνους και για το σύνολο των εργαζομένων και για τις υποομάδες υψηλού κινδύνου, θα είναι πάρα πολύ χρήσιμο.

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κυρίες και κύριοι συνάδελφοι, αφού ολοκληρώσαμε με τους Εισηγητές και τους Ειδικούς Αγορητές, θα δώσω το λόγο στον Υπουργό, κ. Παύλο Μαρινάκη, για τη δική του τοποθέτηση.

ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό): Ευχαριστώ πολύ, κύριε Πρόεδρε, ευχαριστώ πολύ τις Εισηγήτριες και τους Εισηγητές…
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Καλά, τζάμπα τα λέγαμε, κύριε Πρόεδρε; Κάντε ό,τι θέλετε.

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κύριε Καζαμία, κατ’ αρχάς, συγχωρείστε την Επιτροπή κι εμένα προσωπικά, που δεν ζητήσαμε την άδειά σας, πρώτον.

Δεύτερον, η Πρόεδρός σας έρχεται εδώ πέρα επανειλημμένως και φωνάζει για τους Υπουργούς…
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Ποια Πρόεδρός μας, κύριε Πρόεδρε; 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Εάν δεν έχετε Πρόεδρο, να μας το πείτε. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Να σας πω κι εγώ για τον κ. Μητσοτάκη; Έτσι θα το πάμε;

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Η Πρόεδρός σας έρχεται εδώ και φωνάζει για Υπουργούς που δεν έρχονται να μιλήσουν στο νομοσχέδιο.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Να σας πω κι εγώ τι κάνει ο κ. Μητσοτάκης;

Εσείς είπατε ψέματα στην Επιτροπή.

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Εάν το επαναλάβετε…
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Είπατε ότι δεν θα μιλήσει άλλο…
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Είστε ψεύτης και απατεώνας.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Δεν ντρέπεστε να μιλάτε έτσι; 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τι λέτε τώρα; Πέντε φορές με είπατε ψεύτη και θα μου πείτε εάν ντρέπομαι; 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Ψέματα λέω; Είπατε ψέματα ότι θα μιλήσει στην αρχή ο Υπουργός. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Δεν κατάλαβα, την άδειά σας θα πάρει ο Υπουργός για να μιλήσει; 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Είμαστε Επιτροπή, βεβαίως, θα ρωτήσετε την Επιτροπή. Δεν είστε μόνος σας εδώ. Μας κοροϊδεύετε και να μιλάτε ευγενικά και να ντρέπεστε γι’ αυτά που λέτε.

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ακούστε να δείτε. Είστε μόνος σας απέναντι σε όλους τους υπολοίπους που, με σοβαρότητα, αντιμετωπίζουν το νομοσχέδιο. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Ρωτήστε τους υπολοίπους.

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Είστε μόνος σας.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Δεν ντρέπεστε να μιλάτε έτσι;

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Είστε μόνος σας. Ντροπή σας. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Εσείς να μιλάτε ευγενικά. Είστε αγενής.

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κλείστε το μικρόφωνο.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Είστε αγενής και χυδαίος.

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κλείστε το μικρόφωνο. Είστε ο μόνος που αυτό που κάνει εδώ μέσα, είναι να μην συμβάλει στο νομοσχέδιο.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Είστε αγενής και χυδαίος και κοροϊδεύετε την Επιτροπή και όποτε το κάνετε, φωνάζετε. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ντροπή σας.

Τι ακριβώς θέλετε; Η Πρόεδρος σας έρχεται συνέχεια και λέει, ότι δεν έρχονται οι Υπουργοί να αναλύσουν το νομοσχέδιο. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Θέλω να πείτε κάτι και να το τηρήσετε. Αφήστε την Πρόεδρο. Να μιλάμε για τον κ. Μητσοτάκη, τον Πρόεδρό σας; Μας κοροϊδεύετε. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τι λέτε τώρα; Δεν ντρέπεστε λίγο;

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Εσείς να ντραπείτε που κοροϊδεύετε την Επιτροπή. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ακούστε να δείτε. Ένα λεπτό. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Εσείς να ντραπείτε που κοροϊδεύετε την Επιτροπή. Τέλος. Ας μιλήσει, αλλά μας κοροϊδεύετε. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Λοιπόν, επειδή δεν γνωρίζετε, επειδή έχετε άγνοια και του Κανονισμού και κάθε κοινοβουλευτικού κανόνα, ακούστε να δείτε. Ο Κανονισμός προβλέπει στην αρχή του νομοσχεδίου …..

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου) : Είπατε ψέματα και δεν βάζετε χρόνο στον Υπουργό. Πείτε συγνώμη, θα ξαναμιλήσει και τελείωσε. Μας κοροϊδεύετε κανονικά. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ο Κανονισμός των Επιτροπών ….

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Αφήστε τον Κανονισμό. Δεν είναι θέμα Κανονισμού. Είναι θέμα του πώς περιγράφεται η διαδικασία. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ένα λεπτό. Θα με αφήσετε να μιλήσω; 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου): Μας είπατε ψέματα. Δεν με ενδιαφέρει. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Λοιπόν, δεν έχετε τον λόγο.

Ο Κανονισμός προβλέπει ότι στην αρχή του νομοσχεδίου, ο Υπουργός παίρνει το λόγο, όπως και τον πήρε σήμερα, προκειμένου να αναφερθεί στο νομοσχέδιο.

Έκτοτε, επίσης ο Κανονισμός των Επιτροπών προβλέπει, ότι ο Υπουργός όποτε θέλει έχει τον λόγο. Το καταλαβαίνετε αυτό; Δεν σας ρωτάει ο Κανονισμός εσάς, κύριε Καζαμία, είναι στα δικαιώματα του Υπουργού, όποτε θέλει να ζητήσει τον λόγο, εν προκειμένω να αναφερθεί στο νομοσχέδιο. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ): Να κάνει την ομιλία του δεν είναι μέσα στον Κανονισμό όποτε θέλει. Κάνει ομιλίες. Δεν ντρέπεστε; 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Υπουργός. 

ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό): Κύριε Πρόεδρε, πριν ξεκινήσω την ομιλία μου, υπάρχει καταγεγραμμένο στα πρακτικά, είπα, ότι η αρχική ομιλία μου, θα το διαπιστώσετε, δεν θα κάνω ομιλία τώρα, αλλά στη συνέχεια επιφυλάσσομαι να απαντήσω σε ερωτήσεις και διευκρινίσεις που ζήτησαν οι Εισηγητές. Εάν ο κ. Καζαμίας, που δεν ξέρω γιατί έχει αυτόν τον εκνευρισμό, μπορεί να απορρέει από τη δημιουργία άλλων κομμάτων, δεν θα την πληρώσουμε εμείς. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ): Γιατί μας λέτε άλλα και κάνετε άλλα, γι’ αυτό έχω αυτόν τον εκνευρισμό. Σας εξηγώ για να μην έχετε απορίες. 

ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό): Δεν σας επιτρέπω να με διακόπτετε, εντάξει, ο φασισμός από την άλλη πλευρά, σε μένα δεν περνάει. 

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ): Τους φασίστες τους έχετε στην κυβέρνησή σας. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Δεν έχετε το λόγο, το καταλαβαίνετε αυτό; Δεν έχετε τον λόγο. 

ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό): Δεν διέκοψα κανέναν, όπως όφειλα, άκουσα με πολύ μεγάλο σεβασμό, εάν δεν θέλετε να ακούσετε τις απαντήσεις είναι δικό σας πρόβλημα. Δείτε τα πρακτικά για να καταλάβετε ποιος ψεύδεται και ποιος όχι. Είπα, ότι επιφυλάσσομαι να απαντήσω σε διευκρινήσεις. Για να μη χάνουμε, λοιπόν, άλλο χρόνο, γιατί σέβομαι τον χρόνο των Εισηγητών οι οποίοι απηύθυναν ερωτήματα, άρα, έχω υποχρέωση να απαντήσω, πάω κατευθείαν στις απαντήσεις. 

Ένα γενικό σχόλιο. Τα κριτήρια τα οποία βάλαμε, μπορεί για κάποιους από τους φορείς, θα το ακούσετε και την Παρασκευή, να θεωρούνται αυστηρά, για κάποιους άλλους να θεωρούνται πολύ επιεική, όπως αντιλαμβάνεστε, προσπαθήσαμε να βρούμε τη χρυσή τομή, ούτως ώστε να μην έχει τιμωρητική διάθεση το νομοσχέδιο και μάλιστα αυτός ήταν και ο λόγος της διαστρωμάτωσης με βάση τις περιφερειακές ζώνες. Στη πραγματικότητα, αυτά τα οποία θα πληρώνουν όσα κανάλια πάρουν άδεια, που ο στόχος είναι να μπορέσουν να αδειοδοτηθούν και γιατί όχι και όλα από το ΕΣΡ, αν πληρούν τις προδιαγραφές, θα είναι λιγότερα από αυτά που πληρώνουν σήμερα στην Digea, για να έχουν σήμα όχι υψηλής ευκρίνειας. Ο λόγος που πληρώνουμε την Digea για 3 χρόνια ως κράτος, είναι γιατί καταρχάς δεν μπορούμε να δεσμεύσουμε την περιουσία του ελληνικού δημοσίου πολύ παραπάνω, ακόμα και για τον επόμενο εκλογικό κύκλο και γιατί, όπως αντιλαμβάνεστε, οι πόροι είναι συγκεκριμένοι, ο στόχος είναι, εφόσον επανεκλεγούμε, αν δεν επανεκλεγούμε θα το αποφασίσει η επόμενη κυβέρνηση, αυτό να παραταθεί. 

Ξεκινάω με το κ. Μπιάγκη πολύ γρήγορα, κύριε Μπιάγκη, για όσα είπατε για την εθνική βάση δεδομένων ισχύουν και προβλέπονται στον νόμο, δημιουργείται και θα λειτουργήσει ανοιχτή δημόσια διαλειτουργική προσβάσιμη σε όλους. Και μάλιστα, σε συνδυασμό με αυτό που ψηφίσαμε τον προηγούμενο νόμο, για τις καμπάνιες τις διαφημιστικές, που για να εγκριθούν πλέον από το Ελεγκτικό Συνέδριο πρέπει να είναι και πριν και μετά αναρτημένα όλα τα ποσά και να τηρούνται όλες τελοσπάντων οι προβλέψεις, αυτό διασφαλίζει πάρα πολύ τη βιωσιμότητα των Περιφερειακών Μέσων. Ούτως ή άλλως, τώρα εγκρίθηκαν 5 χρόνια επί 16,5 δισεκατομμύρια ευρώ από την Digecom για στήριξη και των Περιφερειακών Καναλιών και των Περιφερειακών Εφημερίδων, όλων τελοσπάντων των Μέσων της χώρας που είναι στα μητρώα, πλην των μεγάλων καναλιών. 

Η διαδικασία στις περιφερειακές ζώνες δεν μπορεί να γίνει ταυτόχρονα η αδειοδότηση για καθαρά τεχνικούς λόγους, καταρχάς, γιατί πρέπει να προηγηθεί η μελέτη και η τελική εκτίμηση της ΕΕΤΤ για το ποιες είναι οι συχνότητες, πόσες πρέπει να αδειοδοτηθούν. Αν η ΕΕΤΤ μας δώσει απαντήσεις πολύ σύντομα, ο στόχος είναι αυτό να ξεκινήσει από Σεπτέμβριο, τότε μπορεί να ξεκινήσουν σε περισσότερες από μία περιφερειακές ζώνες. 

Ένας άλλος λόγος είναι, ότι το προσωπικό του ΕΣΡ το αυξάνουμε κατά 62%, αλλά όπως αντιλαμβάνεστε και πάλι, εγώ, θεωρώ, ότι ταυτόχρονα πάνω από δύο με τρεις περιφερειακές ζώνες δεν μπορούν να τρέξουν ως προς τη διαδικασία της αδειοδότησης για να γίνει σωστά. Όλο αυτό το υπολογίζω περίπου δύο με τρεις εβδομάδες για κάθε περιφερειακή ζώνη. Αν κάνουν κάποιες ταυτόχρονα, όλη η διαδικασία να τελειώσει σε κάποιους μήνες, ιδανικά εντός του τέλους του 2026, το ξαναλέω, έχει να κάνει όμως με το ΕΣΡ, για να μη δεσμεύομαι εγώ για μια Ανεξάρτητη Αρχή, της αυξάνουμε το προσωπικό πάνω από το 50% για να μπορέσει να κάνει αυτή την απαιτητική διαδικασία. 

Για τη δικτύωση, άρθρο 22, τίθενται οι περιορισμοί και μάλιστα, αυστηροποιείται το πλαίσιο σε σχέση με το τι ισχύει σήμερα για τη δικτύωση μεταξύ των καναλιών. Σαφές, λοιπόν, τι επιτρέπεται και κατ’ επέκταση τι δεν επιτρέπεται. Πάντως το αυστηροποιούμε, συμφωνώ με την προσέγγισή σας, ότι πρέπει να υπάρχουν περιορισμοί για τη δικτύωση. 

Δεν προκύπτει κανένα πρόσθετο κόστος για τους τηλεοπτικούς σταθμούς από την τεχνική αναβάθμιση του δικτύου, το εξήγησα και πριν, με την επιδότηση της Digea ουσιαστικά θα πληρώνουν λιγότερα, ειδικά αυτοί οι οποίοι θα βρίσκονται στις χαμηλότερες ζώνες ως προς τον γεωγραφικό προσδιορισμό που έχουμε κάνει, για να είμαι πιο συγκεκριμένος.

Είπατε για τη μη δυνατότητα να λαμβάνουν πάνω από μία άδεια. Αυτό που συμβαίνει είναι σαφές, ισχύει ήδη είναι ο ν.3592/2007. Εφαρμόζονται κατά γράμμα οι προβλέψεις της υφιστάμενης νομοθεσίας, για να αποφευχθεί η υπερσυγκέντρωση στον ίδιο επιχειρηματία, ο έλεγχος ομοειδών μέσων κατά τρόπον που να θίγεται ο πλουραλισμός, μία συν μία. Τι θα επιτρέπεται; Αυτό που επιτρέπεται και στους πανελλαδικής εμβέλειας. Δηλαδή όποιος έχει μία άδεια, θα μπορεί να έχει άλλη μία όχι ίδια. Δηλαδή αν έχει μία ενημερωτική, θα μπορεί να πάρει μία μη ενημερωτική σε άλλη όμως περιφερειακή ζώνη. Άρα, δεν μπορεί να υπάρχουν παραπάνω άδειες και μάλιστα, επειδή κάπου άκουσα και μια επισήμανση για τα πανελλαδικά κανάλια, αυτό ισχύει ήδη και για τα πανελλαδικά. Για παράδειγμα, το SKAI θα μπορεί να πάρει άλλη μία άδεια διαφορετικού τύπου σε μία περιφέρεια. Μία συν μία είναι ο κανόνας. Δεν μπορεί παραπάνω.

Για την ενίσχυση ΕΣΡ, απάντησα. Κόστος εποπτείας, άρα και οικονομική και ενίσχυση με προσωπικό και ετήσια έκθεση του ΕΣΡ για την κρατική διαφήμιση προβλέπει το άρθρο 33 του ν.5253/25, το δεύτερο νομοσχέδιο που φέραμε στη Βουλή για την ετήσια έκθεση του ΕΣΡ.

Πάμε στις παρατηρήσεις του εισηγητή του ΣΥΡΙΖΑ. Έγινε εκτενής αναφορά σε αλλαγές μετά τη διαβούλευση. Οι αλλαγές μετά τη διαβούλευση έγιναν πράγματι γιατί υποβλήθηκαν αιτήματα από τις ενώσεις. Παράδειγμα, αυξήθηκε όπως επισημάνατε, ο ελάχιστος αριθμός δημοσιογράφων. Ήρθε η ΕΣΗΕΑ και η ΠΟΕΣΥ και οι υπόλοιπες ενώσεις και είπαν ότι θεωρούμε ότι στους 10 εργαζόμενους η ποσόστωση των δημοσιογράφων θα πρέπει να είναι μεγαλύτερη. Προσπαθήσαμε να βρούμε μια χρυσή τομή. Δεν υιοθετήσαμε εν συνόλω το αίτημα, γιατί θα ήταν άδικο μετά για τα κανάλια. Πράγματι λοιπόν, ακούσαμε εισηγήσεις στη διαβούλευση και γι’ αυτό και είχε κάποιες αλλαγές το νομοσχέδιο που κατατέθηκε σε σχέση με αυτό το οποίο βγήκε για δημόσια διαβούλευση.

Ως προς τις τεχνικές παρατηρήσεις στο άρθρο 5, αυτές ήταν η υιοθέτηση των προτάσεων της ΕΣΑμεΑ στη διαβούλευση, όπως τις κατέθεσε κατά ένα πολύ μεγάλο ποσοστό. Θα μας τα πουν και μεθαύριο που θα τους καλέσουμε μετά από αίτημα και των κομμάτων της αντιπολίτευσης. 

Ως προς τις θέσεις εργασίας, ακολουθήθηκε ακριβώς αυτό το οποίο συμβαίνει και στα υπόλοιπα κανάλια. Αν ζητούσαμε μόνο συμβάσεις αποκλειστικής απασχόλησης, τότε αυτό θα ήταν πάρα πολύ πιεστικό. Θα ήταν ενάντια οι ενώσεις, θα το διαπιστώσετε και μεθαύριο. Στόχος είναι να δημιουργήσουμε θέσεις εργασίας και μάλιστα, έτσι όπως λειτουργεί πλέον και τα μητρώα σε συνδυασμό με αυτό το νομοσχέδιο, πρακτικά προστατεύουμε τους δημοσιογράφους και τους εργαζόμενους να μη γίνεται κατάχρηση της εργασίας τους, για παράδειγμα σε έναν όμιλο να χρησιμοποιείται με την ίδια σύμβαση ένας εργαζόμενος ενός ομίλου που πληρώνεται από την εφημερίδα και για το κανάλι. Αυτό είναι πάρα πολύ σημαντικό. Άρα, ο συνδυασμός μητρώου έντυπου ηλεκτρονικού τύπου και η ψήφιση αυτού του νομοσχεδίου και του ραδιοφώνου στη συνέχεια, θωρακίζει τα δικαιώματα των εργαζομένων και ειδικά των δημοσιογράφων. Είναι από τα βασικά αιτήματα των δημοσιογράφων και των λοιπών εργαζομένων στα μέσα. 

Για τη δεύτερη φάση κύριε Καζαμία, δεν θα γίνει κανένας διαγωνισμός, καμία πλειοδοτική διαδικασία δεν θα γίνει. Εμείς τι λέμε; Θα το εξηγήσω με πάρα πολύ απλά λόγια. Θα μας πει μόνο η ΕΕΤ, ούτε το ινστιτούτο Φλωρεντίας ούτε εγώ ούτε εσείς ούτε κανένας άλλος, πόσες είναι οι άδειες που μπορεί να υποστηρίξει το φάσμα και όσο περνάνε τα χρόνια και περνάμε στη μετάβαση πρακτικά δεν θα υπάρχει και περιορισμός. Αυτός είναι ο στόχος. Αυτό θα συμβεί νομίζω σε περίπου δύο χρόνια με το νέο σήμα. Αφού μας πουν λοιπόν, πόσες είναι αυτές οι άδειες, θα έρθει το ΕΣΡ και θα πει, έχω στην τάδε διοικητική περιφέρεια, περιφερειακή ζώνη για την ακρίβεια, 10 άδειες. Πόσοι κάνουν αίτηση; Κάνουν μέχρι 10. Αν τηρούν τις προδιαγραφές θα πάρουν όλοι άδεια. Αν είναι παραπάνω τα on off κριτήρια θα μοριοδοτούνται. Δεν θα υπάρχει σε καμία περίπτωση και σε καμία φάση πλειοδοτική διαδικασία. Άρα, δεν θα μπορεί να μπαίνει ο ανθρώπινος παράγοντας ακόμα και από την ανεξάρτητη αρχή. Αυτό δεν γίνεται, προβλέπεται από το νόμο, είναι σαφές, δεν μπορεί να σταθεί αυτή η κριτική, γιατί έγινε νομοθέτηση, γιατί δεν θέλω να είμαι και εγώ άλλος ένας Υφυπουργός αρμόδιος για τον τύπο που συντηρεί ένα προσωρινό καθεστώς και κρατάει ομήρους τους εργαζόμενους σε μια επιχείρηση και ο Έλληνας φορολογούμενος πληρώνει με τις κρατικές επιχορηγήσεις ή με τις διαφημίσεις από κρατικές καμπάνιες, μέσα τα οποία δεν ελέγχονται. Είναι πάρα πολύ απλό. Μπορώ να ακούσω όλες τις παρατηρήσεις. Ήταν η πρώτη υπόδειξη από τον Πρωθυπουργό όταν ανέλαβα, να κλείσουμε τις εκκρεμότητες και στα μητρώα που είχε ξεκινήσει από τα προηγούμενα χρόνια και στην ΕΡΤ που υπήρχαν άλυτα ζητήματα για πάνω από δέκα χρόνια και στα περιφερειακά κανάλια και στα ραδιόφωνα. Είναι πάρα πολύ απλή η απάντηση.

Στην κυρία Καραγεωργοπούλου που είπε ότι θα τα δει από τα πρακτικά, δεν έχουμε θεσπίσει υποχρέωση για καθαρή θέση συνειδητά, γιατί θέλουμε να εξασφαλίσουμε τη βιωσιμότητα και γιατί δεν προσπαθούμε να θέσουμε απαγορευτικές προϋποθέσεις ή ασφυκτικά οικονομικά κριτήρια. 

Επειδή έχει γίνει πράγματι εκτεταμένη διαβούλευση, γνωρίζουμε ότι η συντριπτική πλειονότητα των περιφερειακών σταθμών σήμερα δεν θα μπορούσαν να αδειοδοτηθούν. Το μετοχικό κεφάλαιο διασφαλίζει κυρίως τους πιστωτές και τους συναλλασσόμενους με την εταιρεία, γιατί δείχνει ότι η εταιρεία διαθέτει ένα ελάχιστο πραγματικό περιουσιακό υπόβαθρο. Η καθαρή θέση απαγορεύει πρακτικά σε μια επιχείρηση το να έχει ζημιά και θα την ανάγκαζε να κάνει συνεχείς ανακεφαλαιοποιήσεις. Άρα, είναι μια συνειδητή επιλογή.
Όσον αφορά συμβάσεις παροχής υπηρεσιών και συνδεδεμένες επιχειρήσεις νομίζω το απάντησα σε προηγούμενη επισήμανση. Είναι διαφορετικές οι απόψεις. Υπάρχουν μέσα τα οποία ζητούσαν κάτι τέτοιο. Θεωρώ ότι εδώ έχουμε μια ισορροπία για να αυξηθούν και να διασφαλιστούν οι θέσεις εργασίας. 
Οι υπεύθυνες δηλώσεις ισχύουν μόνο για να προχωρήσει ο φάκελος. Έγινε μια λογική ερώτηση, ναι, ωραία, δεσμεύεται ένα μέσο, υπό σύσταση, ή τέλος πάντων, υπό αδειοδότηση και λέει «εγώ θα απασχολήσω μέχρι αυτούς τους 15 εργαζόμενους και στη συνέχεια δεν τους απασχολεί. Στη διάρκεια του ελέγχου, που θα είναι τακτικός έλεγχος ειδικά στα νέα κανάλια, θα χάνει την άδεια. Άρα, όποιος θέλει να κοροϊδέψει απλά θα μπει σε μια διαδικασία, που σίγουρα θα του κοστίσει και στη συνέχεια θα χάσει την άδεια και θα την πάρει ο αμέσως επομένως. Άρα, ήταν παραπάνω οι αιτούντες.
Στο «Κομμουνιστικό Κόμμα Ελλάδας» μια παρατήρηση μπορώ να απαντήσω. Ήταν τα υπόλοιπα θεωρώ περισσότερο γενικότερα, απολύτως σεβαστές οι επισημάνσεις σας.
Για τις άδειες πανελλαδικά και περιφερειακά. Το απάντησα ήδη αλλά επειδή είπατε για τα πανελλαδικά, μία και μία. Άρα ένας που έχει πανελλαδικό κανάλι δεν μπορεί να πάρει παραπάνω από μία έξτρα περιφερειακή άδεια. 
Στην «Ελληνική Λύση». Μεταβατικές προβλέψεις υπάρχουν και στο νόμο και στην πράξη. Πρόκειται σας είπα για μια πραγματικά εκτεταμένη διαβούλευση. Έχουν πολύ χρόνο στη διάθεσή τους ώστε να είναι πραγματικά έτοιμα τα κανάλια, δεν πρόκειται να ξεκινήσει πριν το φθινόπωρο η διαδικασία. 
Ο στόχος όμως είναι να γνωρίζουν το πλαίσιο. Εισάγεται και μεταβατική διάταξη όπως είπα και στην αρχική μου τοποθέτηση ούτως ώστε όσοι δεν αδειοδοτηθούν να μπορούν να έχουν μια δεύτερη ευκαιρία σε τρεις μήνες για να «θεραπεύσουν» αυτά τα οποία δεν είχαν στην αρχική διαδικασία.
Στην εκπρόσωπο του Κόμματος «Νίκη», ο αριθμός των αδειών, το είπα και πριν, θα εξαρτηθεί από τη χωρητικότητα ανά γεωγραφική ζώνη. Ο προσδιορισμός της είναι ένα καθαρά τεχνικό θέμα, δεν μπορεί να γίνει με άλλο τρόπο. Δεν είναι δυνατόν να προβλέπεται από το νόμο, ενώ η υπουργική απόφαση επισφραγίζει απλώς τυπικά την εισήγηση της ΕΕΤΤ και τη γνώμη του ΕΣΡ. Δεν πρόκειται δηλαδή, το λέω, δεσμεύομαι, δεν θα μπορούσα να κάνω κάτι άλλο, θα το προβλέψει κι ο νόμος, να παρέμβω ή εγώ είτε ο οποιοσδήποτε διάδοχος σε αυτή τη θέση και να πει «όχι τελικά, οι θέσεις, οι άδειες είναι παραπάνω ή λιγότερες».
«Παίζεται» ένα ζήτημα που αφορά την προϋπηρεσία δημοσιογράφων που έχουν εργαστεί σε άλλες ειδικότητες, το γνωρίζω το θέμα, έχω απαντήσει και σε γραπτή ερώτηση.
Σας απάντησα ότι η δικαστική απόφαση που επικαλείστε είναι μια συγκεκριμένη περίπτωση με συγκεκριμένα αποδεικτικά μέσα και δεν μπορεί να επεκταθεί σε άλλα πρόσωπα. 
Πράγματι επιθυμούμε τη συγκεκριμένη νομοθετική παρέμβαση. Το έχω πει και σε προηγούμενο νομοσχέδιο, την καταθέσαμε εκ νέου κατά την νομοπαρασκευαστική διαδικασία. Δυστυχώς, κατά τη διακίνηση στα υπόλοιπα υπουργεία αυτό δεν συνέβη, ελπίζω να συμβεί στο επόμενο νομοσχέδιο ή έστω μέχρι την επόμενη Πέμπτη λόγω ότι γενικότερα πουθενά στο δημόσιο τομέα δεν επιτρέπεται η παροχή υπηρεσιών σε άλλες ειδικότητες και δεν αναγνωρίζεται όπου όντως έχει συμβεί.
Είμαστε στη διαδικασία εξεύρεσης μιας οριζόντιας λύσης, με τα συναρμόδια υπουργεία. Άρα είναι θέμα συναρμόδιων υπουργείων. Ευχαριστώ πολύ κύριε Πρόεδρε. Τα υπόλοιπα στις επόμενες συζητήσεις.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ολοκληρώθηκε η σημερινή συνεδρίαση. Συνεχίζουμε την επεξεργασία του σχεδίου νόμου την Παρασκευή στις 10.00’ στην ίδια Αίθουσα 223. Και να υπενθυμίσω απλώς για την Επιτροπή ότι αύριο, στις 10.00’, συνεχίζουμε την επεξεργασία του νομοσχεδίου Μεταναστευτικής. 
Ευχαριστώ πολύ όλες και όλους.
Στο σημείο αυτό γίνεται η γ΄ ανάγνωση του καταλόγου των μελών της Επιτροπής.
Παρόντες ήταν οι βουλευτές, κ.κ.: Αντωνίου Μαρία, Βούλτεψη Σοφία, Ζεμπίλης Αθανάσιος, Καιρίδης Δημήτριος, Καππάτος Παναγής, Κεδίκογλου Συμεών (Σίμος), Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Ράπτη Ζωή, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Μπιάγκης Δημήτριος, Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μάντζος Δημήτριος, Πάνας Απόστολος, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Γραμμένος Βασίλειος, Κουρουπάκη Ασπασία, Ρούσσου Έλλη, Βαλτογιάννης Διονύσιος, Δημητροκάλλης Ιωάννης, Κατσιβαρδάς Χαράλαμπος, Σαρακιώτης Ιωάννης και Χρηστίδου Ραλλία. 
Τέλος και περί ώρα 18.30΄ λύθηκε η συνεδρίαση.
  Ο ΠΡΟΕΔΡΟΣ ΤΗΣ ΕΠΙΤΡΟΠΗΣ

                                             Ο ΓΡΑΜΜΑΤΕΑΣ 

   ΑΝΑΣΤΑΣΙΟΣ ΜΠΑΡΤΖΩΚΑΣ

                                ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ

